Majbooruvevadaigathumun Transport Ministry ge PS isthiufaa dhevvaifi | Mihaaru\n"މަޖުބޫރުވެވަޑައިގަތުމުން" ޓްރާންސްޕޯޓު މިނިސްޓްރީގެ ޕީއެސް އިސްތިއުފާ ދެއްވައިފި!\nޓްރާންސްޕޯޓް މިނިސްޓްރީގެ ޕާމަނަންޓް ސެކްރެޓަރީ: އޭނާ ވަނީ އިއްޔެ މަގާމުން އިސްތިއުފާ ދެއްވާފައި.\n15 ޑިސެމްބަރ 2020 - 08:49\nޓްރާންސްޕޯޓް މިނިސްޓަރު އައިޝަތު ނަހުލާ ހިތްހަމަޖެހިވަޑައިނުގެން ފިއްތުންތައް ކުރިމަތިކުރައްވާތީ، ގާނޫނުން މަތިކޮށްފައިވާ ޒިންމާއަދާކުރާނެ މާހައުލެއް އެ މިނިސްޓްރީގައި ނެތް ކަމަށް ވިދާޅުވެ ޕާމަނަންޓް ސެކްރެޓަރީ އަބްދުﷲ ފަޔާޒު އިއްޔެ އިސްތިއުފާ ދެއްވައިފި އެވެ.\nސިވިލް ސާވިސް ކޮމިޝަން (ސީއެސްސީ) އަށް ފޮނުއްވި ސިޓީއެއްގައި ފަޔާޒު ވިދާޅުވީ އޭނާއާ ދޭތެރޭގައި އަމަލުތައް ބަހައްޓާ ގޮތުން ނަފުސާނީ ގޮތުން ވެސް މަސައްކަތް ކުރެވޭނެހާ ފަހި މާހައުލެއް އެ މިނިސްޓްރީގައި އޮތް ކަމަކަށް ގަބޫލު ނުކުރެއްވޭ ކަމަށެވެ. އޭނާ އަށް ކުރިމަތި ކުރައްވާ ފިއްތުންތަކާ އެކުގައި ވެސް ވަޒީފާގައި ދެމިހުރުމަށް ނިންމަވައިފި ނަމަ އިތުރު ދޮގު އިލްޒާމްތަކެއް އެޅުވުމުގެ ފުރުސަތު އޮތް ކަމަށް ވިދާޅުވި އެވެ.\nއޭނާއާ ގުޅޭ ގޮތުން ސިވިލް ސާވިސް ކޮމިޝަނަށް މަގާމުގެ ނުފޫޒު ބޭނުންކުރުމާއި ޒިންމާ ފުރިހަމަ އަށް އަދާނުކުރުމުގެ މައްސަލަތަކެއް ހުށަހަޅައި ތަހުގީގު ނިމެންދެން ސަސްޕެންޑް ވެސް ކުރި އެވެ. އެކަމަކު ކޮމިޝަނުން ނިންމީ އެ މައްސަލަތައް އޭނާގެ މައްޗަށް ސާބިތުނުވާ ކަމަށެވެ.\nއެކަން ފާހަގަކުރައްވަމުން ސިޓީގައި ފަޔާޒު ވިދާޅުވި ގޮތުގައި މަޖުބޫރުވެވަޑައިގެން އިސްތިއުފާ ދެއްވި ނަމަވެސް އޭނާ ޓްރާންސްޕޯޓު މިނިސްޓްރީގައި މަސައްކަތް ކުރައްވާފައި ވާނީ ގާނޫނާއި ގަވާއިދުގެ ތެރެއިން ނަޒާހަތްތެރިކަމާ އެކުގަ އެވެ.\nހައުސިން މިނިސްޓްރީގެ ޑެޕިއުޓީ މިނިސްޓަރަކަށް ކުރިން ހުންނެވި ފަޔާޒުގެ ސިޓީގައި ވިދާޅުވީ ސިވިލް ސާވިސް ކޮމިޝަނުން ސަސްޕެންޝަން އުވާލުމުން ވަޒީފާ އަށް އޭނާ ނުކުންނަވަން ފެއްޓެވުމާ އެކު އިސްތިއުފާ ދެއްވަން މިނިސްޓަރު ނަހުލާ އެންގެވި ކަމަށެވެ.\n"އަދި، [ވަކި ތާރިޚެއްގެ]ކުރިން އަޅުގަނޑު އަމިއްލައަށް އިސްތިއުފާ ނުދީފި ނަމަ އަޅުގަނޑު ވަކިކުރަން ސިވިލް ސާވިސް ކޮމިޝަނަށް ލިއުއްވާނެ ކަމަށް [މިނިސްޓަރު] ވަނީ ވިދާޅުވެފަ އެވެ،" ފަޔާޒުގެ ސިޓީގައިވެ އެވެ.\nސިވިލް ސާވިސް ކޮމިޝަނުން ފަޔާޒުގެ މައްސަަލަ ބަލަނިކޮށް ވެސް މިނިސްޓަރު ނަހުލާ އިސްވެ ހުންނަވައި ސާބިތު ނުހިފޭ ތުހުމަތުތަކެއް ކުރެއްވި ކަމަށް ވެސް ސިޓީގައި ފަޔާޒު ވިދާޅުވި އެވެ. މިނިސްޓަރު ނަހުލާގެ ލަފާގެ މަތިން ސީއެސްސީން ޕީއެސް އައްޔަން ކުރާއިރު ޓްރާންސްޕޯޓު މިނިސްޓްރީގެ ފުރަތަމަ ދުވަސްކޮޅު އޭނާއާ ދޭތެރޭގައި މައްސަލައެއް ނެތް ކަމަށާއި ފަހުން ހިޔާލު ތަފާތުވުން އުފެދުނީ ބައެއް ކަންކަން އޮންނަ އުސޫލުގެ ތެރެއިން ކުރިއަށް ގެންދަން އޭނާ ތާއީދު ނުކުރައްވަން ފެއްޓެވެމުން ކަމަށް ފަޔާޒު ވިދާޅުވި އެވެ.\nއޭގެ ތެރޭގައި އެއްފަހަރާ ގިނަ އަދަދެއްގެ މުވައްޒަފުން ވަކިކުރަން ނިންމި ނިންމުން ހިމެނެ އެވެ.\nފަޔާޒު ސަސްޕެންޝަންގައި ހުންނެވިއިރު އަދި މިހާރު ވެސް އެކްޓިން ޕީއެސްއަކަށް ހަމަޖައްސާފައި ވަނީ، ރީޖަނަލް އެއާޕޯޓްސްގެ ޑިރެކްޓަރު ޖެނެރަލް ސާމީ އަގީލް އެވެ.\nމިނިސްޓަރު ނަހުލާއާ ދެމެދު ހިޔާލު ތަފާތުވުން ބޮޑުވުމުން ޕީއެސް އިސްތިއުފާ ދެއްވިއިރު، އެ މިނިސްޓްރީން 11 މުވައްޒަފަކު ވަކިކުރި މައްސަލައިގައި ވެސް ނަހުލާ އަށް ނުރުހުން އަމާޒުވި އެވެ. އެ މުވައްޒަފުން މިހާރު ވަނީ ޓްރާންސްޕޯޓު މިނިސްޓްރީއާ ދެކޮޅަށް ޓްރައިބިއުނަލަށް މައްސަލަ ވައްދައިފަ އެވެ.\nޓްރާންސްޕޯޓް މިނިސްޓްރީއަކީ މި ސަރުކާރު ފެށުނުއިރު ވެސް ތުހުމަތުތައް ގިނަ، ރައްޔިތުންގެ ޝަކުވާ ބޮޑު، ޚިދުމަތް ލަސް، ސިޔާސީ ކޯޅުން ހައްދުފަހަނާޅާފައިވާ ތަނެކެވެ. ބައެއް މައްސަލަތައް ހައްލުވެ ޚިދުމަތްތައް ކުރިއަށް ވުރެން މިހާރު ހަލުވިވެފައި ވިޔަސް ސިޔާސީ މައްސަލަތަކުން ތަނުގެ މަސްލަހަތު ގެއްލިފައިވާ ކަމުގެ ނުރުހުން ބޮޑެވެ.\nދަތުރުފަތުރު ދިވެހި ސަރުކާރު ސިވިލް ސާވިސް ކޮމިޝަން އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު ސިވިލް ސާވިސް ސިވިލް ސާވަންޓުން ޓްރާންސްޕޯޓް މިނިސްޓްރީ ޓްރާންސްޕޯޓް މިނިސްޓަރު\n30 ކޮމެންޓް, 46 ރިއެކްޝަންސް\nނަހުލާއަކަށް ހަމަ އެއްކަމެއްވެސް ނުވޭ. މުޅިން ސަކަރާތް. ޓްރާންސްޕޯޓް އޮތޯރިޓީ އިން އެއްވެސް ކަމެއް ނުކުރެވޭ. މަސް ދުވަސް ވާއިރު ރަޖިސްޓްރީ ކުރަން ހުށަހަޅާފައިވާ އެއްޗެއް ރަޖިސްތްރީ ނުކުރެވޭ. އެތަނުން ފޯނުވެސް ނުނަގާ. އިސްތިއުފާދީ.\nހަގީގަތުގައި ޕީއެސްގެ މަގާމު ސިޔާސީ ކޮށްލީ ނިމިދިޔަ ސަރުކާރުން. މީގެ ކުރިން އެމަގާމުގައި ތިބެނީ ތައުލީމާއި ތަޖުރިބާ ލިބިފައިތިބި މީހުން. އެމީހުންނަށް ހުރިހާ ސިވިލް ސާރވިސްގެ މުވައްޒަފުން އިޙްތިރާމްކުރި. ނަމަވެސް އެކަން ބަދަލުވެގެން ދިޔައީ ޕީއެސް އަކީ މިނިސްޓަރު ރުހޭ މީހަކަށް ހެދުމުން. އެހިސާބުން ސިވިލް ސާރވެންޓުންގެ ކަންކަމާއި ޕޮލިޓިކްސް އެއްކޮށްލީ. އެއާއިއެކު ބޭނުން ބަޔަކަށް ވަޒީފާދީ ބޭނުން ނުވާ ބަޔަކު ވަޒީފާއިން ވަކިކުރުން ފެށުނު.\nކުރީސަރުކާރުގަވެސް ފަހުކޮޅު މިސިޓަރަށް ޕީއެންއުނަ ވަކިކުރުމަށް އަދި ސެލެކްކުރުމަށް ބާރުދިނީ، އެކަމަކު މިސަރުކާރު ހާ ގިނައިން ޕީއެސްއުނަ ވަކިނުކުރޭ، އަދިމިހާރު އައްޔަން ކުރަނީވެސް ދަށުމާކްލިބޭ މީހުން. މީތަންކޮޅެއްބޮޑުވަރު. އެތަށް ބައެއްގެ ވަޒީވާ އާއި ކެރިއާރ ހަލާކުވަމުންދާތަން ފެންނަނީ، އެތަކެއްއާއިލާ ހާލުގަޖެހޭތަން،. ނަހުލާމެންނަށް ނުވެސް އިގޭނެ އެމީހުންނަށް މިކުރެވޭ ކަންކަން.\nމިނިސްޓަރު ނަހުލާގެ ލަފާގެ މަތިން ސީއެސްސީން ޕީއެސް އައްޔަން ކުރާއިރު ޓްރާންސްޕޯޓު މިނިސްޓްރީގެ ފުރަތަމަ ދުވަސްކޮޅު އޭނާއާ ދޭތެރޭގައި މައްސަލައެއް ނެތް ކަމަށާއި ފަހުން ހިޔާލު ތަފާތުވުން އުފެދުނީ ބައެއް ކަންކަން އޮންނަ އުސޫލުގެ ތެރެއިން ކުރިއަށް ގެންދަން އޭނާ ތާއީދު ނުކުރައްވަން ފެއްޓެވެމުން ކަމަށް ފަޔާޒު ވިދާޅުވި އެވެ. ކީކޭބާ މިކިޔަނީ؟؟\nމިނިސްޓަރުކަން ކުރާނެ ފެންވަރު ނެތްކަން ނަހުލާ އަމިއްލައަށްވެސް ގަބޫލުކުރަންޖެހޭ.. ތިޔަހެން މިއަދު އަދި ބާރު އޮތީތީ ބޭނުންހާ ގޮތެއް ހަދަމުން ދިޔަޔަސް، މާދަމާވެސް ތި ވަޒީފާ ގެއްލުނީމަ، ތިއީ އެއްވެސް މީހެއް ކަމަށް ދެކޭނެ މީހަކު ނުހުންނާނެ. މުޖްތަމައުގަ އިހުތިރާމެއް ނުލިބޭނެ\nފެންވަރު ލިޔެފަ އޮތަސް ހީވާނީ އެއީ ކުންފުނީގެ ހަރު މުދާ ކަމަށް. އަދިވެސް ތަންތަނަށް މީހުން ލާތި ހަަމަ މަށަށް ވާނޭ ބުނާއިރަށް. މީ ދައުލަތެއްގަ އޮތް ބޮޑު މުއައްސަސާއެއްގަ ތިބި ބަޔަކު ނުފޫޒުގެބޭނުން ކޮށްގެން ކަނޑާ ހުސްކުރާ ބިރުވެރި ދެރަ ނިކަމެތި ވާހަކައެއް. ކޮބާތަ ރައީސު އިބޫ...\nފެންވަރުނެތް މިނިޓަރުންގެ ދަށަށް މަސަތްކަތްކުރަން މިހުންނަނީ އެތެއްޒަމާނެއްވަންދެން މަސަތްކަތުގެ ދާއިރާ އަށް ތަޖުރިބާކާރު ޕީއެސުން. ނަހުލާބުނި ގޮތެއް ހެދުމުން ވާނީ މިހެން!\nމުވަޒަފުން މިހެން ހަމަ ކަޑާލެވޭބާ؟ މިނިސްޓަރ ހަމަ ބޭނުން ގޮތެއް ހަދަން ދޫކޮށްލައިގެން ތިބެންވީ ތޯ؟\nކިތައް މީހުންތަ އޭނަ ކަނޑާލީ މިވީ2އަހަރު ތެރޭ ކަނޑާލި މީޙުންގެ އަދަދު 20 އަރާ ކަމަށް ޕީއެސް ފަޔާޒު ބުނި. އަދި ވެސް މި ސަރުކާރަށް ވިސްނޭކަށް ނުވޭބާ. ނިކަމެތި ރައްޔިތުންގެ ދުވަސް ދުއްވާލާ އެ ނިކަމެތި ރައްޔިތުންެގެ ވަޒީފާގަޑު ފޭރިގަނެގެން ދާއިރުވެސް ވާކަމެއްނެތް. މިދެން ބޮޑުވެއްޖެ ކަމެއްނު.\nދިވެހިރާއްޖޭގެ ހުރިހާ އެއަރޕޯޓްތައް ހެދުމުގައި މުޅި ޢުމުރު އަތްވާ ވާރޭގަ ޤުރުބާންކުރި މަޙުރީންވެސް ކަނޑާލީ ކޮންފަދަ ނިކަމެތި ފޮތަކަށް. އަބޭފުޅާގެ ޚިދުމަތުގެ އަގު ވަޒަން ނުކުރެވޭނެ އިނގޭތޯ؟ ކޮބައިތޯ އޯގާތެރިކަން.\nކަނޑާލަން ޖެހުނީމާ ކަނޑާލާނެ. ތާކުން ތާކުން ނުޖެހޭ ކޮރަޕްޓު މީހުން ބޭތިއްބުމުގެ ބޭނުމެއް ނުފެނޭ.\nއެމްޕްލޯއިމަންޓް ޓްރައިބިއުނަލުން 11 ކުދިންގެ މައްސަލަ ނުނިމެނީސް އެ މަގާމުތަކަށް މުވައްޒަފުން ނަގަމުން އެ ގެންދަނީ. މިހުންނަނީ ކިހާ ދެރަ ކަންކަން. އެކުދިންގެ މަގާމާއި މުސާރަ އިޔާދަކުރުމަށް ނިންމައިފިއްޔާ މިހާރު ވަޒީފާ ދީފަތިބިކުދިން ހައްގު ހޯދުމަށް އަނެއްކާ އާދޭސް ދަންނަވަންޖެހޭނީ.\nއެކުދިންވެސް ދެން ޓްރިބިއުނަލް އަށް ދާނީ!\nނަހުލާއަކީ ހަރުކަށި މީހެއް. ކައިރިކޮށްގެން ގެންގުޅެނީ ވެސް އެކަހަލަ މީހުން. 11 އާއިލާ ބިކަކޮއްލީ އެކުދިން ބަައްދަލުކޮއްލުމައް ރޮއި އާދޭސްކުރަމުން ދަނިކޮށް އެފުރުސަތު ވެސް ނުދީ. އިހުސާންތެރި ކަން ކޮބައިތޯ؟ ހިތައް އަސަރެއް ނުކުރޭތޯ؟ ތިޔައީ ހިތައް އަސަރެއް ނުކުރި ކީއްވެތޯ؟ އެކުދިންނަށް ޤާނޫނު އަސާސީން ކަށަވަރުކޮށްދީފަ އޮތް އަސާސީ ޙައްޤަކުން މަހުރޫމުކޮއްލިއިރު ތިޔަ ހިތުގަ ރަޙުމާއި އޯގާތެރިކަން ނެތީތޯ؟\nމުއްސަދި މަހުޖަުންގެ އަނބިންނަށް ނިކަެތ ރައްޔިތުންގެ އިހުސާސްތައް ނޭގޭނެ. 11 ކުދިން ކަނޑާލީ އެއްވެސް ހައްގަކާ ނުލާ. ޢެ ކުދިން ރޮއެ ރޮއެ ތިއްބާ ކަޑާލީ ގާނޫނާ ގަވާއިދާ ހިލަފަށް.\nތިޔަ ކޯޅުންތަކާ ބައެއް މުވައްޒަފުންނާ މެދު، އޮންނަ އުޞޫލުގެ ބޭރުން ކަންކަން ނުކުރާ މުއައްސަސާއެއް ނެތް. ފެންނަނީ ބޮޑުން ބޭނުންވާ ކޮންމެ ގޮތެއް އެއީ އެންމެ ރަނގަޅު އެންމެ މޮޅު ގޮތް ކަމަށް.\n11 މުވައްޒަފުން ކަނޑާފަ ބުނީ ގަޑިޖެހިގެންނޭ. ޢެކުދިން ޓްރައިބިއުނަލްއަށް ދިޔައިމަ ބުނީ އިތުރ ކުދިން ނުނަގަން. އެކަމަކު މިހާރު 11 ކުދިން ވަގުތީ ގޮތުން ނަގަން އިންޓަވިއުކޮށް ނިމިއްޖެ. އަނިޔާވެރިކަން ހައްދުފަހަނަޅާ ގޮސްސަ އޮތް މިނިސްޓްރީއެއް. ކޮބާ އޯގާތެރި ސަރުކާރު.\nމުވައްޒަފުން ގޯސް މަގުންދަންޏާ ރަނގަޅު ކުރުމަކީވެސް ޕީއެސްގެ ޒިންމާއެއް. ރަނގަޅު ނުވަންޏާ މަގާމުން ދުރުކުރުމަކީވެސް އޭނަގެ ޒިންމާއެއް. ރައްޔިތުންގެ ލާރިން ހިހޫތަނު ކާލައިގެން އުޅޭމުވައްޒަފުންނަށް ޚަރަދު ކުރާކަށް ރައްޔިތުންނެއް ނޭދޭނެ އަދި މިކަމުގެ ޒިންމާ ޕީއެސް އާއި ސިވިލް ސަރވިސް ކޮމިޝަން ނަގަންޖެހޭނެ. ވަރަށް ފަސޭހަ "ގަޑި ޖެހިލީމައި ކަނޑާއެއްލާލީއޭ" ބުނަން. އެކަމަކު ގަޑިޖެހި މަސައްކަތަށް ފަރުވާކުޑަކުރިކަން އެގެނީވެސް ހަމަ ޕީއެސްއަށް.\nހަބީބަށް މައްސަލަ ރަނގަޅަށް ސާފުނުވަނީ ސިވިލްސާވިސް ކޮމިޝަންގެ ލިޔުންވެސް އެބޮއް އެންމެ ރަނގަޅު ގޮތަކީ 11 މުވްޒަފުން ވަކިކުރުން ނޫންކަމަށް ބުނެ މިނިސްޓަރަށް ފޮނުއްވާފައިވާ. އަސްލު އެއްމެ ބޮޑައް ބޭނުންވި އެއްކަމަކީ އަތްވާ ވާރޭގަ މުޅި ޢުމުރު ދިވެހި ރައްޔިތުންގެ އެންމެންގެ މަންފާޔަތް ޤުރުބާން ކުރެއްވި ޢިއްޒަތްތެރި ވެރިއެއްކަމަށްވާ މަޙުރީން ކަނޑާލުން. އެކަންވެސް ކޮއްލީ ވަރަށް ދެރަވަރު ދެރަފެންވަރު ހުރި ފޮތަކަށް.\nމައްސަލަ ވަރަށް ގާތުން އެނގިހުރެ ކޮމެންޓްމިކުރީ. މަހުރީންއަށް ފުރިހަމައަށް ރެސްޕެކްޓްކުރަން. އެކަމަކު އެއަރޕޯޓް ކުރެހުންތައް އެޕްރޫވް ކުރަން ހުންނަމީހާ އަމިއްލަ ވިޔަފާރިއަކަށް އެތައްއެއަރޕޯޓް ކުރުހުމުގެ މަސަައްކަތްކޮށް އޭގައި ތަތްގަނޑުޖެހުމަކީ އޭނަ ހަމަ ގޯސްކޮށް ކުރިކަމެއް. އެއައްވުރެ ބޮޑު ކޮންފްލިކްޓް އޮފް އިންޓަރެސްޓެއް ނޯންނާނެ.


FAM ge magaamu gaboolu kurumun2ministerun hoonu fenah\nއެފްއޭއެމްގެ މަގާމު ގަބޫލު ކުރުމުން ދެ މިނިސްޓަރުން ހޫނުފެނަށް\nމިދިޔަ އަހަރު ބޭއްވި މޯލްޑިވްސް ފުޓްބޯޅް އެވޯޑްސް 2018 ގެ ތެރެއިން --- ފޮޓޯ؛ އަހުމަދު ޝުރާއު | އަވަސް\nމިއަހަރު މާޗް މަހު، އެފްއޭއެމްގެ ލީޑާޝިޕް ބަދަލު ކުރުމަށް ވިކްޓަރީ ސްޕޯޓްސް ކުލަބުން އިސްވެ ހުށަހެޅި ގަރާރުގައި އެެއް ނުކުތާއެއްގެ ގޮތުގައި އޮތީ، އެފްއޭއެމްއަށް ސިޔާސީ ނުފޫޒު ވައްދާފައި ވުމެވެ. އެއީ އެފްއޭއެމްގެ ލީޑާޝިޕް ބަދަލު ކުރަން ޖެހޭ ކަމަށް ވިކްޓަރީން ހިމަނާފައިވާ އެއް ސަބަބެވެ.\nއެ މަސައްކް ވިކްޓަރީން ފެށި ދުވަސް ވަރު، ކްރަޕްޝަންގެ ތުހުމަތުގައި ސްޕޯޓްސް މިނިސްޓަރު އަހްމަދު މަހްލޫފް ސަސްޕެންޑް ކުރި އެވެ. ވަގުތީ ގޮތުން މިނިސްޓްރީއާ ހަވާލުވީ ޓުއަރިޒަމް މިނިސްޓަރު އަލީ ވަހީދު އެވެ. ވިކްޓަރީ ހުށަހެޅި ހުށަހެޅުން އެފްއޭއެމުން ކުރިއަށް ނުގެންދިއުމުން އަލީ ވަހީދުގެ ފާޑު ކިޔުން ވަރަށް ބޮޑަށް އަމާޒު ކުރި އެވެ.\nކުރީގެ ރައީސް ޔާމީންގެ ދައުރުގައި އެފްއޭއެމް އަށް ސިޔާސީ ނުފޫޒު ވަދެފައިވާ ކަމަށް ބުނެ އަލީ ވަހީދު ވަރަށް ބޮޑަށް ފާޑު ކިޔުން އަމާޒު ކުރި އެވެ. އޭރު ފީފާ އާއި އޭއެފްސީން ރާއްޖޭގެ ހާލަތު ބެލުމަށް ވަޑައިގެންނެވި ވަފުދަށް އެ މައްސަލަވެސް ހުށަހަޅުއްވާނެ ކަމަށް އަލީ ވަހީދު ވިދާޅުވި އެވެ.\nދުނިޔޭގެ އެއްވެސް ތަނެއްގައި ފުޓްބޯޅަ އިދާރާގެ ތެރޭގައި ސިޔާސީ އޮފީހެއް ނުހަދާނެ، އެއީ ސެކަންޑް ޕާޓީ، ތާޑް ޕާޓީ، ފޯތު ޕާޓީ ވިޔަސް އެހެން ނުހެދޭނެ, އަޅުގަނޑުމެން ސާފު ކުރާނަން ފީފާގެ ސްޓަޗިއުޓްސްގެ ކޮން މާއްދާއަކުން ތޯ އެފްއޭއެމްގެ އެތޭރެގައި ސިޔާސީ އޮފީހެއް އެފްއޭއެމުން ހެދީ.\nއަލީ ވަހީދު | ޓުއަރިޒަމް މިނިސްޓަރު (މާޗް 2019)\nސަސްޕެންޝަންގައި ހުންނެވި ދުވަސްވަރު، އަވަސްގެ "އަވަސް ހުކުރު" ޕްރޮގްރާމްގައި ވާހަކަ ދައްކަމުން މިނިސްޓަރު މަހްލޫފް ވިދާޅުވީ އެފްއޭއެމްއަށް ސިޔާސީ ނުފޫޒު ވެއްދި ކަމަށާއި އަދި ކުރީގެ ރައީސް ޔާމީންގެ ކެމްޕޭން އޮފީސް އެފްއޭއެމްގައި ހުޅުވި ކަމަށެވެ. އަދި އެފްއޭއެމްގެ ލީޑާޝިޕް ބަދަލު ކުރަންޖެހޭ ކަމަށް ފާޅުގައި ވިދާޅުވި އެވެ.\nމޯލްޑިވްސް ފުޓްބޯޅް އެވޯޑްސް 2018 ގެ ތެރެއިން، މިނިސްޓަރު މަހްލޫފް (ކ) އާއި އޮލިމްޕިކް ކޮމިޓީގެ ޗެއާމަން ޝާވީދު (ވ) --- ފޮޓޯ: އަހުމަދު ޝުރާއު | އަވަސް\nމިދިޔަ ފަސް އަހަރުތެރޭ އެފްއޭއެމްގައި ރައީސް ޔާމީންގެ ކެމްޕޭން އޮފީސް ހަދައިގެން އެތަނުގައި ކެމްޕޭން ކުރަން ތިބި ބަޔަކަށް ފުޓްބޯޅައަށް ރަނގަޅު މަސައްކަތެއް ނުކުރެވޭނެ.\nއަހްމަދު މަހްލޫފް| ސްޕޯޓްސް މިނިސްޓަރު، (މާޗް 2019)\nއެފްއޭއެމްގެ ލީޑާޝިޕް ބަދަލު ކުރަން ޖެހޭ ކަމަށް ފާޅުގައި ކުރިން ވިދާޅުވި ދެ ވަޒީރުން، އެފްއޭއެމްގެ ނެޝަނަލް ޓީމު ކޮމިޓީގެ މެންބަރު ކަން ގަބޫލު ކުރެއްވުމުން ގިނަ ބައެއްގެ ފާޑު ކިޔުން ދަނީ އަމާޒު ވަމުންނެވެ.\nކުޅިވަރުގެ ވަޒީރަކީ ހުރިހާ ކުޅިވަރު އެސޯސިއޭޝަނެއްގެ ބަލަދުވެރި ފަރާތެވެ. އަދި އެ ހުރިހާ އެސޯސިއޭޝަނަކާ މެދު ފާރަވެރި ކަމާއެކު ބަލަންޖެހޭ އެންމެ އިސްވެރިއެއްގެ ގޮތުގައިވެސް ހުންނަވަން ޖެހޭނީ ވަޒީރެވެ. އެހެންނަމަވެސް ވަކި އެސޯސިއޭޝަނެއްގެ ގައުމީ ޓީމުގެ ކަންކަން ހަމަޖައްސަވަން އެކުލަވާލަފައިވާ ކޮމިޓީގެ މެންބަރުކަން މިނިސްޓަރު ގަބޫލު ކުރެއްވުމަކީ މަގާމުގައި އަދާ ކުރަންވަން ޖެހޭ މަސްއޫލިއްޔަތުގެ ގޮތުން މަސްލަހަތު ފުށުއަރާނެ ކަމެކެވެ.\nރާއްޖޭގެ ފުޓްބޯޅައިގެ މިވަގުތުގެ ހާލަތަށް ބަލާއިރު އެންމެ އުނދަގޫ ހާލަތުގައި އޮތީ ރާއްޖޭގެ ކުލަބުތެކެވެ. އެންމެ ފަހުން ކުޅެން އޮތް މެޗަށް ވިކްޓަރީ ސްޕޯޓްސް ކުލަބުގެ ޓީމު ހަމަ ނުވުމުން އެ ޓީމު މެޗަށް ހާޒިރެއް ނުވެ އެވެ. ޓީމުގެ މާލީ ހާލަތު ދައްވެ ކުޅުންތެރިންނަށް މުސާރަ ނުދެވުމުން ޓީމު މެނޭޖު ނުކުރެވޭ ކަމަށް ބުނެ ޓީސީގެ ކޯޗް މުހައްމަދު އާތިފް ވަނީ މަގާމުން އިސްތިއުފާ ދީފަ އެވެ. އޭގެ ކުރިން ވިކްޓަރީގެ ކޯޗްގެ މަގާމުގައި ހުރި މުހައްމަދު އާދަމް ވެސް ވަނީ އިސްތިއުފާ ދީފަ އެވެ.\nރާއްޖޭގައި ހަރުދަނާ ކުލަބު ސިސްޓަމެއް ނެތެވެ. މިހާރުން މިހާރަށްވެސް ސުމަކުން ފަށަން ޖެހިފައި އޮތީ ކުލަބު ސިސްޓެމެއް ބިނާ ކުރުމެވެ. ހަރުދަނާ ކުލަބުތަކެއް ނެތި ވަރުގަދަ ލީގެއް ނުހެދޭނެ އެވެ. މިމަހު ރާއްޖެއާ ދެކޮޅަށް ނުކުތް ޗައިނާގެ ކޯޗް އިޓަލީގެ މާސެލޯ ލިއްޕީ ބުނީ، ވަރުގަދަ ލީގެއް ނެތި ގައުމީ ޓީމުގެ ފެންވަރު ރަނގަޅު ނުކުރެވޭނެ ކަމަށެވެ.\nމޯލްޑިވްސް ފުޓްބޯޅް އެވޯޑްސް 2018 ގެ ތެރެއިން، މިނިސްޓަރު އަލީ (ކ-2) އާއި އޮލިމްޕިކް ކޮމިޓީ ޗެއާމަން ޝަވީދު (ވ) --- ފޮޓޯ: އަހުމަދު ޝުރާއު | އަވަސް\nގައުމީ ޓީމުގެ ފެންވަރު ރަނގަޅުކުރަން އެންމެ ފުރަތަމަ އަޅަން ޖެހޭ ފިޔަވަޅަކީ ހަރުދަނާ ކުލަބު ސިސްޓެމެއް ބިނާ ކުރުމެވެ. މިދިޔަ ދެ އަހަރު ސަރުކާރުގެ ކުންފުނިތަކުން ދެމުން އައި ފައިސާ މި ސަރުކާރުންވެސް ދޭނެ ކަމަށް ސަރުކާރުން ބުންޏެވެ.\nއަޅުގަނޑުމެން ބޭނުންވޭ މިރާއްޖޭގެ ކުލަބުތަކަކީ ރަނގަޅު މޮޑެލްއެއްގެ ދަށުން ހިންގާ އަރަނި ކުލަބުތަކެއް ކަމުގައި ކުލަބުތައް ހަދަން، މިހާރު މިދޭ ވަރަށް ވުރެ މާ ރަނގަޅަށް އަޅުގަނޑުމެން [ސަރުކާރުން] ކުލަބުތަކަށް އެހީ ފޯރުކޮށްދޭނަން.\nއަލީ ވަހީދު | (މާޗް 2019)\n"އަޅުގަނޑުމެން ބޭނުންވޭ މިރާއްޖޭގެ ކުލަބުތަކަކީ ރަނގަޅު މޮޑެލްއެއްގެ ދަށުން ހިންގާ އަރަނި ކުލަބުތަކެއް ކަމުގައި ކުލަބުތައް ހަދަން، މިހާރު މިދޭ ވަރަށް ވުރެ މާ ރަނގަޅަށް އަޅުގަނޑުމެން ކުލަބުތަކަށް އެހީ ފޯރުކޮށްދޭނަން." އެކްޓިން ސްޕޯޓްސް މިނިސްޓަރެއްގެ ގޮތުގައި ހުންނަވައި އަލީ ވިދާޅުވި އެވެ. އެކްޓިން މިނިސްޓަރެއްގެ ގޮތުގައި ހުންނަވައި އަލީ ވަހީދު އެހެން ވިދާޅުވީ އެފްއޭއެމްގެ ލީޑާޝިޕް ބަދަލު ކުރުމަށް ކުލަބުތަކުގެ އެހީތެރިކަން ސަރުކާރަށް ބޭނުންވެފައި އޮތް ދަނޑިވަޅެއްގަ އެވެ.\nކުލަބުތައް ހަރުދަނާ ކުރުމަށް ސަރުކާރުގެ އެހީ ބޭނުންވެ އެވެ. ފުޓްބޯޅައިގައި އަސްލު އޮތް މައްސަލަ ބާއްވާފައި ގައުމީ ޓީމާ ގުޅޭ ކޮމިޓީ ގެ މެންބަރުކަން ދެ ވަޒީރުން ގަބޫލު ކުރެއްވުމުން ފުޓްބޯޅަ ރަނގަޅު ކުރުމަށްޓަކައި ކުރަން ޖެހޭ މަސައްކަތް ތަރުތީބު ވަނީ އޮޅިފަ އެވެ. ކުލަބުތަކުގެ ހާލަތާއި ލީގް ވަރުގަދަ ކުރުމުގެ މަސައްކަތް ފެށުމަށް ރޮނގުދަމާލާނެ ހިސާބެއް ބުނަން ނޭންގެ އެވެ. އަދި ކުރީ ސަރުކާރުގައި އެފްއޭއެމްއަށް ސިޔާސީ ނުފޫޒު ވައްދާފައިވާ ކަމަށް ވިދާޅުވެ ދެ ވަޒީރުން އެފްއޭއެމްގެ ކޮމިޓީގެ މަގާމު ގަބޫލު ކުރުމަކީ ސީދާ ގޮތުން އެ މައްސައްކަތަށް ސިޔާސީ ނުފޫޒު ވައްދަން ކުރާ ކަމެއްގެ ގޮތުގައި ނޫނީ މާނަ ނުކުރެވޭނެ އެވެ.\nއެފްއޭއެމް އަހުމަދު މަހްލޫފު އަލީ ވަހީދު\nކުޅިވަރުގެ ބޮޑު އިންތިހާބު، ލޯތަށް އެފްއޭއެމްއަށް\nރާއްޖޭގެ ފުޓްބޯޅައިގެ ސްޓައިލަކީ ކޮބާ؟\nގައުމީ ޓީމަށް ދިވެހި ކޯޗެއް!


Bodethi Team thah molhuvi iru Messi Enburi Dhandah\nބޮޑެތި ޓީމުތައް މޮޅުވިއިރު، މެސީ އެނބުރި ދަނޑަށް\nސްޕެނިޝް ލީގުގައި ރެ ގަދަ ހަތަރު ޓީމު ފަސޭހަކަމާއެކު މޮޅުވިއިރު ބާސެލޯނާގެ ލަޔޮނަލް މެސީ އަލުން ކުޅެން ނުކުމެ ލަނޑު ޖަހައިދީފި އެވެ.\nބާސެލޯނާ މޮޅުވީ ޑިޕޯޓިވޯ ލަކަރޫނިޔާ އަތުން 4-0 އިންނެވެ. ރަފީނިއާގެ ފުރަތަމަ ދެ ގޯލަށް ފަހު ފުރަތަމަ ހާފު ނިމުމުގެ ކުރިން ލުއިސް ސުއަރޭޒް ގޯލެއް ޖެހި އެވެ. ފާއިތުވެދިޔަ ތިން ހަފުތާގައި އަނިޔާގައި ހުރެފައި ފަހު ހާފުގައި ކުޅެން ނުކުމެ މެސީ ލަނޑު ޖެހުމުން ބާސެލޯނާގެ ސަޕޯޓަރުންނަށް ވަނީ އުފާވެރިކަން ވެރިވެފަ އެވެ. އެއީ ޗެމްޕިއަންސް ލީގުގައި މި ހަފުތާގައި މެންޗެސްޓާ ސިޓީއާ ދެކޮޅަށް އޭނާ އަށް ކުޅެވޭނެތީ އެވެ.\nޓޭބަލުގެ އެއްވަނާގައިވާ އެތްލެޓިކޯ މޮޅުވީ ގްރަނާޑާ އަތުން 7-1 އިންނެވެ. ޔަނިކް ކަރާސްކޯ މި މެޗުގައި ހެޓްރިކް ހެދި އެވެ. ރެއާލް މެޑްރިޑް މޮޅުވީ ރެއާލް ބެޓިސް އަތުން 6-1 އިންނެވެ. ލަނޑު ޖެހީ ކަރީމް ބެންޒެމާ އާއި ރަފޭލް ވަރާނޭ އަދި މާސެލޯ އާއި އިސްކޯ އަދި ކްރިސްޓިއާނޯ ރޮނާލްޑޯ އެވެ. މީގެ ތެރެއިން އިސްކޯ ދެ ލަނޑު ޖެހި އެވެ.\nސެވިއްޔާ މޮޅުވީ ލެގެންސް އަތުން 3-2 އިންނެވެ. މި ނަތީޖާތަކާއެކު އެއްވަނާގައި އެތްލެޓިކޯ އޮތީ 18 ޕޮއިންޓާއެކުގަ އެވެ. މި އަދަދަށް ރެއާލް އަށް ޕޮއިންޓް ލިބިފައިވީ ނަމަވެސް އެތްލެޓިކޯ އެއްވަނަ އަށް ދަނީ ގޯލުގެ ތަފާތުންނެވެ. ސެވިއްޔާ އަށް 17 ޕޮއިންޓާއެކު ތިން ވަނަ އަދި ބާސެލޯނާ އޮތީ 16 ޕޮއިންޓާއެކު ހަތަރުވަނާގަ އެވެ.


Majlis Raees kamah Afeef ves shauguverikan ebahuri\nއެންމެ ދުވަސްވީ މެންބަރު އަފީފް ވެސް މަޖިލިސް ރައީސްކަމަށް ޝައުގުވެރިވޭ\nހަސަން އަފީފް ރައީސް ސޯލިހު އާއި ކުރީގެ ރައީސް ނަޝީދާ އެކު: ވިލުފުށީ ދާއިރާގެ ގޮނޑި އަފީފު ވަނީ ކާމިޔާބު ކުރައްވާފައި.\nއަންނަ ރައްޔިތުންގެ މަޖިލީހުގެ ރައީސް ކަމަށް ވިލުފުށީ ދާއިރާގެ މެންބަރު ކަމަށް އިންތިހާބުވި ހަސަން އަފީފްގެ ޝައުގުވެރިކަން އޮތްކަން ހާމަކުރައްވައި، އެ މަގާމުން ޕާޓީއިން ހަވާލުކޮށްފިނަމަ ގަބޫލު ކުރައްވާނެ ކަމަށް ވިދާޅުވެއްޖެ އެވެ. އަފީފަކީ ރައްޔިތުންގެ މަޖިލީހުގައި ތަޖުރިބާކާރު ބޭފުޅެކެވެ.\nއަފީފް ވަނީ ތ. އަތޮޅު މެންބަރުކަން ހަތަރު ދައުރު ކުރައްވާފަ އެވެ. ދިހަ އަހަރުގެ މެދުކެނޑުމަކަށްފަހު މިދިޔަ އާދިއްތަ ދުވަހު ބޭއްވި އިންތިހާބު ކާމިޔާބު ކުރެއްވުމަށް އަލުން މަޖިލީހަށް އަފީފް ވަޑައިގަންނަވާއިރު އަންނަ މަޖިލީހުގައި އިންނަވާނެ އެންމެ ދުވަސްވީ މެންބަރަކީ ވެސް އަފީފެވެ.\nއަފީފް މިއަދު "އަވަސް"އަށް ދެއްވި އިންޓަވިއުއެއްގައި ވިދާޅުވީ މިފަހަރުގެ ރައްޔިތުންގެ މަޖިލީހަށް ކުރިމަތިލެއްވީ ވެސް ރައްޔިތުން ބޭނުންވާ އިސްލާހީ ބަދަލުތައް ގެނެސްދިނުމުގައި މެދުވެރިއަކަށްވުމަށްޓަކައި ކަމަށެވެ. އެ މަސައްކަތް ކުރުމުގެ އެންމެ ބޮޑަށް އިސް ނެގޭނީ މަޖިލީހުގެ ރައީސްއަށް ކަމަށާއި އެހެންވެ، އެ މަގާމު ޕާޓީއިން ހަވާލުކޮށްފިނަމަ ގަބޫލު ކުރައްވަން ތައްޔާރަށް ހުންނެވި ކަމަށް އޭނާ ވިދާޅުވި އެވެ.\n"އެކަން ނިންމާނީ ޕާޓީއިން، އަޅުގަނޑަށް މަޖިލިސް ރައީސްކަން ދޭން ނިންމައިފިނަމަ ގަބޫލު ކުރާނަން، އިސްލާހީ މަސައްކަތް ގެނައުމަށް އިސް ނެގޭނެ އެންމެ މުހިންމު ފަރާތަކީ މަޖިލީހުގެ ރައީސް ކަމަށްވާނަމަ ޕާާޓީއިން އެކަން ދީފިނަމަ އަޅުގަނޑު އަދާކުރާނަން،" މަޖިލީހުގެ ރައީސްކަމަށް ޝައުގުވެރިވޭތޯ ސުވާލުކުރުމުން އަފީފް ވިދާޅުވި އެވެ.\nއަފީފް ވިދާޅުވީ ނިމިގެން މިދިޔަ ދެ އަހަރު ރައްޔިތުންގެ މަޖިލީހަށާއި މެންބަރުންނަށް އަމާޒުވި ތަފާތު ތުހުމަތުތަކާ ހެދި އެ މަޖިލީހުގެ އަގު ވަރަށް ބޮޑަށް ވެއްޓިފައިވާ ކަމަށެވެ. އާ މަޖިލީހުން އެންމެ އިސްކަން ދޭނެ ކަމަކީ މަޖިލިސް ނަޒާހަތްތެރިކޮށް، ރައްޔިތުންނަށް އިސްލާހީ ބަދަލުތަކެއް ގެނެސްދިނުން ކަމަށެވެ. އެކަން އޭނާގެ ތަޖުރިބާގެ އެހީގައި ހާސިލް ކުރައްވާނެ ކަމަށް އަފީފް ވިދާޅުވި އެވެ.\nވިހި އަހަރު ރައްޔިތުންގެ މަޖިލީހުގައި އޭނާ ހޭދަކުރެއްވިއިރު ވެސް ނޭދެވޭ އެއްވެސް ތުހުމަތެއް އަމާޒުވެފައި ނޯންނާނެ ކަމަށާއި ދެން ވެސް އެފަދަ ނޭދެވޭ ތުހުމަތެއް އޭނާގެ މައްޗަށް ނުކުރެވޭނެ ކަމުގެ ޔަގީންކަން ރައްޔިތުންނަށް އަރުވާ ކަމަށް އަފީފް ވިދާޅުވި އެވެ. ގާނޫނާ ހިލާފު އެއްވެސް ކަމެއް ނުކުރައްވާނެ ކަމަށާއި ދެމިހުންނާނީ ރައްޔިތުންގެ އަޑު އިއްވައިދޭ، ނަޒާހަތްތެރި މެންބަރެއްގެ ގޮތުގައި ކަމަށް ވެސް ކުރިން ހޯމް މިނިސްޓަރުކަން ވެސް ކުރެއްވި އަފީފް ވިދާޅުވި އެވެ.\nއަފީފްގެ ޝައުގުވެރިކަން ރައްޔިތުންގެ މަޖިލީހުގެ ރައީސް ކަމަށް ހުންނެވިއިރު އެމްޑީޕީގެ ރައީސް މުހައްމަދު ނަޝީދު ވަނީ އަންނަ މަޖިލީހުގެ ރައީސް އަދި ނައިބު ރައީސްކަން ވެސް ކުރައްވާނީ އެމްޑީޕީގެ ދެ މެންބަރުން ކަމަށް ވިދާޅުވެފަ އެވެ. އަދި ރައީސް ކަމަށް މެންބަރު މުހައްމަދު އަސްލަމް ވަރަށް ރަނގަޅު ކަމަށް ދެކެވަޑައިގަންނަވާ ކަމަށް ނަޝީދު ވަނީ ވިދާޅުވެފަ އެވެ. އޭނާއަކީ ވެސް މަޖިލީހުގައި ގިނަ ދުވަސްވީ މެންބަރެކެވެ.\nއޭގެ އިތުރުން އެމްޑީޕީގެ މެންބަރެއް އެހެން ނަމަވެސް އަމިއްލަ ގޮތުން އިންތިހާބުވި އަބްދުﷲ ޖާބިރު ވެސް ވަނީ ރައްޔިތުންގެ މަޖިލީހުގެ ރައީސް ކަމަށް ޝައުގުވެރިކަން ފާޅުކުރައްވާފަ އެވެ. ރައީސް ނަޝީދު ވިދާޅުވި ގޮތުގައި އެ މަގާމު ދެއްވާނެ ބޭފުޅަކު ނިންމާނީ މެންބަރުންގެ މެދުގައި މަޝްވަރާ ކުރެއްވުމަށްފަހު އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + މަޖިލިސް އިންތިހާބު 2019\nފުރަތަމަ ދުވަހުވެސް އާ ރައީސް ތަފާތު!\nމަންޒަރު ބަދަލުވެއްޖެ، ނަމަކީ ރައީސް ނަޝީދު\nބޮޑެތި ރަށްތައް ވެސް އެމްޑީޕީއަށް


ދައުލަތުން މިހާތަނަށް ދިން ގެއްލުމުގެ ބަދަލު، އެއް ބިލިއަނަށް! | | Sangu News\nދައުލަތުން މިހާތަނަށް ދިން ގެއްލުމުގެ ބަދަލު، އެއް ބިލިއަނަށް!\n8 އޮކްޓޯބަރ 2019 - 08:20\nގެއްލުމުގެ ބަދަލުގެ ގޮތުގައި ދައުލަތުން އެއް ބިލިއަން ރުފިޔާ ދައްކައިފި - ފޮޓޯ: މަޖިލީސް\nއުވާލާފައި ހުރި އެއްބަސްވުންތަކާއި، އަދި އެ ނޫންވެސް އެކި ސަބަބުތަކާއި ގުޅިގެން ދައުލަތުން ބަދަލުގެ ގޮތުގައި މިހާތަނަށް ދެއްކި ފައިސާގެ އަދަދު އެއް ބިލިއަނަށް އަރާކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެއެވެ.\nދައުލަތުން ގަވައިދާ ހިލާފަށް އެގްރިމަންޓްތައް ބާތިލް ކުރުމުގެ މައްސަލަތަކުގައި ކުންފުނިތަކަށް ދޭން ޖެހޭ ބަދަލު 6.8 ބިލިއަން ރުފިޔާއަށް އަރާނެ ކަމަށް ލަފާކުރެއްވޭ ކަމަށް ދާދި ފަހުން ރައީސް އިބްރާހިމް މުހައްމަދު ސޯލިހް ވަނީ ވިދާޅުވެފައެެވެ.\nދައުލަތުން ބަދަލު ދޭންޖެހުމާއި ގުޅޭގޮތުން ރައްޔިތުންގެ މަޖިލީހުގައި މިނިސްޓަރު އަމީރު އާއި ސުވާލު ކުރައްވާފައިވަނީ ނައިފަރު ދާއިރާގެ މެމްބަރު އަހުމަދު ޝިޔާމްއެވެ. އަމީރު ވަނީ، މި ސަރުކާރުން ކުންފުނިތަކާއި މީހުންނަށް ބަދަލުގެ ގޮތުގައި ފައިސާ ދޭންޖެހިފައިވަނީ ކުރީގެ ސަރުކާރުގެ ދޯދިޔާ ކަމުގެ ސަބަބުން ކަމަށެވެ. އާބިޓްރޭޝަންގެ ބައެއް މައްސަލަަތައް ފާހަގަކުރައްވާ އަމީރު ވިދާޅުވިގޮތުން ރާއްޖޭގައި ބޯޑަ ކޮންޓްރޯލް ސިސްޓަމެއް ގާއިމްކުރަން ވީ އެއްބަސްވުން އުވާލުމުން މެލޭޝިއާގެ ނެކްސްބިޒްއަށް ދިވެހި ސަރުކާރުން 18.1 މިލިއަން ޑޮލަރު (280 މިލިއަަން ރުފިޔާ) ދައްކަންޖެހުނެވެ. އެ ފައިސާ ސަރުކާރުން ދެއްކީ މިދިޔަ ފެބްރުއަރީ މަހުގެ ތެރޭގަ އެވެ.\nއަމީރު ވިދާޅުވީ ރިސޯޓު ހެދުމަށް ރަށްތަކެއް ދޭން އެއްބަސްވުމަށްފަހު އެ ރަށްތައް ހަވާލު ނުކުރި މައްސަލައިގައި، ވިލާ ގުރޫޕްގެ ހިއްސާ އޮންނަ ވޯލްޑް ލިންކް ޓްރެވަލްސް (ޑަބްލިއުއެލްޓީ) އަށް ދައުލަތުން ދައްކަންޖެހޭ 5.6 މިލިއަން ޑޮލަރު (130 މިލިއަން ރުފިޔާ) ސުޕްރީމް ކޯޓުގެ ހުކުމާ ގުޅިގެން އެ ފައިސާ ދެއްކީ މިދިޔަ ޖުލައި މަހު ކަމަށެވެ. އަދި މޯލްޑިވްސް ރޯޑް ޑިވެލޮޕްމަންޓް ކޯޕަރޭޝަން (އެމްއާރުޑީސީ) އުވާލުމާ ގުޅިގެން މި ސަރުކާރުން 26.1 މިލިއަން ރުފިޔާ ދައްކާފައިވާ ކަމަށާއި، އެ ފައިސާ ދައްކަން ޖެހުނީ ކުރީގެ ސަރުކާރުގައި ކޮންޓްރެކްޓަރުންނަށް ފައިސާ ނުދައްކާ ހުރުމުން ކަމަށް ވެސް އޭނާ ވިދާޅުވި އެވެ.\nއަމީރު ވިދާޅުވީ ލިކުއިޑޭޝަންއެއްގެ ތެރޭގައި އެމްއާރުޑީސީ އޮންނަން ޖެހުނީ ކުރީގެ ސަރުކާރުތަކުން އެ ކުންފުނި ލައްވައި މަސައްކަތް ކުރިވައި ކޮންޓްރެކްޝަރުންނަށް ފައިސާ ނުދައްކާ ހުރުމުގެ ސަބަބުން ކަމަަށެވެ. އެހެން ކަމުން އެއީ ނިންމާފައިވާ މަސައްކަތަކަށްވާތީ ކޮންމެހެން ވެސް ފައިސާ ދައްކަންޖެހޭ ކަމަށް އަމީރު ވިދާޅުވިއެވެ.\nމީގެ 12 އަހަރު ކުރިން، 2004 ވަނަ އަހަރު ރާއްޖެއަށް ދިމާވި ސުނާމީ ކާރިސާއާއި ގުޅޮގެން އަމިއްލަ ފަރާތްތަކަށް ދޫކުރި ލޯނުތައް މައާފް ކުރުމަށް ނިންމާފައިވާކަން އަމީރު ފާހަގަކުރެއްވިއެވެ. މިއީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދެކެވެ. ސަރުކާރުގެ އެ ވައުދާ އެއްގޮތަށް ލޯންތަކުގެ ގޮތުގައި ގާތްގަނޑަކަށް 15.2 މިލިއަން ރުފިޔާ މާފުކޮށްފައިވާ ކަމަށް ވެސް އަމީރު ވިދާޅުވި އެވެ.\nއިތުރު މައްސަލައެއްގެ ގޮތުގައި އަމީރު ފާހަގަކުރެއްވީ ހޮސްޕިޓަލުން ދިން ބޭހެއްގެ ސަބަބުން ކުޑަކުއްޖެއްގެ ދެ ކަންފަތުގެ އިވުން ގެއްލުނު މައްސަލައެވެ. ޑޮކްޓަރުގެ އިހުމާލުވާކަމަށް ސާބިތުވެފައިވާ އެ މައްސަލައިގެ ބަދަލެއްގެ ގޮތުގައި ހަތް މިލިއަން ރުފިޔާ ދެއްކުމަށް ސުޕްރީމް ކޯޓުން ވަނީ އަމުރުކޮށްފައެވެ. އަދި ކުޑަކުއްޖާއަށް ދޭން ޖެހުނު އެ ފައިސާވެސް ދައްކާފައިވާކަމަށް އަމީރު ވިދާޅުވިއެވެ.\nމީގެ އިތުރުން ރާއްޖޭގެ އެކި ސަރަހައްދުތަކުގައި ފްލެޓު އެޅުމަށް ނޫމަޑި ރިސޯޓްސް އެންޑް ރެސިޑެންސް ކުންފުންޏާއެކު ހެދި އެއްބަސްވުން ބާތިލުކުރި އިރު، އެ ކުންފުންޏާއެކު ހެދި ސެޓްލްމެންޓް އެގްރިމެންޓަށް ފައިސާ ދައްކާފައިވާކަން އަމީރު ވަނީ ފާހަގަ ކުރައްވާފައެވެ.\nއެގްރީމަންޓުތަކެއް ބާތިލްކުރި ކުރުމާއި ދެކޮޅަށް ކުންފުނިތަކުން ކޯޓަށް މައްސަލަތަކެއް މި އަހަރު ވަނީ ހުށަހަޅާފައެވެ. އެގޮތުން ކޯޓުން ބައެއް ކުންފުނިތަކަށް ބަދަލު ދިނުމަށް ހުކުމް ކޮށްފައި ވެއެވެ. އަދި ބައެއް ހުކުމްތަކަަށް ދައުލަތުން ވަނީ އެ ކުންފުނިތަކަށް ފައިސާވެސް ދީފައެވެ. އޭގެ ތެރޭގައި ބިޒްނަސް އިމޭޖު ގްރޫޕް (ބިގް) އަށް ޕީއެސްއެމުން 78 މިލިޔަން ރުފިޔާ ދޭން ކޯޓުން ހުކުމް ކުރިއިރު އޭގެތެރެއިން އެއްބައި ސަރުކާރުން ވަނީ ބިގަށް ދީފައެވެ. މި ފައިސާ ސަރުކާރުގެ ފުރަތަމަ 100 ދުވަހުގެ ތެރޭގައި ވަނީ ދީފައެވެ. އެއީ 30 މިލިއަން ރުފިޔާއެވެ.\nމީގެއިތުރުންވެސް ސަރުކާރު ކޯލިޝަން ތެރޭގައި ހިމެނޭ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ވިލާ ކުންފުނީގެ ހިއްސާ އޮންނަ ވޯލްޑް ލިންކް ޓްރެވަލްސް (ޑަބްލިއު އެލްޓީ) އަށް 15 މިލިއަން ޑޮލަރު ސަރުކާރުން ވަނީ ދައްކާފައެވެ. ޑަބްލިއުއެލްޓީއަށް ދެއްކި 130 މިލިއަން ރުފިޔާ އަކީ، ސުޕްރީމް ކޯޓުން ހުކުމް ކޮށްފައިވާ ފައިސާގެ ތެރެއިން 15 މިލިއަން ޑޮލަރު ( 231 މިލިއަން ) ރުފިޔާ އަށް ވާ ފައިސާ އިން ޓެކްސްއާ އެހެނިހެން އެއްޗެެއްސަށް ކެނޑުމަށް ފަހު ޖެހޭ އަދަދު ކަމަށް ބަންޑާރަ ނާއިބުގެ އޮފީހުން ވަނީ ހާމަކޮށްފައެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި އުތުރު ޕްރޮވިންސްގެ ދަތުރުފަތުރުގެ ހިދުމަތް ދިނުމަށް ދީބާޖާ އިންވެސްޓްމަންޓް ޕްރައިވެޓް ލިމިޓެޑާ އެކު ހެދި އެއްބަސްވުން އުވާލުމުން ލިބުނު ގެއްލުމުގެ ބަދަލުގެ ގޮތުގައި 348.10 މިލިއަން ދިނުމަށްވެސް ކޯޓުން ވަނީ ދައުލަތުގެ މައްޗަށް ހުކުމް ކޮށްފައެވެ. ދީބާޖާއަށް ފައިސާ އަދި ދީފައި ނުވި ނަމަވެސް ހުކުމާއި ގުޅިގެން އެ ކުންފުނީގެ ހުށަހެޅުމަކަށް ރައީސުލް ޖުމްހޫރިއްޔާ އުފައްދަވާފައިވާ ސެޓްލްމަންޓް ކޮމިޓީއަށް އެ މައްސަލަ ވަނީ ފޮނުވާފައެވެ. ހަމައެއާއެކު ސީޖީޓީ ޕްރައިވެޓް ލިމިޓެޑަށް ކަސްޓަމްސް އިން 22 މިލިޔަން ރުފިޔާ ދެއްކުމަށްވެސް ކޯޓުން ވަނީ ހުކުމްކޮށްފައެވެ.\nއިނގެރޭސިން ދަތުުރުކުރުން ރައްކާތެރި ގައުމުތަކުގެ ލިސްޓަށް ރާއްޖެ އަރައިފި


HEYRIYA| Molhadhoo Ga Sagaafee Kulhivaruthakuge Foari Gellunu Gothuge Vaahaka! - Vaguthu\nމޮޅަދޫގައި ސަގާފީ ކުޅިވަރުތަކުގެ ފޯރި ގެއްލުނު ގޮތުގެ ވާހަކަ!\n(ހއ. މޮޅަދޫ) ވެރި ރަށް މާލެއާ 318 ކިލޯމީޓަރު ދުރުގައި އޮންނަ މޮޅަދޫއަކީ ރީތި ދޮންވެލި ގޮނޑުދޮށެއް ލިބިފައިވާ ފެހިކަން ގަދަ ގަސް ގިނަ ރަށެކެވެ. ރަށުގެ މަލަމަތިން ފެންނަން ހުންނަ ފެހިކަމާއި ހިތްގައިމު ކަމުން ރަށަށް ޒިޔާރަތް ނުކޮށް ފަސްނުޖެހޭނެއެވެ. މިހާރު ރަށުގެ އާބާދީ ކުޑަނަމަވެސް މޮޅަދީ އަކީ ގަދީމީ ތާރީހެއް އޮތް އާބާދީ ބޮޑު ރަށެއްކަން ފާހަގަ ކުރެވެއެވެ. މިރަށަކީ އަތޮޅުގައިވެސް އޮތް ހަތަރުވަނައަށް އެންމެ ބޮޑު ރަށެވެ.\nއަތޮޅުގެ ވެރިކަން ކުރާ ރަށް ދިއްދޫގެ ހުޅަނގު އުތުރުން 19 ކިލޯމީޓަރު ބޭރުގައި އޮންނަ މިރަށަކީ މީގެ އަހަރުތަކެއް ކުރިން ވަރަށް ބޮޑު އާބާދީއެއް އޮތް ރަށެއްކަން ރަށުގެ ދުވަސްވީ ފަރާތްތަކުން ބުނެއެވެ. އާބާދީބޮޑު ބިމުގެ ޖާގަ ބޮޑު ރަށަކަށް ވެފައި ތަފާތު އެކި ވައްތަރުގެ ކާތަކެތި ލިބޭ ގަސްތައް މިރަށުގައި ހުރުމުން ރަށަށް ބޭރުން ގިނަ މީހުން ޒިޔާރަތް ކުރެއެވެ. ކުޅިވަރާއި އީދުފަދަ ދުވަސްތައް ފާހަގަ ކުރުމުގައި މިއީ އަތޮޅުގެ އެއްވަނައެވެ.\nއީދު ދުވަސްތަކާއި ސަގާފީ ދުވަސްތަކުގައި ރަށް ފުރާލާފައި އޮންނަ ކަމަށް ވެއެވެ. މޮޅަދޫ އާއި އެންމެ ކައިރީގައިވާ ހއ. އިހަވަންދޫ އަދި ހއ. ހޯރަފުށިން އެތައް ބަޔަކު މިރަށަށް މަޖާ ނެގުމަށްދާ އިރު އަތޮޅުގެ ހުރިހާ ރަށަކުން ކަހަލަ ގޮތަކަށް މިރަށަށް އެކި އީދު ފާހަގަ ކުރުމަށް ދާކަން ފާހަގަ ކުރެވެއެވެ. ބެރުޖެހުމާއި، ތާރަޖެހުމަކީ އެރަށުގައި ވަރަށް އާންމު ކުޅިވަރުތަކެވެ.\nމޮޅަދޫ ދުވަސްވީ މީހެއް ކަމަށްވާ އައިމިނަތު ހަސަން ބުނާ ގޮތުގައި އިހުގައި އެރަށުގައި ބެރުޖެހުން އެއީ ވަރަށް އާންމު ކަމެކެވެ. އަދި އަތޮޅުގައިވެސް ބެރު ޖަހަން އެންމެ މަޝްހޫރު މީހުން ތިބީ އެރަށުގައެވެ. ގޭގޭގައި ކުދިން ހިތާނަކޮށްގެން އުޅޭ އިރު ގިނަ ބަޔަކު އެއްވެ ބެރުޖަހާ ހަދައެވެ. އަދި އީދާއި ރަށަށް ހާއްސަ ބަޔަކު ޒިޔާރަތް ކުރުމުންވެސް ބެރު ޖަހައި ހަދައެވެ.\nބެރު ޖަހައި ކުޅިވަރު ކުޅޭއިރު ރަށުގެ ކުދިބޮޑު ހުރިހާ ފަރާތަކުން ބައިވެރިވެއެވެ. ރަށަށް ޒިޔާރަތް ކުރާ ފަރާތްތައް ގިނަވެ އެއީ ސަގާފީ ކަމަކަށް ވުމުން އެފަދަ ފަރާތްތަކަށް އޮންނަ މެހެމާންދާރީ މިހާރުވެސް ފަނޑުވުމެއް ނެތި ރަށުން ފެނެއެވެ. އަދި އެއީ ރަށުގެ ރައްޔިތުންގެ ހިތްހެޔޮކަން ހާމަވެ ކައިރި ރަތްތަކުގެ މީހަން މޮޅަދޫ އަށް އަންނަހިތްވާ ސަބަބަކަށް ވަނީ ވެފައެވެ.\nއިހުގައި ބޮޑު އާބާދީއެއް އޮތް މޮޅަދޫގެ އާބާދީ މަދުވާން ފެށީ ދެ ހާދިސާއެއްގެ ފަހުން ކަމަށް ރަށުގެ ދުވަސްވީ މީހުން ބުނެއެވެ. އެމީހުން ބުނާ ގޮތުގައި އެމީހުން ހަނދާން ހުންނަން ފެށީއްސުރެ ރަށުގެ އާބާދީ ބޮޑެވެ. ހާއްސަ ދުވަސްތަކުގައި މުޅި ރަށުގެ އެކި ހިސާބުތަކުން މީހުން އެއްވެ ކުޅިވަރާއި ބެރު ޖެހުމުގައި އުޅޭއިރު އާބާދީގެ ބޮޑުކަން އެނގޭކަމަށް އެމީހުން ބުނެއެވެ. އާބާދީ މަދުވާން ދިމާވި އެއްކަމަކީ ބޮޑު ތަދުގެ އަހަރުތަކުގެ މީހުން މަރުވުމެވެ. އެދުވަސްވަރުގެ ހާލަތު ހުރި ގޮތުން މަސައްކަތް ނުކުރެވޭ ވަރުގެ މީހެއް ނަމަ ބަނޑުހައިހޫނުކަން އިންތިހާއަށް ގޮސް މަރުވެއެވެ.\nރަށުގެ ބޮޑުކަމުންނާއި މީހުން ގިނަކަމުން އެންމެންނަށް ޒިޔާރަތް ކުރުމާއި އެންމެންނަށް ބޭނުންވާ ވަރަށް ކާތަކެތި ނުލިބުމުގެ ދަތިތަކާ ކުރިމަތިލާން ޖެހުނެވެ. އެދުވަސްވަރުގެ ހާލަތު ހުންނަ ގޮތުން އާންމުކޮށް ކައިބޮއި އުޅެނީވެސް ރަށުން ލިބޭ ކާތަކެއްޗާއި މަހަށް ގޮސް ބާނާ މަހެވެ. ނަމަވެސް މަސްވެރިކަން ކުރާ މީހުން މަސް ލިބުން މަދުވިއެވެ. އަދި ރޯގަހުގެ ފަތަށް ދާންދެން ކާން މަޖުބޫރުވިއެވެ.\nމޮޅަދޫ އަށް މޮޅަދޫ ކިޔުނީ ރަށުގައި މޮޅު މީހުން ގިނަ ކަމުން ކަމަށް އެރަށު ރައްޔިތުން ބުނާއިރު އެއީ ތެދަކަށްވެސް ވެދާނެއެވެ. ރަށުގެ އާބާދީގެ ބޮޑުބައި މިހާރުވެސް އުޅެނީ އެކި ބޭނުންތަކަށް ރާއްޖޭގެ އެކި ސަރަހައްދުތަކުގައި އާއި ރާއްޖެއިން ބޭރުގައެވެ. ރަށުން ނުލިބޭ ތައުލީމް މާލެ ނުވަތަ އެހެން ރަށަކުން ލިބޭނަމަ އެރަށަކަށް މީހުން ދަނީކަމަށް ދުވަސްވީ މީހުން ބުނެއެވެ. އަދި އެހެން އުޅެފައި ރަށަށް އެނބުރި ނާދެވި އެތަނެއްގައި ވަޒަންވެރިވާން ފެށުމުން މޮޅަދޫގެ އާބާދީ މަދުވާން ފެށީކަމަށް އެފަރާތްތަކުން ބުނެއެވެ.\nބޮޑު އާބާދީއެއް އޮތް މޮޅަދޫގައި އެކި ކަންކަމަށް ހުނަރުވެރި ފަރާތްތައްވެސް އުޅެފައި ވެއެވެ. އެގޮތުން ބޭސްވެރިކަމަށް މޮޅު ފަރާތްތަކާއި އަތްތެރި މަސައްކަތަށް މޮޅު ފަރާތްތަކާއި ވަޑާމާއި ލަކުޑީގެ މަސައްކަތާއި މޮޅު ލިޔުންތެރިންވެސް މޮޅަދުއަށް ނިސްބަތްވާކަމަށް ވެއެވެ. ބޭހަށް ޖެހުނު ދުވަސްވަރުގައި ކައިރި ރަށްރަށުން ބޭސްވެރިކަމުގެ ބޭނުމުގައިވެސް މޮޅަދުއަށް ޒިޔާރަތް ކުރާކަމަށް އެރަށު ރައްޔިތުން ބުނެއެވެ.\nޒަމާން ބަދަލުވެ ޒަމާނީ ބޭސްތަކަށް މީހުން ދެވިހިފާފައިވާ އިރު މިހާރު މޮޅަދޫގައި ބޭސްވެރިކަމަށް އޮންނަ ޑިމާންޑު އެއްކޮށް ގެއްލިފައިވާކަމަށް އެރަށު ރައްޔިތުން ބުނެއެވެ. އަދި މިހާރު އެއީ އާބާދީ މަދު ދުވަސްވީ މީހުން ގިނަ ރަށެއްކަން ފާހަގަ ކުރެވެއެވެ.


މުޣަލް އެމްޕަޔަރ-9| Sandhaanu\nމުޣަލް އެމްޕަޔަރ- 9\nhttps://sandhaanu.today/13480/ އާއި ގުޅޭ…\nޑެކަން ސަރަހައްދު (މިހާރުގެ އަންދްރާޕްރަދޭޝް) ގައި ހިނގަމުންދިޔަ ޙަރަކާތްތައް:\nއަކްބަރު ރަސްގެފާނުގެ ރަސްކަމުގެ އެންމެ ފަހު އަހަރުތަކުގައި އެ ރަސްގެފާނު އެންމެ ބޮޑު ވިސްނުންފުޅަކަށްވީ ޑެކަންސަރަހައްދުގެ އަޙުމަދުނަގަރުގައި އޮތް ނިޒާމީ ޝާހުންގެ ވެރިކަމެވެ. ރަސްގެފާނުގެ އެންމެ މުހިންމު މަގްސަދަކީ އެ ސަރަޙައްދުގެ ބެރާރު ރަސްކަމުގެ ބާރުގެ ދަށަށް ގެނައުމެވެ. ބެރާރުގެ ސަރަޙައްދަކީ ދާދިފަހުން ޚާންދޭޝްއާއި ޕަލަޣަޓްގެ ސަރަޙައްދުން އަޙްމަދުނަގަރގެ ދަށަށް ދިޔަތަނެކެވެ. އަޙުމަދުނަގަރަށްވެސް އަދި ގުޖުރާތަށްވެސް ބެރާރް ސިފަކުރެވެނީ ކަރުގައި ތާށިވެފާއޮތް ކައްޓެއްގެ މިސާލުގައެވެ.\nއެ ސަރަޙައްދު ބާރުގެދަށަށް ގެނައުން ނޫން އެހެންގޮތެއް އެއްބަޔަކުވެސް ގަބޫލެއް ނުކުރެއެވެ. 1596 ވަނައަހަރު އަހްމަދުނަގަރުން ބެރާރް ފަތަހަކުރިއެވެ. އަދި މުޣަލް ރަސްކަމަކީ އެމީހުންގެވެސް ރަސްކަން ކަމުގައި ތިބީ ގަބޫލުކޮށްގެންނެވެ. ބެރާރް ފަތަހަކުރެވުނުނަމަވެސް އެތަނުގެ އިމުގެ މައްސަލަ އޮތީ ރަނގަޅަށް ހައްލުނުކުރެވިއެވެ.\nމި ކޯޅުންގަނޑު މުޣަލް ރަސްކަމުން ދޭތެރެދޭތެރޭން ހިއްލާލައެވެ. ޖަހާންގީރުގެ ރަސްކަމުގައި އަހްމަދުނަގަރުގެ ކިއްލާތަކުގައި ތިބި އާދަޔާޚިލާފަށް ކުޅަދާން ހަނގުރާމަ ވެރިން ކަމުގައިވާ މަލިކުންނާއި އަމްބާރުންނާއި އަދި ހަބްޝީންނާއެކު އަދި ބިޖާޕޫރުގެ ޢާދިލްޝާހުގެ ބައިއަތުވެސް ހިފުމާއެކު ވަރުގަދަ ލަޝްކަރެއް ތައްޔާރު ކުރެވުނެވެ. އަދި މުޣަލްގެ ލަޝްކަށްޖެހުނީ އެ ސަރަހައްދު ދޫކޮށްލާފައި ދާށެވެ.\nމިދުވަސްވަރު މަރާތާނުންނަކީވެސް ޑެކަންސަރަހައްދުގައި ބަސްކިޔޭވަރުގެ ލަޝްކަރަށް ވެއްޖެއެވެ. ޖަހާންގީރު މިފުރުސަތުބޭނުންކޮށްގެން 1615 ވަނައަހަރުގައި އެ ލަޝްކަރު އޭނާފަރާތަށް ލަންބުވަން މަސައްކަތް ފަށާގަތެވެ. ނަމަވެސް 1615 ވަނައަހަރު މުޣަލް ރަސްކަމުގެ ލަޝްކަރުތަކުން ޑެކަން ލަޝްކަރުތައް ބަލިކޮށް އަދި 1620 ވަނައަހަރު ހަބްޝީންގެ ކުޅަދާނަ ހަނގުރާމަވެރިން ހިމެނޭ ޑެކަންގެ ލަޝްކަރުވެސް ބަލިކުރިއެވެ.\nއެހެންނަމަވެސް ރަސްގެފާނު އެންމެ ލޯބިވާ ރާނީ ނޫރުޖަހާންއާއި އެކަމަނާގެ ގާތްތިމާގެމީހުންގެ ނުފޫޒު ރަސްކަމުގެތެރެއަށް ގަދަވެގަތުމުގެ ސަބަބުން ޑެކަންގެ މައްސަލަގަނޑުވެސް މުޅިން ނުނިމި ދިގުލައިގެން ދާގޮތްވީއެވެ. ބަލި އެނދުގައިއޮތް ރަސްގެފާނުގެ ވަލީއަޙުދަކަށް ނޫރުޖަހާން ބޭނުންވާ ޕްރިންސަކު ޚިޔާރުކުރަން ބާރުއަޅަމުންގެންދިއުމުގެ ސަބަބުން 1622 ވަނައަހަރު ޕްރިންސް ޚުއްރާމްގެ ދެކޮޅުވެރިކަން ބޮޑުވެގެންދިޔައެވެ. އަދި ޕްރިންސް ޚުއްރާމް މައިތިރިކުރުމުގެ މަސައްކަތް ނޫރުޖަހާންގެ ޚާއްސުންތެރޭގައި ހިމެނޭ މުޙައްބަތު ޚާނަށް އެކަމަނާ ހަވާލުކުރިއެވެ.\nޕްރިންސް ޚުއްރާމް (ޝާހުޖަހާންގެ) ދެކޮޅުވެރިކަން:\n1623 ވަނަ އަހަރު މުޙައްބަތު ޚާނުގެ ދަށުގައި އޮތް ރަސްކަމުގެ ލަޝްކަރުގެ ކިބައިން ފާތިޙްޕޫރް ސިކްރީ ފަތަޙަ ނުކުރެވުމުގެ ސަބަބުން ޕްރިންސް ޚުއްރާމް އަނެއްކާވެސް ޑެކަން އަށް އެބުރި ވަޑައިގަތީއެވެ. އަދި މުޙައްބަތު ޚާނުގެ ލަޝްކަރުގެ އުދަނގުލާހުރެ އެތަނުން ބަންގާޅަށް އަދި އެތަނުގައިވެސް ނުހުރެވިގެން އަނެއްކާ ޑެކަންއަށް ވަޑައިގަންނަވަން ޖެހިވަޑައިގަތެވެ. ބިހާރު އާއި އައްލާޙް އާބާދު އާއި އަޔޯދްޔާ އަދި އާގްރާ ފަތަހަކުރުމަށް ކުރި އުންމީދުތައް ފެނަށްވެގެންދިޔައީއެވެ.\nއެންމެފަހުން އެހެންގޮތެއް ނެތިގެން 1626 ވަނައަހަރު އެއްވެސް ޝަރުތަކާނުލައި ބައްޕާފުޅު ޖަހާންގީރު އަރިހުގައި މަޢާފަށް އެދި އަލުން އެއްބައިވީއެވެ. ރަސްގެފާނު އޭނާއަށް މަޢާފްކޮށް ބަލަގަޓްގެ ގަވަރނަރ ކަމަށް އިސްކުރީއެވެ. އެހެންނަމަވެސް ތިން އަހަރު ދުވަސްވަންދެން އޭނާ ކުރި އިދިކޮޅު ބަޣާވަތުގެ ސަބަބުން އެތައްބަޔަކު މަރުވެ ބައިވަރު ފައިސާތަކެއް އޮތީ ބޭކާރުވެގެން ގޮސްފައެވެ.\nޚުއްރާމާއެކު ސުލްހަވެވުމާގުޅިގެން ރާނީ ނޫރުޖަހާން ބޭނުންވީ ޖަހާންގީރު ރަސްގެފާނު ނޫން އެހެން މީހެއްގެ ފަރާތުން އަމުރު ލިބިގަތުމަށް މުޙައްބަތު ޚާން އިންކާރު ކުރުމުގެ ސަބަބުން އޭނާގެ ކިބައިން ބަދަލު ހިފާށެވެ. އަދި އަމުރަށް ނުކިޔަމަންތެރިވުމުގެ ކުށުގައި ބަންގާޅަށް ފޮނުވާލިއެވެ. ނަމަވެސް ބަންގާޅަށް ދިއުމުގެ ބަދަލުގައި އޭނާދިޔައީ އޭރު ޖަހާންގީރު ރަސްގެފާނު މަޑުކޮށްގެންހުންނެވި ޕަންޖާބަށެވެ. އެކަމަކު ރަސްގެފާނު އޭނާއާއި ބައްދަލުކުރާކަށް ބޭނުންފުޅެއްނުވިއެވެ.\nއެހެންކަމުން އޭނާގެންދިޔައީ ރަސްގެފާނާއި ރާނީގެ ޙަރަކާތްތަކަށް ފާރަލަމުންނެވެ. ކޮންމެއަކަސް މި ކަންތައްގަނޑުގެތެރޭގައި ރަސްގެފާނުގެ ސިއްޙީ ޙާލުކޮޅު އިހުނަށްވުރެންވެސް ގޯސްވެ 1627 ވަނައަހަރު ނޮވެމްބަރ މަހުގެ ތެރޭގައި އަވަހާރަވެއްޖެއެވެ.\nބައްޕާފުޅު އަވަހާރަވުމާގުޅިގެން ޕްރިން ޚުއްރާމަށް ތަޚްތު ލިބިއްޖެއެވެ. އޭރު ދުނިޔޭގައި ހުރި އޭނާގެ ހަމައެކަނި ހަގު ކޮއްކޮ ޝަހުރުޔާރު ރަސްކަމުގެތަޚުތަށް ވެރިވުމަށް ބޭނުންވިއެވެ. އެހެންނަމަވެސް ޝާހުޖަހާންގެ އަމުރަށް އޭނާގެ ދެލޯ ކަނުކޮށްލުމަށްފަހު ޖަލުގައި ބަންދުކުރީއެވެ. އަދި އޭނާގެ ބަފާބެ އާސިފް ޚާނު ލައްވާ ރަސްކަމުގެ ތަޚުތަށް ޝައުގުވެރިކަން ފާޅުކޮށްފާނެހެންހީވާ ހުރިހާ ޕްރިންސުން ގަތުލުކޮށް ނިންމާލިއެވެ. އަދި 1628 އިން 1658 އަށް ޝާހް ޖަހާންގެ ނަމުގައި ރަސްކަން ކުރެއްވިއެވެ. އަދި އާސިފް ޚާނަކީ ބޮޑުވަޒީރު ކަމުގައި ހަމަޖައްސަވައި މަންމާފުޅު ނޫރުޖަހާނަށް ތަނަވަސްކަމާއެކު ދިރިއުޅުއްވެވޭނެ އިންތިޒާމް ހަމަޖައްސަވައި ދެއްވިއެވެ.\nޝާހުޖަހާންގެ ރަސްކަމުގައިވެސް އެކިއެކި ސަރަހައްދުތަކުން އިދިކޮޅު ޙރަކާތްތައް ފެށިގެން ދިޔައެވެ. އެންމެފުރަތަމަ އަޙުމަދުނަގަރުގެ ބަލަގަޓް ސަރަޙައްދު ފަތަހަނުކުރެވުމުގެ ސަބަބުން ޑެކަންގައި ހުރި ގަވަރނަރ ޚާން ޖަހާން ލޯދީ ރަސްކަމުގެ ދަރުބާރަށް ޙާޒިރުވުމަށް އެންގުނެވެ. އެހެނަނަމަވެސް އެ އަމުރަށް ކިޔަމަންނުވެ އޭނާ ފިލީއެވެ. ޝާހުޖަހާން އޭނާ ހޯދަން މަސައްކަތްކުރިއެވެ. އަދި 1631 ވަނަ އަހަރު ޖެނުއަރީމަހުގެ ތެރޭގައި ޝިހޮންޑާއެވެ ކިއުނު އުތުރުގެ ސަރަހައްދެއްގައި އޭނާ މަރާލީއެވެ.\nދެވަނައަށް އިދިކޮޅު ޙަރާކާތެއް ފެނުނީ ބަންޑެލްޚަންދުގެ އޯރޗާގެ ވެރިއަކަށްހުރި ޖުޖާރސިންގް ގެފަރާތުންނެވެ. އެއީ ޑެކަންއަށް ދިއުމަށްޓަކައި ހުރަސްކުރަންޖެހޭ ވަރަށް މުހިންމު ސަރަހައްދެކެވެ. ޖުޖާރސިންގްގެ ގާތްތިމާގެ މީހަކު މުޣަލް ރަސްކަމަށް ބައިއަތު ހިފުމުގެ ސަބަބުން އޭނާއަށް މަޖުބޫރުވީ އަމާންދިނުމަށެވެ. ނަމަވެސް އޭނާއަށް ހުށައެޅުނު ޝަރުތުތަކަށް އެއްބަސްނުވުމުން އުފެދުނު ހަމަނުޖެހުންތަކުގައި 1634 ވަނައަހަރު އޭނާ މަރާލީއެވެ. ނަމަވެސް އުފެދުނު ދެކޮޅުވެރިކަން ދެމިގެންދިޔައެވެ.\nއެހެންކަމުން ޑެކަންގެ އިދިކޮޅު ހަމަނުޖެހުންތަކަށް ދާއިމީ ޙައްލެއް ގެންނަން ޝާހްޖަހާނަށް މަޖުބޫރުވެއްޖެއެވެ. މިކަމަށްޓަކައި އެންމެފުރަތަމަ އަޙުމަދުނަގަރ ބައިބައިކޮށްލުމުގެ ނިޔަތުގައި ބިޖާޕޫރާއެކު މިލިޓަރީ އެއްބަސްވުމެއް ގާއިމްކުރިއެވެ. ނަތީޖާއެއްގެ ގޮތުން 1636 ވަނައަހަރުގެ މި އެއްބަސްވުމުގެ ދަށުން މުޅި އެ ސަރަޙައްދު ބައިބައިކޮށްލެވުނެވެ. އޭގެތެރޭން ތިންބައިކުޅަ އެއްބައި ބިޖާޕޫރަށް ލިބުނުއިރު ދެންއޮތް ސަރަހައްދު އެއްކޮށް މުޣަލް ރަސްކަމުގެ ބާރުގެ ދަށަށް ދިއައީއެވެ. އަދި އެތާނގައި މުޣަލްގެ ބާރުގެދަށުގައި ހަމަހިމޭން ސަރަހައްދެއްގެ ގޮތުގައި އޮތް ގޯލްކޮންޑާއަށް ބިޖާޕޫރުން އެއްވެސް ކަހަލަ އުނދަގުލެއް ނުކުރުންވެސް ޝަރުތު ކުރެވިގެންދިޔައެވެ. އަދި ދެކުނުގައިއޮތް ހިންދޫންނަށް ނިސްބަތްކުރެވޭ އަވަށްތައް ހިފުމުގެ އިޚްތިޔާރު ބިޖާޕޫރުންނާއި އަދި ގޯލްކޮންޑާއިންނަށް ލިބިގެންދިޔައެވެ.\nނަތީޖާއެއްގެ ގޮތުން ޖެހިގެން އައި ދިހަވަރަކަށް އަހަރުގެތެރޭގައި ބިޖާޕޫރް އަދި ގޯލްކޮންޑާގެ ސިފައިން ކްރިޝްނާކޯރުގެ ދުނުން ތަންޖާވޫރާއި ކަރްނާޓަކާއާއި ހަމަޔަށް ފެތުރިގެތެވެ. އަނެއްކޮޅުން މުޣަލްގެ ލަޝްކަރުތައް ކަންދަހާރު ހިފުމަށްޓަކައި 1638 ވަނައަހަރު ބަންގާޅާއި އާސާމުގެ ބޯރޑަރތަކަށް ދެމިގަތެވެ. އެހެންނަމަވެސް އެތާނގައި ޕޯޗްގީޒުން އަތުލައިގެންފައިވާ މުޣަލްގެ އަޅުންތަކެއްގެ މައްސަލަ ޝާހުޖަހާނަށް ކުރިމަތިލާން ޖެހިއްޖެއެވެ. 1648 ގައި އުތުރުގެ ކަންކޮޅުތަކުގައި ވަރިކަން ގަދަޔަށް ސާބިތުކުރުމުގެ ބޭނުމުގައި ޝާހުޖަހާންގެ ރަސްކަމުގެ މައިދަރުބާރު އާގްރާއިން ދިއްލީއަށް ބަދަލުކުރިއެވެ.\nއަޙުމަދު އައްޑޫ އޯގަސްޓް 12, 2021 At 9:31 ޕމ\nއެންމެންވެސް އަނެކާ މަރާފަވެސް ވެރިކަން. އަބަދުވެސް މިއީ ދޯ ރަސްކަމާެއި ގައުމުތަކުގެ ވެރީންގެ ހާލަކީ. އިބޫ އާއި އަންނިވެސް ހަމަ އިންސާނުން. ބާރާއި ޖާހަތު ބޭނުންވާނެ. މައުމޫނާއި ޔާމީނަށްވެސް ހަމަ ވެގެންދިޔަގޮތް


އެސިސްޓަންޓް ފައިނޭންސް އޮފިސަރ\nޖެނެރަލް އެޑްމިން އެންޑް ފިނޭންސް ސެކްޝަން\nފެށޭމުސާރަ، މަހަކު -/1750 ރ.\nސާރވިސް އެލެވަންސް، މަހަކު -/2250 ރ.\nއިތުރު އެލެވަންސް، މަހަކު -/1000 ރ.\nޖުމުލަ، މަހަކު -/5000 ރ.\nސެކްޝަނަށް ލިބޭ ސިޓީތަކަށް ޖަވާބު ދިނުމާއި ފޮނުވަންޖެހޭ ސިޓީ ފޮނުވުން.\nއޮފީހަށް ބޭނުންވާ ތަކެތި ހޯދުމަށް މުދަލާއި ޚިދުމަތަށް އެދޭ ފޯރމް ތައްޔާރުކޮށް ބެލެހެއްޓުން.\nއާމްދަނީގެ ގޮތުގައި ލިބޭ ފައިސާ ޖަމާކުރުމާއި އޭގެ ތަފްސީލު ބެލެހެއްޓުން.\nއޮފީހަށް އަންނަ ބިލްތަކަށް ފައިސާ ދައްކައި އޭގެ ތަފްސީލު ބެލެހެއްޓުން.\nމުވައްޒަފުންގެ ޙާޒިރީ އާއި އެލަވަންސްގެ ހިސާބުތައް ބެލެހެއްޓުން.\nބަޖެޓް ޚަރަދުގެ ހިސާބު ބެލެހެއްޓުމާއި ރިކޮންސިލިއޭޝަން ތައްޔާރުކުރުމަށް ޙަޒާންދާރުގެ ދަށުން މަސައްކަތް ކުރުން.\nމަސައްކަތުގެ ގޮތުން ފައިލް ކުރަންޖެހޭ ލިޔުންތައް ފައިލްކޮށް ބެލެހެއްޓުން.\nއޮފީހުން ޙަވާލުކުރާ އިތުރު މަސައްކަތްތައް ކުރުން.\nސާނަވީ އިމްތިޙާނަކުން2މާއްދާއިން ދަށްވެގެން "ޑީ" ގްރޭޑް ލިބިފައިވުމާއި އޭގެ އިތުރުން ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nމަސައްކަތުގެ ތަޖްރިބާ ލިބިފައިވާ މިންވަރު.\nމައިކްރޮސޮފް ވޯޑް އަދި އެކްސެލް ބޭނުންކުރަން ދަންނަ މިންވަރު.\nގިނަ ވަގުތު މަސައްކަތުގައި އުޅެވޭ ހީވާގި މީހެއް ކަމުގައިވުން.\nވަޒީފާގެ މަސްއޫލިއްޔަތު އަދާކުރުމަށް މާލެއިން ބޭރަށްދެވޭ މީހެއް ކަމުގައިވުން.\nމުޢާމަލާތުކުރުމުގެ ހުނަރު ހުރުން، އެހެންމީހުންނާ ގުޅިގެން މަސައްކަތް ކުރުމުގެ ޤާބިލުކަން ހުރުން\nޓީމެއްގެގޮތުގައި މަސައްކަތްކުރުމުގެ ޤާބިލުކަން ހުރުން.\nޤާނޫނުތަކާއި ޤަވާޢިދުތަކަށް އަހުލުވެރިވުމާއި، ވިސްނުންތެރިކަމާ ކެތްތެރިކަމާއެކު ކަންތައްތައް ކުރުން.\nވަޒީފާއަށް އެދޭނީ މިއެސޯސިއޭޝަންގެ ރައީސްއަށް އެޑްރެސްކޮށް ހުށަހަޅާ ސިޓީއަކުންނެވެ.\nސިޓީ ހުށަހަޅާނީ މޭ 18 ވާ ބުރާސްފަތި ދުވަހުގެ 12.00 ގެ ކުރިން، ވޮލީބޯލް އެސޯސިއޭޝަން އޮފް މޯލްޑިވްސް، ހ.ބޯޅަގެ، އަބަދަށްއުފާމަގު އަށެވެ. ވަޒީފާއަށް އެދި ލާ ސިޓީ އާއި ލިޔުންތައް އީމެއިލް މެދުވެރިކޮށް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ.\nމި މަޤާމަށް މީހަކު ހޮވުމަށް އިންޓަރވިއު އޮންނާނީ، 2017 މެއި މަހުގެ ތެރޭގައި ވޮލީބޯލް އެސޯސިއޭޝަން އޮފް މޯލްޑިވްސް (ހ.ބޯޅަގެ/އަބަދަށްއުފާމަގު) ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3317015 ނަންބަރު ފޯނާއެވެ.\nއީ-މެއިލް ކުރާނީ [email protected] އަށެވެ.\n03 މޭ 2017\nޕަބްލިޝްކުރި ތާރީޚު: 03 މޭ 2017\nޕަބްލިޝްކުރި ގަޑި: 1632\nސުންގަޑި: 18 މޭ 2017 1200


Hospital Halaaku Vegen Dhiyaee Naagaabil Board eh Ayyan Kurumuge Sababun: Siraaj ހޮސްޕިޓަލް ހަލާކުވެގެން ދިޔައީ ނާޤާބިލް ބޯޑެއް އައްޔަން ކުރުމުގެ ސަބަބުން: ސިރާޖް – Huvadhoo News Hospital Halaaku Vegen Dhiyaee Naagaabil Board eh Ayyan Kurumuge Sababun: Siraaj Huvadhoo News\nހޮސްޕިޓަލް ހަލާކުވެގެން ދިޔައީ ނާޤާބިލް ބޯޑެއް އައްޔަން ކުރުމުގެ ސަބަބުން: ސިރާޖް\nމަޖިލީހުގެ ފޮނަދޫ ދާއިރާގެ މެންބަރު މޫސާ ސިރާޖް - ފޮޓޯ: މަޖިލީސް\nލ.ގަމު ހޮސްޕިޓަލް ހަލާކުވެގެން ދިޔައީ އެހޮސްޕިޓަލަށް އައްޔަން ކުރެވުނު ނާޤާބިލް ބޯޑެއްގެ ސަބަބުން ކަމަށް ސަރުކާރު ހިންގާ އެމްޑީޕީ އަށް ނިސްބަތްވާ ފޮނަދޫ ދާއިރާގެ މެންބަރު މޫސާ ސިރާޖު ވިދާޅުވެއްޖެއެވެ.\nލ.އަތޮޅުގެ ރައްޔިތުންގެ އިތުރަށް އެހެން އަތޮޅުތަކުގެ ގިނަ ޢަދަދެއްގެ ބަޔަކު ޚިދުމަތް ހޯދަމުން ގެންދާ ގަމު ރީޖަނަލް ހޮސްޕިޓަލްގެ ހާލަތު ގޯސްވަމުން ދާތީ މާވަށު ދާއިރާގެ މެންބަރު މުހައްމަދު ސައީދު މިއަދު ރައްޔިތުންގެ މަޖިލީހަށް ހުށަހެޅުއްވި މައްސަލަ އަށް ބަހުސް ކުރައްވަމުން ސިރާޖް ވިދާޅުވީ ލ.ގަމުގެ ހާލަތު މިހާރު ވަރަށް ދަށް ކަމަށާއި އެމްޑީޕީގެ މެންބަރުންތަކެއް މިމައްސަލަ ބަލައި ނުގަންނަން ރަތަށް ފިތުމަކީ ލަދުވެތި ކަމެއް ކަމަށެވެ.\nސިރާޖު ވިދާޅުވި ގޮތުގައި ހޮސްޕިޓަލުން އެކްސްރޭއެއް ނުނެގޭތާ ތިން މަސް ދުވަސް ވެއްޖެއެވެ. އަދި ދަތުގެ ފަރުވާއަށް ނުލިބޭތާ އަހަރެއް ވެއްޖެ ކަމަށާއި ސްކޭން ނުކުރެވޭތާ ހަމަސް ވަނީ ވެފައެވެ.\nއެހޮސްޕިޓަލުގެ ހާލަތު ގޯސްވާން ޖެހުނީ މިސަރުކާރުން ގާތް ބަޔަކަށް ވަޒީފާ ދިނުމަށްޓަކައި ހޮސްޕިޓަލުގެ ބޯޑަށް ނާޤާބިލް ބަޔަކު އައްޔަން ކުރުމުން ކަމަށް ބުނެ ސިރާޖު ވަނީ ސަރުކާރަށް ފާޑު ވިދާޅުވެފައެވެ.\nސަރުކާރުން އެކުލަވާލާފައިވާ ބޯޑުން އެއްވެސް ހިންގުންތެރިކަމެއް ނެތުމުގެ ސަބަބުން ހޮސްޕިޓަލުގެ ހާލަތު ގޯހުން ގޯހަށް ދިޔައީ ކަމަށް ސިރާޖު ވިދާޅުވިއެވެ.\nސިރާޖު އިތުރަށް ވިދާޅުވީ ގަމު ހޮސްޕިޓަލަކީ މީގެ ކުރިން 600 މީހުން ދުވާލެއްގެ މައްޗަށް ޚިދުމަތް ހޯދަމުން އައި ތަނެއް ކަމަށާއި އެހެންނަމަވެސް ޚިދުމަތުގެ ފެންވަރު ދަށްވުމުގެ ސަބަބުން މިހާރު ދުވާލަކަށް 100 މީހުންވެސް އެހޮސްޕިޓަލަށް ދަށްކަން ނުދާ ކަމަށެވެ.\nސިރާޖު ވިދާޅުވީ އުއްމީދަކީ ރަނގަޅު ހިދުމަތްތަކެއް ގަމު ރީޖަނަލް ހޮސްޕިޓަލުން ލިބުން ކަމަށާއި ނަމަވެސް މިހާރު އެކުލަވާލާފައިވާ ބޯޑު އޮވެގެން އަދި އެކަން ނުވާ ކަމަށެވެ.\nރައްޔިތުންގެ މަޖިލިސް ލ.ގަން


School ah n udhiya kujjakah mamma dhin filaavalhu\nސްކޫލަށް ނުދިޔަ ކުއްޖަކަށް މަންމަ ދިން ފިލާވަޅު\nއާއިލާއެއް ބެލެހެއްޓުމަށް ބޭނުންވާ ފައިސާ ހޯދުމަކީ ކިހާ އުނދަގޫ ކަމެއް ކަން އެނގޭނީ ބުރަކޮށް މަސައްކަތް ކޮށްގެން ފައިސާ ހޯދާ މީހުންނަށެވެ. ޚާއްސަކޮށް ބައެއް މީހުންނަށް ފައިސާއަކީ ވަރަށް ބުރަ މަސައްކަތުން ހޯދޭ އެއްޗެކެވެ. ބޮޑެތި މީހުން ތައުލީމުގެ އަގު ވަޒަންކުރަނީ މި ސަބަބާ ހުރެ އެވެ. ޑިގްރީ ފެންވަރަށް ކިޔެވީމަ އާމްދަނީ ލިބޭނެ ފުރުސަތުތައް އިތުރުވާނެކަން ޔަގީންވާތީ އެވެ.\nނަމަވެސް ކުޑަކުދިންނަކަށް ކިޔެވުމުގެ މުހިއްމުކަމެއް އެހާ ބޮޑަކަށް ނުވިސްނެ އެވެ. ކިޔަވަން ނުގޮސް ގޭގައި ފިލްމު ބަލަން، ގޭމް ކުޅެން އަދި ކުޅެލަން ތިބެވޭނެ ނަމައޭ ވަރަށް ގިނަ ކުދިން ހިތަށް އަރާނެ އެވެ.\nމިފަދަ ކުއްޖަކަށް އޭނާގެ މަންމަ ވަރަށް ރަނގަޅު ފިލާވަޅެއް ދަސްކޮށްދިނެވެ. މިއީ ތައިލެންޑްގެ ބެންކޮކްގައި ދިރިއުޅޭ ނުޓަނިޓްޗާ ޗޮކްސިރިމެޓީކަލް ނަމަކަށް ކިޔާ އަންހެނަކަ އޭނާގެ ދަރިފުޅާ ދޭތެރޭ ކަންތައް ކުރި ގޮތެވެ.\nއޭނާގެ ފަސް އަހަރުގެ ދަރިފުޅު ކިޔަވަން ނުދާން ވެގެން އެއް ދުވަހު ވަރަށް ބޮޑާ ހޭކި އެވެ. ނުޓަނިޓްޗާ އާއި ފިރިމީހާ މަސައްކަތު ދަނީ ދަރިފުޅު ސްކޫލަށް ލާފަ އެވެ. ނަމަވެސް އެ ދުވަހު ގޮވާ ގޮވާ ވެސް ދަރިފުޅު ނުހޭލި އެވެ. އެހެންގެ ދަރިފުޅަށް ރަނގަޅު ފިލާވަޅެއް އެ ދުވަހު ދަސް ކޮށްދޭން އެ ދެމަފިރިން ނިންމި އެވެ. އަދި އެ ދުވަހު މަސައްކަތުން ޗުއްޓީ ހޯދި އެވެ.\nސްކޫލަށް ނުދާނަމަ މަސައްކަތް ކޮށްގެން ފައިސާ ހޯދަން ޖެހޭނެ ކަމަށް ދަރިފުޅު ކައިރީ އެ ދުވަހު އެ މީހުން ބުންޏެވެ. ކިޔަވަން ބޭނުން ނުވާނަމަ ޖެހޭނީ މަސައްކަތް ކުރަން ކަމަށް ވެސް ބުންޏެވެ.\nއެމީހުން ފަސް އަހަރުގެ ދަރިފުޅު އަތަށް ޕްލާސްޓިކް ކޮތަޅެއް ދިނެވެ. އަދި މަގުމަތިން ފުޅި އާއި ދަޅު ހޮވައިގެން އެއަށް އަޅަން ބުންޏެވެ. ޖަންކް ޝޮޕަށް ގެންގޮސް އެތަކެތި ވިއްކާލީމާ ފައިސާ ލިބޭނެތީ އެވެ. އެންމެ ފުރަތަމަ ކުޑަކުއްޖާ ވަރަށް އުފަލުން ފުޅި އާއި ދަޅު ހޮވައިގެން ކޮތަޅަށް އަޅަން ފެށި އެވެ. މިތަކެތި ގަންނަ ފިހާރަހުރީ އެމީހުންގެ ގެޔާއި 2.2 ކިލޯ މީޓަރު ދުރުގަ އެވެ. ކުޑަ ކުއްޖާ ފުޅި އާއި ދަޅު ހޮވަމުން ފިހާރައާ ދިމާއަށް ހިނގަމުން ދިޔަ އެވެ. ނަމަވެސް އިރުކޮޅަކުން އޭނާ ވަރުބަލި ވާން ފަށައިފި އެވެ.\nނުހުއްޓި ކުރިޔަށް ދިއުމަށާއި މިއީ އޭނާގެ ވަޒީފާކަމަށް ކައިރިގައި ތިބި މައިންބަފައިން ކުއްޖާއަށް ހަނދާން ކޮށްދިނެވެ. އެންމެ ފަހުން އެމީހުންނަށް ޖަންކް ޝޮޕް އާހަމަޔަށް ދެވިއްޖެ އެވެ. ކުއްޖާ އަށް އެއްކުރެވިފައި ހުރި ފުޅިއާއި ދަޅުގައި ހުރީ ދެ ކިލޯ އެވެ. އެއަށް ލިބުނީ ދެ ބާތެވެ. އެއީ ގާތްގަނޑަކަށް 0.06 ޑޮލަރެވެ.\nވަރުބަލިވެފައި ހުރި ވަރުން ގެޔަށް ބަހުގައި ދާން ކުޑަ ކުއްޖާ އޭނަގެ މައިންބަފައިން ކައިރީ އެދުނެވެ. ނަމަވެސް ބަހުގެ ޓީކެޓެއް ލިބެނީ 10 ބާތަށް ކަމަށް އެ ކުއްޖާ ކައިރީ އޭނާގެ މަންމަ އާއި ބައްޕަ ބުންޏެވެ. އެހެންވެ ބަހުގައި ދަންޏާ އިތުރަށް ޕްލާސްޓިކް ފުޅި އާއި ދަޅު ހޯދައިގެން އެ ވަރަށް ފައިސާ އެއްކުރަން ބުންޏެވެ.\nކުއްޖާގެ ގައިގައި އިތުރަށް އެ މަސައްކަތްކުރާނެ ހިތްވަރު ނެތުމުން ހިނގާފައި ގެޔަށް ދާން އެއްބަސްވި އެވެ. ގެޔަށް ދިޔަ މަގުމަތީގައި ކުއްޖާ ވަރަށް އައިސްކްރީމް ކާ ހިތްވެގެން އެ ވާހަކަ ބުންޏެވެ. ނަމަވެސް އައިސްކްރީމް އެއް ލިބެނީ ފަސް ބާތު އަށް ކަމަށް ވާތީ އެ ވެސް ނުލިބުނެވެ.\nކުއްޖަކަށް ފިލާވަޅެއް ދަސްކޮށްދޭން މިއީ ތަންކޮޅެއް ހަރުކަށި ގޮތެއް ކަމަށް ބަޔަކު ގަބޫލު ކުރިޔަސް މި ކުއްޖާގެ މަންމަގެ ނަޒަރުގައި މިއީ ވަރަށް ރަނގަޅަށް ކުރެވުނު ކަމެކެވެ.\n"ސްކޫލަށް ދާނަންތަ ދެން ނޫނީ މަސައްކަތް ކުރާނީތަ،" ކުއްޖާ ކައިރީ އޭނާގެ މަންމަ އެހި އެވެ.\n"ސްކޫލަށް ދާނީ،" ކުއްޖާ ވަރަށް ބާރަށް ޖަވާބު ދިނެވެ.\nކުއްޖާގެ މަންމަ ބުނި ގޮތުގައި އެ ދުވަހަކީ ސްކޫލަށް ނުދާންވެގެން ކުއްޖާ ބޮޑާ ހޭކި އެންމެ ފަހު ދުވަހެވެ. އޭގެ ފަހުން ބަރާބަރަށް އޭނާ ސްކޫލަށް ދެއެވެ.\nމި ޚަބަރު ކިޔާފައި އުމުރުން ދުވަސްވީ ގިނަ މީހުން ކުއްޖާގެ މައިންބަފައިންނަށް ތައުރީފުކުރި އެވެ. އަދި މިއީ ކުއްޖާގެ މުޅި ހަޔާތަށް ވެސް އަސަރުފޯރާނެ ތަޖުރިބާއެއް ކަމަށާއި ތައުލީމުގެ އަގު އޭނާއަށް ވަޒަން ކުރެވޭނެ ކަމަށް ވެސް ގިނަ ބަޔަކު އެއްބަސްވި އެވެ.


ވެކްސިން ބޭނުންކުރުމުގެ ހުއްދަ\nވެކްސިން ދިނުމަށް ހަމަޖެހިފައިވަނީ ފެބްރުއަރީ މަހުގެ ފަހުކޮޅުގައި\n25 ޖެނުއަރީ 2021 | ހޯމަ 07:28\nއެމެރިކާގެ ފާމަސޫޓިކަލް ކުންފުނި ފައިޒަރ އާއި ޖަރުމަނުގެ ބައޯއެންޓެކް ގުޅިގެން އުފެއްދި ކޮވިޑް-19 ވެކްސިން ބޭނުންކުރުމަށް އޮސްޓްރޭލިއިން ހުއްދަދީފިއެވެ.\nއޮސްޓްރޭލިއާއިން ކޮވިޑްގެ ކޭހެއް ފެނުނުތާ އަހަރެއްވެފައިވާކަން ފާހަގަކުރައްވައި އެ ޤައުމުގެ ބޮޑުވަޒީރުސްކޮޓް މޮރިސަންހޯމަ ދުވަހު ވިދާޅުވީމި ވެކްސިން ބޭނުން ކުރުމުގެ ހުއްދަ އޮސްޓްރޭލިއާގައި ދީފައިވަނީ އުމުރުން 16 އަހަރުން މަތީގެ މީހުންނަށް ކަމަށެވެ.\nއެ ޤައުމުގެ ހެލްތް މިނިސްޓަރު ގްރެގް ހަަންޓް ވިދާޅުވީ ވެކްސިންދިނުމަށް ހަމަޖެހިފައިވަނީ ފެބްރުއަރީ މަހުގެ ފަހުކޮޅުގައި ކަމަށާއި ކޮންމެ ހަފްތާއަކު 80،000 ޑޯޒް ވެކްސިންދިނުމަށް ހަމަޖެހިފައިވާ ކަމަށެވެ. ވެކްސިންދިނުމާ ގުޅޭގޮތުން އޮސްޓްރޭލިއާ ސަރުކާރުން ނެރުނު ބަޔާނެއްގައި ބުނެފައިވަނީ ފުރަތަމަ ޑޯޒްގެ ވެކްސިން ދިނުމަށްފަހު ދެވަނަ ޑޯޒްގެ ވެކްސިން ދޭނީ 21 ދުވަސް ފަހުން ކަމަށެވެ. އެ ޤައުމުގައި ވެކްސިން ދިނުމަށް އެންމެ ފުރަތަމަ ހަމަޖެހިފައިވަނީ ސިއްހީ މަސައްކަތްތެރިންނާއި އުމުރުން ދުވަސްވީ މީހުންނާއި ނުކުޅެދުންތެރިކަން ހުންނަ މުވައްޒަފުންނަށެވެ.\nއަސްޓްރާޒެނެކާ އަދި އޮކްސްފޯޑް ޔުނިވަރސިޓީ ގުޅިގެން ކޮވިޑް-19 އަށް އުފައްދާ ވެކްސިންގެ ފުރަތަމަ ބެޗް މިއަހަރުގެ މާރޗް މަހުގެ ފަހުކޮޅު އޮސްޓްރޭލިއާއަށް ލިބޭނެ ކަމަށް ރިޕޯޓްތައް ބުނެއެވެ.\nފައިޒަރގެ ވެކްސިން ބޭނުންކުރުމުގެ ހުއްދަ އޮސްޓްރޭލިއާއިން ދީފައިވާއިރު ފައިޒަރ ވެކްސިންގެ 40 މިލިއަން ޑޯޒްގެ ފަޤީރު ޤައުމުތަކަށް ދިނުމަށް ވަނީ ނިންމާފައެވެ. ދުނިޔޭގެ ސިއްޙަތު ޖަމިއްޔާ (ޑަބްލިޔުއެޗްއޯ) އިން ބުނެފައިވަނީ ވެކްސިން ފޯރުކޮށްދިނުމަށް ހަމަޖެހިފައިވަނީ ކޮވެކްސްގެ ނަމުގައި ވެކްސިން ހަމަހަމަކަމާއެކު ގައުމުތަކަށް ލިބޭނެ ގޮތަށް މަގުފަހިކުރުމުގެ މަސައްކަތުގެ ދަށުން ކަމަށެވެ.


vnews - kudahuvadhoo huri gina adhadhehge banguraa nathaalaifi\nކުޑަހުވަދޫ ހުރި ގިނަ އަދަދެއްގެ ބަނގުރާ ނައްތާލައިފި\nދ. ކުޑަހުވަދޫގައި ނައްތާލި ބަނގުރާފުޅިތައް --\nއެކި މައްސަލަތަކުގައި ފުލުހުންގެ ބެލުމުގެ ދަށަށް ގެނެސްފައިވާ ތަކެތީގެ ތެރެއިން ދ.ކުޑަހުވަދޫ ޕޮލިސް ސްޓޭޝަންގެ ބެލުމުގެ ދަށުގައި ހުރި ގިނަ އަދަދެއްގެ ބަނގުރާ ނައްތާލައިފިއެވެ.\nފުލުހުން ބުނީ، މިތަކެތި ނައްތާލާފައިވަނީ މިމަހުގެ 19 ވަނަ ދުވަހު ކުޑަހުވަދޫ ޕޮލިސް ސްޓޭޝަންގެ ގޯތިތެރޭގައި ކަމަށެވެ. އެގޮތުން ނައްތާލާފައިވަނީ 62 އިންސިޑެންޓެއްގައި ހިމެނޭ އެކި ބްރޭންޑްތަކުގެ 96 ފުޅި ބަނގުރަލާއި އެކި ބްރޭންޑްތަކުގެ 11 ދަޅު ބިޔަރު ކަމަށް ފުލުހުން މައުލޫމާތު ދެއެވެ.\nފުލުހުން ބުނީ މިތަކެއްޗަކީ 2017 ޑިސެމްބަރު 19 ވަނަ ދުވަހުން ފެށިގެން 2018 މާރިޗް 17 ވަނަ ދުވަހުގެ ނިޔަލަށް ކުޑަހުވަދޫގައި ޤާއިމްކޮށްފައިވާ ދާލު އެއަރޕޯޓަށް ފުރަންދާ ފަތުރުވެރިންގެ އަތުން ގެނެސްފައިވާ ތަކެތި ކަމަށެވެ.\nބަނގުރާ ނައްތާލުން ކުޑަހުވަދޫގައި ކުރިއަށް ގެންގޮސްފައިވަނީ ފުލުހުންގެ ބެލުމުގެ ދަށަށް ގެނެވޭ ބަނގުރަލާއި ބަނގުރަލުގެ މައްސަލަތަކާ ގުޅިގެން ހިފެހެއްޓޭ އެއްޗެތި ނައްތައިލުމުގައި ޢަމަލުކުރާނެ ގޮތުގެ ޤަވާއިދުގެ ދަށުން އެކަމަށްޓަކައި އެކުލަވާލި ކޮމިޓީގެ ބެލުމުގެ ދަށުން ކަމަށް ވެސް ފުލުހުން މައުލުމާތު ދެއެވެ.\nފޮނަދޫގެ 50 ހައުސިން ޔުނިޓަކަށް ކަރަންޓުގެ ހިދުމަތް ދިނުމަށް ފެނަކައާ ހަވާލުކޮށްފި


އެންޓި ކެމްޕެއިން ކުރުމަކީ ބަލައިގަނެވޭނެ ކަމެއް ނޫން – ޝަރީފް - DhiDaily\nއެންޓި ކެމްޕެއިން ކުރުމަކީ ބަލައިގަނެވޭނެ ކަމެއް ނޫން – ޝަރީފް\nރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު\nކުރިއަށް އޮތް ލޯކަލް ކައުންސިލް އިންތިހާބުގައި ވާދަކުރާ ކެނޑިޑޭޓުންނާއި ދެކޮޅަށް ކެމްޕެއިން ކުރަމުންދާ މަންޒަރު ފެންނަ ކަމަށާއި، އެންޓި ކެމްޕެއިން ކުރުމަކީ، ބަލައި ގަނެވޭނެ ކަމެއް ނޫން ކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވެފައިވަނީ، ކައުންސިލް އިންތިހާބުގައި ޕީޕީއެމްގެ ފަރާތުން މާލޭ ސިޓީގެ މޭޔަރު ކަމަށް ވާދަކުރާ ޑރ މުއިއްޒު އާއި ދެކޮޅަށް ބައެއް ފަރާތްތަކުން ކެމްޕެއިން ކުރަމުންދާ ދަނޑިވަޅެއްގައެވެ.\nމިކަމާއި ގުޅިގެން އާދަމް ޝަރީފް ކުރެއްވި ޓުއީޓެއްގައި ވިދާޅުވީ، މަދު ބަޔަކު ނިކުމެ ޑރ. މުއިއްޒު އާއި ދެކޮޅަށް ކެމްޕެއިން ކުރާތަން ފެންނަ ކަމަށާއި، އެކަމުގެ ސަބަބުން ގިނަ ބައެއްގެ ހަމްދަރުދީގެ ވޯޓުތައްވެސް ލިބިދާނެ ކަމަށް ބެލެވޭ ކަމަށެވެ.\nމީގެ އިތުރުން އާދަމް ޝަރީފް ވިދާޅުވީ، އެންޓި ކެމްޕެއިން ކުރުމަކީ ތަހުޒީބަށް ލޯބިކުރާ ގިނަ ބަޔަކު ބަލައި ގަންނަ ކަމެއް ނޫން ކަމަށެވެ.\nމިމަހުގެ 10 ވަނަ ދުވަހު އޮންނަ އިންތިހާބުގެ ފޯރި ވަނީ ރާއްޖޭގެ އެކި ކަންކޮޅުތަކުގައި ބޮޑުވެފައެވެ. މަދުން ނަމަވެސް ބައެއް ފަރާތްތަކުން އެންޓި ކެމްޕެއިން ކުރާ މައްސަލަތަކެއް ދަނީ ފެންމަތިވަމުންނެވެ.


24 gadi iru thereygai Thalassemia ge2zuvaaneh ge maru! | Mihaaru\nތެލެސީމިއާ ބަލި ހުންނަ ދެ ޒުވާނުން ކަމަށްވާ އަދުހަމް މުހައްމަދާއި (ކ) އާއި އިސްމާއިލް ފަޔާޒް.\n14 ޖުލައި 2019 - 21:07 43 comments\nމާލޭގައި ދިރިއުޅެމުން އަންނަ އެ ދެ ޒުވާނުންގެ ތެރެއިން ހއ. އުލިގަން މޫންލައިޓް، އަދުހަމް މުހައްމަދު (އަދޫ) 24، މަރުވެފައި ވަނީ މިއަދު ހެނދުނުގެ ވަގުތެއްގަ އެވެ. އަދި މ. ފޯމޫންސް އިސްމާއިލް ފަޔާޒް 27، މަރުވީ މިއަދު ހަވީރުގެ ވަގުތެއްގަ އެވެ. ދެ ޒުވާނުންގެ ތެރެއިން އަދޫ އަކީ މަޝްހޫރު ލަވަކިޔުންތެރިޔާ ޝަލަބީ އިބްރާހިމްގެ އިވެންޓުތަކަށް ގޮސް، ފޮޓޯ ނަގާ ޝަލަބީގެ ފޮޓޯގްރާފަރެވެ.\nއަދޫ އާއި ފަޔާޒްގެ ގާތް މީހަކު "މިހާރު" އަށް ކިޔައި ދިން ގޮތުގައި ދެ މީހުންނަކީ ވެސް އަޚުލާގު ރަނގަޅު، ހިތްހެޔޮ ދެ ޒުވާނުންނެވެ. ހާއްސަކޮށް، އެކުވެރިންނަށް އެހީތެރިވެވެން އޮތް ނަމަ، އެންމެ ފުޅާ މިންވަރަށް އެ ދެ ޒުވާނުން ވެސް އެހީތެރިވުމަށް އަބަދުވެސް އިސްކަންދޭ ކަމަށް އޭނާ ބުންޏެވެ.\n"އަދޫ ފާހަގަ ކުރާނީ މޮޅު ފޮޓޯގްރާފަރެއްގެ ގޮތުގައި. އެއީ ހުނަރު ހުރި ކުއްޖެއް،" އެ މީހާ ބުންޏެވެ.\nއޭނާ ބުނީ، އަދޫ މަރުވީ އައިޖީއެމްއެޗްގައި ފަރުވާ ދެމުން އަންނަތާ ދުވަސްތަކެއްވި ފަހުން ކަމަށެވެ. އެކަމަކު، ފަޔާޒް އައިޖީއެމްއެޗަށް ފަރުވާ ދޭން ގެންދިޔައީ ކުއްލިއަކަށް ކަމަށް ވެ އެވެ. ޑޮކްޓަރުގެ ރިޕޯޓުތައް ދައްކާ ގޮތުން ނަމަ، ފަޔާޒް މަރުވީ ކިޑްނީ ފެއިލް ވެގެންނެވެ.\n"އަދޫ ހޮސްޕިޓަލްގައި ވަރަށް ދުވަސްވި. އައިސީޔޫގައި ބާއްވާފައި އޮއްވައި ވޯޑަށް ބަދަލުކޮށް، އަނެއްކާ ވެސް އައިސީޔޫ އަށް ބަދަލުކުރި ފަހުން މަރުވީ،" އޮންލައިންކޮށް ފޮޓޯގްރަފީ ކޯހެއްގައި ބައިވެރިވެ ޑިޕްލޮމާ ހާސިލް ކުރި އަދޫއާ ގުޅޭ ގޮތުން އޭނާގެ ރަހްމަތްތެރިއަކު ކިޔައި ދިނެވެ.\n"އަދޫ އަށް ވީ ކިހިނެއް ކަން އަދި މިހާތަނަށް އެނގިފައެއް ނެތް،"\nމިދިޔަ މަހުގެ 11 ވަނަ ދުވަހު އަދޫ "ދޯ" އަށް ދިން އިންޓަވިއުގައި ބުނި ގޮތުގައި އޭނާ ފޮޓޯގްރާފަރަކަށް އުޅޭތާ ތިން އަހަރު ވެދާނެ އެވެ. ޝަލަބީގެ އޮފިޝަލް ފޮޓޯގްރާފަރުގެ އިތުރުން އަދޫ ހައުސް އޮފް މިއުޒިކާއި ބަރިސްތާގެ ފޮޓޯތައް ވެސް ނަގައިދެ އެވެ.\nއަދޫ އޭރު ބުނީ ފޮޓޯގްރަފީ ކެރިއަރާއި ހިތްހަމަޖެހޭ ވަޒީފާއަކާ އެކު ދިރިއުޅުން ބަދަލުވެފައިވާތީ ތެލެސީމިއާ ބަލި ރަނގަޅުކުރެވޭ ހަމައެކަނި ފަރުވާ ކަމަށްވާ ބޯންމެރޯ ޓްރާންސްޕްލާންޓް ހަދަން އިތުރު ފުރުސަތެއް ހޯދަން މަސައްކަތް ނުކުރާ ކަމަށެވެ.\nބްލަޑް ސާވިސްގައި ތެލެސީމިއާގެ 800 އަށް ވުރެ ގިނަ ދިވެހިން ރަޖިސްޓަރީ ވެފައިވާއިރު އޭގެ ތެރެއިން ދުނިޔޭގައި މިވަގުތު ތިބީ 635 މީހުންނެވެ.\nކައިވެނީގެ ކުރިން ތެލެސީމިއާ އަށް ޓެސްޓްކުރަން މިހާރު ލާޒިމްކުރެ އެވެ. އެކަމަކު ތެލެސީމިއާ ދެ ކެރިއަރުން ކައިވެނިކުރުމަށް ހުރަހެއް ނޯވެ އެވެ. ތެލެސީމިއާ ދެ ކެރިއަރުން ކައިވެނިކޮށްގެން ލިބޭ ދަރިފުޅަކީ ތެލެސީމިއާ ބަލީގެ ނުވަތަ ލޭ އަޅާ ކުއްޖަކަށް ވުމުގެ 25 ޕަސެންޓު ފުރުސަތު އޮވެ އެވެ.\nއިތުރު ލިޔުންތައް ތެލެސީމިއާ މަރު


Captain Ali Ihusan MNP aai gulhi vadaigenfi.\nއެމްއެންޑީއެފްގެ ކުރީގެ ކެޕްޓަން އަލީ އިހުސާން\nކެޕްޓަން އަލީ އިހުސާން އެމްއެންޕީއާއި ގުޅިވަޑައިގެންފި\nވިލިމާލެ ޑަބްލިއުޑީސީގެ އިންތިޚާބުގެ ވޯޓު އަލުން ގުނަން އެމްއެންޕީން އެދެނީ\nއެއްމެ ވޯޓެއްގެ ތަފާތަކުން ވިލިމާލެ ދާއިރާގެ ޑަބްލިއުޑީސީގެ ބައި-އިލެކްޝަން ޕީޕީއެމުން ކާމިޔާބުކޮށްފި\nއެމްއެންޑީއެފްގެ ކުރީގެ ކެޕްޓަން އަލި އިހުސާން އެމްއެންޕީއާ ގުޅިވަޑައިގެންފި ކަމަށް ޚަބަރު އޮންލައިނަށް މަޢުލޫމާތު ލިބިއްޖެއެވެ. މައުލޫމާތު ލިބިފައިވާ ގޮތުގައި، އެމްއެންޕީއާއި ގުޅިވަޑައިގަތުމަށްފަހު އަލީ އިހުސާން ގެންދަވަނީ، އެމްއެންޕީގެ މަސައްކަތުގައި ރަސްމީ ސިފައެއްގައި ހަރަކާތްތެރި ވަމުންނެވެ.\nއަލީ އިހުސާން އެމްއެންޑީއެފްގެ ކެޕްޓަންކަމުގެ މަގާމު އަދާ ކުރެއްވުމަށް މަގާމުން އިސްތިއުފާ ދެއްވިފަހުން، އޭނާ މަސައްކަތް ކުރައްވަމުން ގެންދަވަނީ، އާއިލީ ވިޔަފާރީގައެވެ. އެގޮތުން އޭނާ މިހާރު އަދާ ކުރައްވަމުން ގެންދަވަނީ، ހެޕީ މާރކެޓްގެ ސީއީއޯކަމުގެ މަގާމެވެ.\nއަލީ އިހުސާން އެމްއެންޕީއާއި ގުޅިވަޑައިގަތުމާއި ގުޅޭގޮތުން ރަސްމީ ސިފައެއްގައި އެމްއެންޕީގެ ބަހެއް އަދި ލިބިފައެއް ނުވެއެވެ.\nއަލީ އިހުސާން އެމްއެންޕީއާ އަލަށް ގުޅިވަޑައިގެންނެވިއިރު، އޭނާ މީގެކުރިން އެއްވެސް ސިޔާސީ ޕާޓީއެއްގައި މަސައްކަތް ކުރައްވާފައިވާ ކަމެއް އެގިފައެއް ނުވެއެވެ. އެހެންނަމަވެސް، އެމްޑީއެފްގެ އިސް މަގާމެއް އަދާކުރެއްވުމަށްފަހު، ސިފައިންގެ ޚިދުމަތާ ދުރަށް ވަޑައިގެންނެވި ހިސާބުން އޭނާ ގެންދަވަނީ، ސިޔާސީ ގިނަ ކަންކަމުގައި އަދި ގައުމީ މުހިންމު ކަންކަމުގައި އަމިއްލަފުޅު ޚިޔާލު ފުޅާދާއިރާއެއްގައި ފާޅު ކުރައްވަމުންނެވެ.\nއަދި ވަކީން ޚާއްސަކޮށް، އޭނާ ފާހަގަ ކުރެވިގެން ގޮސްފައިވަނީ، ފަހަކަށް އައިސް، އިންޑިއާސަރުކާރާ މިސަރުކާރާ ދެމެދު އޮތް ގުޅުމުގެ ތެރެއިން ރާއްޖޭގައި ހިގަމުންދާ އިންޑިއާ ސަރުކާރާ ގުޅުންހުރި ގިނަ ކަންކަމުގައި ފާޅުގައި ފާޑުވިދާޅުވާ ބޭފުޅެއްގެ ގޮތުގައެވެ.\nކެޕްޓަން އަލީ އިހުސާންގެ އިތުރުންވެސް، ރާއްޖޭގެ ސިޔާސީ މަސްރަހުގައި އިސްކޮށް ހަރަކާތްތެރި ވަމުންދާ އެހެން ބައެއް ބޭފުޅުންވެސް ދަނީ އެންއެންޕީއާއި ގުޅިވަޑައި ގަންނަވަމުންނެވެ. އޭގެތެރޭގައި، ކުރީގެ އިކޮނޮމިކް މިނިސްޓަރު، އަދި ޕީޕީއެމްގެ ވެރިކަމުގައި އިންޑިއާގެ ސަފީރުކަން ކުރެއްވި އަހުމަދު މުހައްމަދު (އަންޑޭ)ވެސް ހިމެނިވަޑައިގަންނަވައެވެ. އަދި ކުރީގެ ރައްޔިތުންގެ މަޖިލިހުގެ ބައެއް މެމްބަރުންވެސް މިހާރު އެމްއެންޕީއަށް ސޮއި ކުރައްވާފައިވާ ކަމަށްވެސް ވަނީ މައުލުމާތު ލިބިފައެވެ.\nއެމްއެންޕީން ހާމަ ކޮށްފައިވާ ގޮތުގައި ޕާޓީގެ މެމްބަރޝިޕް އިތުރުކުރުމަށްޓަކާ ރާއްޖެތެރޭގެ އެކިރަށްތަކަށް ޕާޓީގެ ފަރާތުން ވަރަށް އަވަހަށް ދަތުރުތައް ފެށުމަށްވެސް ވަނީ ހަމަޖެހިފައެވެ. މިގޮތުން ވަރަށް އަވަހަށް ޕާޓީގެ ވަފުދެއް އައްޑުއަށް ޒިޔާރަތްކުރުމަށް ހަމަޖެހިފައިވާ ކަމަށް ވަނީ މަޢުލޫމާތު ލިބިވައެވެ. އަދި މިދަތުރުގައި އައްޑޫގެ ވަރަށް އިސްބޭފުޅުންކޮޅެއް އެމްއެންޕީއަށް ސޮއިކުރާ ގޮތަށް ހަމަޖެހިފައިވާ ކަމަށްވެސް މައުލޫމާތު ލިބިފައިވެއެވެ. އެޕާޓީން މިހާރު ގެންދަނީ، އައްޑު އަތޮޅު ހިތަދޫގައި އެޕާޓީގެ އޮފީހެއް ގާއިމްކުރުމުގެ މަސައްކަތް ކުރަމުންނެވެ.\nއެމްއެންޕީއަށް މެންބަރުން ހޯދުމަށް ގިނަ ހަރަކާތްތަކެއް ވަރަށް އަވަހަށް ފަށާނެ ކަމަށާއި މިއަހަރުގެ ސެޕްޓްމަބަރު މަހު ޕާޓީ އުފައްދަން ޖަލްސާއެއް ބޭއްވޭނެ ކަމަށް އުންމީދު ކުރައްވާ ކަމަށްވެސް މީގެކުރިން ކާނަލް ނާޒިމް ވިދާޅުވެފައި ވެއެވެ.\nއެމްއެންޕީ، ސިޔާސީ ޕާޓީއެއްގެ ގޮތުގައި އުފެއްދުމަށް އިލެކްޝަންސް ކޮމިޝަނުން މިމަހުގެ 15 ވަނަ ދުވަހު ހުއްދަ ދީފައިވަނީ ވިލިމާލެ ދާއިރާގެ މެންބަރު އަޙްމަދު އުޝާމަށެވެ.\nޕާޓީ އުފެއްދުމުގައި އުޝާމް އާއި ނާޒިމްގެ އިތުރުން ހަރަކާތްތެރިވަނީ ތިމަރަފުށި ދާއިރާގެ މެންބަރު އަބްދުﷲ ރިޔާޒާއި، ނިލަންދޫ ދާއިރާގެ މެންބަރު އަބްދުލްމުހުސިން އަބްދުލްހަމީދު އަދި ނޮޅިވަރަމް ދާއިރާގެ މެންބަރު މުހައްމަދު ނަޝީދު (މޮސްޓާ) ވެސް މިއަދުގެ ޕްރެސްކޮންފަރެންސްގައި ވަނީ ބައިވެރިވެފަ އެވެ.\nކެޕްޓަން އިހުސާން, އެމްއެންޕީ


"ޒިންމާދާރު ރައްޔިތުން ބިނާކުރުން" މިނަމުގައި މިނިސްޓްރީ އޮފް ހޯމް އެފެއާޒުން ކުރިއަށް ގެންދާ ސިލްސިލާ މަސައްކަތު ބައްދަލުވުމުގެ ތެރެއިން ޅ. އަތޮޅުގައި މަސައްކަތު ބައްދަލުވުމެއް ފެށުމަށް ހަމަޖެހިއްޖެއެވެ. މިމަހުގެ 18 އިން 19 އަށް ޅ.\nމިއަހަރުގެ މިހާތަނަށް މިނިސްޓްރީގައި 107 ޖަމުޢިއްޔާ ރަޖިސްޓްރީ ކޮށްފި\nޖަމުޢިއްޔާތަކާބެހޭ ޤާނޫނުގެ ދަށުން މިއަހަރުގެ މިހާތަނަށް 107 ޖަމުޢިއްޔާ މިނިސްޓްރީ އޮފް ހޯމްއެފެއާޒުގައި ވަނީ ރަޖިސްޓްރީ ކުރެވިފައެވެ. މި ގެ ތެރޭގައި އިޖްތިމާޢީ ތަރައްޤީއާއި މީހުން ބިނާ ކުރުމާއި މުނިފޫހިފިލުވުމާއި އަދި ކުޅިވަރާއި ދީނީ ހަރަކާތްތައް ހިންގުމަށްޓަކައި ޖަމުޢީއްޔާތައް ރަޖިސްޓްރީ ކުރެވިފައިވެއެވެ.\nރަށްރަށުގައި އިޖްތިމާޢީ ގޮތުން ހިންގާ ކުދިކުދި މަޝްރޫޢުތަކަށް3މިލިއަން ރުފިޔާގެ އެހީ މިނިސްޓްރީ އޮފް ހޯމްއެފެއާޒުން ދެއްވައިފި\nރަށްރަށުގައި އިޖްތިމާޢީ ގޮތުން ހިންގާ ކުދިކުދި މަޝްރޫޢުތަކަށް އެހީތެރިވެދިނުމުގެ ގޮތުން 14 ރަށަކަށް3މިލިއަން ރުފިޔާގެ ފައިސާގެ އެހީ މިނިސްޓްރީ އޮފް ހޯމްއެފެއާޒުން މިއަދު ދެއްވައިފިއެވެ. މިނިސްޓްރީ އޮފް ހޯމްއެފެއާޒުން މިކަމަށް ޕްރޮޕޯސަލް ހުށަހެޅުމަށް ހުޅުވާލި ފުރުޞަތުގައި 51 ރަށަކުން 78 ޕްރޮޕޯސަލް ހުށަހަޅާފައިވެއެވެ.\nޖުމްހޫރީ ފަންސާސް ފާހަގަކުރުމާ ގުޅޭ ސިލްސިލާ ބައްދަލުވުންތަކެއް ބާއްވަން ފަށައިފި\nމިއަންނަ 2018 ވަނަ އަހަރަކީ ދިވެހި ރާއްޖޭގެ ޖުމްހޫރިއްޔަތަށް ފަންސާސް އަހަރުފުރޭ، ރަންޔޫބީލް ފާހަގަކުރާ އަހަރުކަމަށްވާތީ ކުލަގަދަކޮށް މިރަސްމިއްޔާތު ފާހަގަކުރުމުގެ ގޮތުން ސިލްސިލާ ބައްދަލުވުންތަކެއް ބާއްވަން ފަށައިފިއެވެ.\nދެއަތޮޅެއްގައި ހިންގާ މަޝްރޫޢުތައް މޮނިޓަރ ކުރުމުގެ ދަތުރެއް ފަށައިފި\nށ. އަތޮޅާއި ރ. އަތޮޅުގައި މިނިސްޓްރީގެ ފަރާތުން ހިންގަމުންގެންދާ މަޝްރޫޢުތައް މޮނިޓަރ ކުރުމަށްޓަކައި މިނިސްޓްރީ އޮފް ހޯމް އެފެއާޒްގެ ފަރާތުން ޓީމެއް،ދަތުރުރުކުރަމުން އެބަގެންދަވައެވެ. މިމަހުގެ4ން5ށް ކުރަމުން ގެންދާ މިދަތުރުގައި ދިއުމަށް ހަމަޖެހިފައިވާ ރަށްތަކަކީ ށ.


Raajje In Furifahun Fassi (Positive) Vee Meehun Thibi Flight Russia Gai Quarantine Koffi - Vaguthu\nރާއްޖެ އިން ފުރައިގެން ދިޔަ ފަހުން ކޮވިޑް-19 އަށް ފައްސިވިކަން އެނގުނު އިޓަލީގެ ދެ ފަތުރުވެރިން ދަތުރުކުރި ރަޝިއާގެ އެއަރޯފްލޮޓުގެ ފްލައިޓް މޮސްކޯގައި ކަރަންޓީންކޮށްފައިވާ ކަމަށް ފްލައިޓްތަކުގެ ދަތުރުތައް ގެނެސްދޭ އޮންލައިން ވެބްސައިޓްތަކުން ބުނެފިއެވެ.\nރަޝިއާގައި މަޑުކުރުމަށް ފަހު އިޓަލީވިލާތައް ދަތުރު ކުރަން ހަމަޖެހިފައި އޮތް ފްލައިޓްގައި ތިބި މީހުން އެއާޕޯޓްގައި މަޑު ކުރުވުމަށް ފަހު ފްލައިޓް ކަރަންޓީން ކޮށްފައި ވަނީ އޭގައި ތިބި ދެފަތުރުވެރިން ކޮވިޑް-19 އަށް ފައްސިވެފައިވާ ކަން ރާއްޖެ އިން ރަޝިއާ ސަރުކާރަށާއި، އަދި އެމީހުން ތިބި ފްލައިޓަށް ވެސް އަންގާފައި ވާތީއެވެ.\nކޮވިޑް-19 އަށް ޓެސްޓް ކުރި އިޓަލީގެ ދެމީހުންގެ ނަތީޖާ ނުލިބެނީސް އެމީހުން ފުރައިގެން ދިއުމުގެ ހުއްދަ ދިން މައްސަލައިގައި ސަރުކާރަށް ވަނީ ފާޑުކިޔުން އަމާޒުވެފައެވެ. އަދި އެމީހުން ރާއްޖެ އިން ފުރައިގެން ދިޔައީ ކަރަންޓީން ކުރިތާ 14 ދުވަސް ހަމަ ނުވަނީސް ކަމަށް ވެސް ވަނީ ތުހުމަތު ކުރެވިފައެވެ.\nނަމަވެސް ކޮވިޑް-19 އާއި ގުޅޭ މައުލޫމާތު ސަރުކާރުގެ ފަރާތުން ހާމަކުރައްވާ ރައީސް އޮފީހުގެ ތަރުޖަމާން މަބްރޫކް އަބްދުލްއަޒީޒް ވަނީ އެމީހުން ފުރައިގެން ދިއުމުގެ ހުއްދަ ދޭން ނިންމި ނިންމުން ދިފާޢު ކުރައްވާފައެވެ. މަބްރޫކް ވިދާޅުވީ އެމީހުން ފުރައިގެން ދިއުމުގެ ހުއްދަ ދިނުމުގައި މައްސަލައެއް އަމަލު ކުރަމުން ގެންދާ އުސޫލާއި ހިލާފު ކަމެއް ހިނގާފައި ނެތް ކަމަށެވެ.\n"އައިލެންޑް ސަފާރީ ކަރަންޓީން ކުރަން 13 ވަނަ ދުވަހު ލިޔުމުން އެންގިން. މިއަދަކީ 13 މާޗުން ފެށިގެން 14 ވަނައަށްވާ ދުވަސް. މިއަދު އިޓަލީ ސަރުކާރުން ވަނީ ފްލައިޓެއް ފޮނުވާފައި ރާއްޖޭގައި ތިބި އިޓަލީ މީހުން ގައުމަށް ގެންދަން. އެގޮތައް އައި ފްލައިޓެއްގައި މިއަދު 368 މީހުން ފުރި. އޭގެ ތެރޭގައި އައިލެންޑް ސަފާރީގެ ގެސްޓުންނާއި، އިޓަލީގެ ކްރޫން ފުރި. މިހާރު ކުރާ ސުވާލަކީ މިމީހުން މިބޯޓަށް އެރީ ކިހިނެއް ހެއްޔޭ؟ 14 ދުވަސް ވަންދެން ބަލީގެ އަލާމާތެއް ނެތްނަމަ ފުރައިގެން ދެވިދާނެ. އެމީހުންގެ ގައިން ބަލީގެ އަލާމާތެއް ނުފެނޭ. މިހާރު ބެސްޓް ޕްރެކްޓިސް އަކީ 14 ދުވަސް އައިސޮލޭޝަން ގައި ބައިތިއްބާފައި ދޫކޮށްލުން." މަބްރޫކް ވިދާޅުވިއެވެ.\nމާޗް 27, 2020 23:31\nމިފަހަރު ތިއޮތީ މަބުރޫކް އަތަށް ގޮއްވާލާފަ.. ސަރުކާރުން ތިއޮތީ ކުށެއްނެތް ބައެއް ބަލީގެ ޝިކާރައަކަށްހަދާފަ.. ޓެސްޓްގެ ނަތީޖާ ނުލިބެނީސް ނުވާނެދޯ ފޮނުވާލާކަށް. އިތުބާރު ގެއްލިއްޖެ.\nމާޗް 27, 2020 23:32\nއެހެންވީމާ މިހާރު ނެގަޓިވްވި އެންމެން ޗެކްކޮއްލާ.. ފަހަރެއްގައި ޕޮޒިޓިވްވެދާނެ.. .ފަރުވާކުޑައީ..\nމާޗް 27, 2020 23:48\nއަލާމާތްތަކެއް ފެނިގެންދޯ ޓެސްޓް ސާމްޕަލް ނެގީވެސް އެހެން ކަމުގައިވާނަމަ ފުރިޔަދޭންވާނީ ނަތީޖާ ލިބުމުން ދޯ.\nމާޗް 27, 2020 23:53\nމިފަދަ ދަނޑިވަޅެއްގައި އެފަދަ ހާދިސާއެއް ހިގުން ކައިރި. އެއީ އިންސާނުން މަސައްކަތް މިކުރަނީ މެޝިނަކަށް ބަރޯސާވެ އެިއން ދައްކާ މަގަކުން. އެކަމަކު މި ނާޒުކް ދަނޑިވަޅުގައި ދިވެހި ސަރުކާރުން ފަރުވާ ކުޑަނުކުރުން ވަރަށް އެދެން. އަދި ސަރުކާރުން ތި ކުރައްވާ މަސައްކަތަސް ވަރަށް ސާބަސްދެން.\nހެޑްލައިން އިސްލާހުކޮށްލަން ޖެހޭ.. ބަލިޖެހިފަ ތިބި މީހުންނާ ޑައިރެކްޓް ކޮންޓެކްޓްވި ބަޔަކު 13 ދުވަހު ކަރަންޓީން ކުރެވި ޓެސްޓް ހަދާ، ނަތީޖާ ނުލިބެނީސް 14 ވަނަ ދުވަހު ރާއްޖއިން ފުރައިފި. ފުރިފަހުން ނަތީޖާ ލިބުނުއިރު ވައިރަހަށް ވަނީ ޕޮސިޓިވެފަ. މިއީ ކަން ވެގެންވާނެ ގޮތެއްނޫން.. މީގެ ސަބަބުން މި ވައިރަސް އިތުރައް ފެތުރުމުގެ ބިރު އެބައޮތް. މިކަމުގެ ފުރިހަމަ ޖިނާއީ ތަޙްޤީޤެއް ހިންގާ އިހުމާލުވި ފަރާތް ތަކާމެދު ފިޔަވަޅު އަޅާ ދެއްވުމަށް ކަމާބެހޭ ފަރާތް ތަކަށް ގޮވާލަން. އެހެނީ ބައިނަލްއަގުވާމީ ގޮތުން ބެލިނަމަވެސް ރާއްޖޭގެ އިހުމާލެއް މިކަމުގަ އޮތްކަމަށް ސާފުކޮށް އެބަފެނޭ..މައްސަލަ އަކީ ބަލިހުރި މީހުންނާ ޑައިރެކްޓް ކޮންޓެކްޓް ވެފަތިބި ބަޔަކާ ދޭތެރޭ މިހާ ލުއިކޮށް ކަންކަން ވެގެން ދިޔައުން. ބަލީގެ އަލާމާތް އަދި ނުފެނުމަކީ މިބަލި ހަށިގަނޑައް ވާސިލް ނުވުމެއްނޫން.. އެކި މީހުންގެ ދިފާއީ ނިޒާމް މަސައްކަތް ކުރާނީ އެކިވަރަށްކަން ދަންނަންޖެހޭ..\nމާޗް 27, 2020 23:55\nޓެސްޓް ތި ކުރަނީ ކިހެނެއްބާ؟ އެމީހުން ފޮނުވާލީ ކީއްވެބާ. ޢިޓަލީ، އިޓަލީ، އިޓަލީ، ދޯހަޅިކަން ފެނޭ މިކަމުން. މިތަނަށް ކޮވިޑް އައީވެސް އިޓަލީން، އެހެން ގައުމުތަކަށް މި ފޮނުވަނީވެސް އިޓަލީން. ޙީވަނީދެން ޕްރެސް ބްރީދިންވެސް މަދުވާނެހެން. ﷲގެ ރަހުމަތުން މިމަސައްކަތުގައި ތިބި ޑޮކްޓަރުންނާއި ނަރުހުންނަށް ޝުކުރުހައްގު. އެމީހުން ބަރާބރު\nމާޗް 27, 2020 23:57\nރާއްޖެއިން ފު ރި ފަހަކުން ފައްސި ނުވާނެއެއްނު! ފު ރިފަހުން ފައްސިވިކަން އެނގުނީ އެއްނު! އެހެންވީމާ މާކު ރިންވެސް ނުވަތަ ސާމްޕަލް ނެގިއި ރުވެސް ފައްސި ވެފަތާ ހުންނާނީ!!!\nމާޗް 28, 2020 00:17\nރައްޔިތުންނޭ ހޭ އަރަންވެއްޖެނު ތެދެއްނަހަދާ އަދިވެސް އޮޅުވާލުން ކީއްވެހޭ އެދެމީހުން ފުރުވަލި އެތަށްބައެއް ނުރަށްކަލށް ހުށައެޅުނި 2ވަނަ ފަހރު އަތަށްގޮވީ ނުވަންޔާ ރައްކަވެބަލަ މިަގައުމު ފަނާވުމުގެކުރިން މިގައުމުގާ އެބަތިބި މިގައުމާ އިސްލާމްދީންދެކެ ލޯބިވާ މީހުން މިހަރު ވެރިކަމުގާ މިތިބީ ގައުމަށް ގައްދަރުވެ ތިބި ބާއީ އާއިލާތަށް ނުހުންނާނެ ގައުމަށްކުލުނެއް ރައްތިތުން ނިކުމެ ކަންފަތު ހިފާ ބޭރު ނުކުރަނީސް ފެއްސެންވެއްޖެނު ނުވަންޔާ\nމާޗް 28, 2020 01:01\nމާޗް 28, 2020 01:19\nމާކުރިން ވެސް އިނގެ މި މީހުން ގަޅި ކަމެއް ކޮށްލާނެކަން.\nތަންދޮރު އެގޭ މީހެއް ސަރުކާރުގާ ހުރިނަމަތާ\nމާޗް 28, 2020 01:28\nވަރަށް ބޮޑު ގޯހެއް ތި ހެދީ. ކަން ކަން އޮޅުވާލަން ހަދައިގެން ވާނީ މިކަހަލަ ގޮތެއް. ވާނުވާ ނޭނގޭ\nމާޗް 28, 2020 05:19\nމާޗް 28, 2020 07:41\nފައްސިވީ ފުރިފަހުންކަމަށް ބުނުމަކީ ގޯހެއް ފައްސި ވެފައި ވަނިކޮށް ފުރުވާލީ. ނަތީޖާ ނުލިބެނީސް ފުރުވާލުމަކީ އިހުމާލެއް ހިންނަވަރު އިބުރާހިމް އިހުމާލު ވާންޖެހޭނެ ކަމެއް. މުޅި ސަރުކާރު ޒިންމާ ނަގަން ޖެހޭނެ ކަމެއް މިންގަނޑު ތަކަށް އަމަލު ނުކުރުމުން އެތައް ބަޔަކަށް މި ދެވުނީ ބޯޑަރު ހުރަސް ކޮށް ދިވެހި ރާއްޖެއިން ރަޝިޔާ އަށާއި އިޓަލީ އަށް ބަޔޮލޮޖިކަލް ޓެރެރިސް ހަމަލާއެއް.\nމާޗް 28, 2020 09:15\nސަރުކާރުން އިހުމާލު ވެފަ މި އޮތީ. ޢެތައް ބައެއްގެ ފުރާނަ ނުރައްކަލަށް ހުށަހަޅާފަ..\nމާޗް 28, 2020 11:59\nއެހެންވީމަ 14 ދުވަސް ކަރަންޓީނަކަށް ނުފެތޭތާ. 20 ދުވަހަށް ހަދަންވީހެން ހީވަނީ. 14 ދުވަސް ވާ ދުވަހަކީ ދޫކޮށްލާ ދުވަހަށްވެފަ 14 ދުވަސް ފަހުން އަދި ބަލީގެ އަލާމާތް ފެންނަންޏާ 20 ދުވަސް މީހުން މޮނީޓަރިންގަ ބައިތިއްބަން ޖެހޭތާއެބަ. ސުވާލަކީ 14 ދުވަސްވާން އެންމެ ދުވަހަކަށް ވީމަތޯ ޓެސްޓު ހަދަނީ. އެވެސް ރިސާރޗް ބޭނުމަށް ހެދި ޓެސްޓެެއް ކަމަށް ވިދާޅުވަނީ. އެހެންވީމަ ގެސްޓުންނަށް އެހާބޮޑު ލުޔިތައް ދެންޏާ އެއީ ފަރުވާ ކުޑަކުރެވުން. ފަރުވާ ކުޑަކުރެވުމުގެ ނަތީޖާއަކަށްވާނީ ފޫނުބެއްދޭ ގެއްލުން ލިބުން. ކާކުބާ ޒިންމާވާނީ. ކަންވެނިމޭއިރު އެކަކުވެސް ނުވާނެ. ބުނާނެ އޮންނަ އުސޫލާ އެއްގޮތަށޭ ގެނަދިޔައީ. އުސޫލަކީވެސް ހާލަތައް ރިޔާއަތް ކޮށްފަ ބަދަލުކުރަން ޖެހޭ އެއްޗެެއް. އޭރު މިކަން ފެށުނު އިރުގެ ހާލަތެެއް ނޫންކަންނޭގެ މިހާރު އޮތީ. ބޮޑަށް ބެލެވެނީ ގިނަމީހުން ރަނގަޅުވެފަ އިތުުރު މީހަކު ފައްސިނުވެ ގިނަ ދުވަސް ވުމުން ފަރުވާ ކުޑަކޮށްލެވުނީހެން. އަޅުގަނޑުމެން ތިޔަބޭފުޅުންނަށް އިތުބާރުކޮށްފަ މިތިބެނީ ގޭގަ. ތިއްބަ މިކަހަލަ ލޫޕް ހޯލްސްތައް ފެންނަންޏާ އިތުބާރު ގެއްލޭ.\nމާޗް 28, 2020 12:16\nކަރަންޓީނު މުއްދަތުގައި އަލާމާތް ފެނުނަސް ނުފެނުނަސް ޓެސްޓްކުރަން ޑަބްލިއު.އެޗް.އޯ އިން އަންގާފައި އޮންނަނީ. ނަތީޖާ ނުލިބެނިސް ފުރުވާލަން ނޫނީ އާންމުންތެރެއަށް ދޫކޮށްލަންޏާ ކީއްކުރަން ޓެސްޓް ކުރަނީ. ބޮޑު ފެއިލިއަރއެއް. މިކަހަލަ ކަންކަން ރަނގަޅުކޮށްފަ ކުރެވުނު ކަންތައް ދިފާއުކުރަން ނޫޅުއްވާ. ކޮވިޑްއަށް ސަރުކާރުން އަޅަމުންދާ ފިޔަވަޅުތައް ރަނގަޅުކަމަށް އަހަރެން ގަބޫލުކުރަން


އިންޑިއާގައި ވެސް އެސްޓްރާޒެނެކާގެ ވެކްސިން ބޭނުންކުރުމުގެ ހުއްދަ ދީފި\nJanuary 01, 2021 20:37:38\nދުނިޔޭގައި ދެވަނައަށް އެންމެ ގިނަ ކޮވިޑް 19 ގެ ކޭސްތައް ފެނިފައިވާ ގައުމު ކަމަށްވާ އިންޑިއާއިން ވެސް އެސްޓްރާޒެނެކާ އަދި އޮކްސްފޯޑް ޔުނިވާސިޓީ ގުޅިގެން އުފެއްދި ވެކްސިން ބޭނުންކުރުމުގެ ހުއްދަ ދީފިއެވެ. ރޮއިޓަރސްވިން ވަނީ ދެ މަސްދަރަކާއި ހަވާލާދީ އިމަރޖެންސީ ބޭނުމަށް ވެކްސިން ބޭނުންކުރުމުގެ ހުއްދަ އިންޑިއާއިން ދީފައިވާ ކަމަށް ރިޕޯޓްކޮށްފައެވެ.\nއިންޑިއާގެ އިތުރުން ރާއްޖެއިން ވެސް ވަނީ އެސްޓްރާޒެނެކާގެ ވެކްސިން ހޯދުމަށް އެއްބަސްވުމުގައި ސޮއިކުރުމަށް ނިންމާފައެވެ. ހަމައެހެންމެ އިންޑިއާއިން އަންނަނީ އިތުރު ދެ ވެކްސިންއެއް ބޭނުންކުރުމަށް ހުއްދަ ދިނުމަށް ވެސް މަޝްވަރާކުރަމުންނެވެ. އެގައުމުން ވަނީ އަވަސް މުސްތަގުބަލެއްގައި ވެކްސިން ދިނުމަށް ފެށުމަށް ވެސް ނިންމާފައެވެ. އިނގިރޭސިވިލާތް އަދި އާޖެންޓީނާއިން ވެސް ވަނީ މި ވެކްސިން އިމަރޖެންސީކޮށް ދިނުމަށް ނިންމާފައެވެ. ފައިޒަަރ އަދި ޖަރުމަނުގެ ބަޔޯއެންޓެކް ގުޅިގެން އުފެއްދި ވެކްސިންގެ އިތުރުން އެގައުމުގެ ކުންފުންޏެއް ކަމަށްވާ ބާރަތު ބަޔޯޓެކްއިން އުފެއްދި ވެކްސިންއަށް ހުއްދަ ދިނުމަށް ވެސް އަންނަނީ މަޝްވަރާކުރަމުންނެވެ.\nއެސްޓްރާޒެނެކާގެ ވެކްސިން އިންޑިއާގައި އުފައްދާ ސެރަމް އިންސްޓިޓިއުޓް އޮފް އިންޑިއާއިން ވެސް ވަނީ މިހާރު ވެސް 50 މިލިއަން ޑޯޒް އުފައްދާ ރައްކާކޮށްފައެވެ. ހޮނިހިރު ދުވަހުގެ ވަގުތެއްގައި އިންޑިއާގެ އެކި ސްޓޭޓްތަކަށް ވެކްސިން ގެންދިޔުުމުގެ މަސައްކަތް ފެށިގެންދާނެ ކަމަށް ވެސް ބެލެވެއެވެ.\nއިންޑިއާގެ ސިއްޚީ އިދާރާތަކުން އަންނަނީ އަންނަ މަހުން ފެށިގެން 300 މިލިއަން މީހުންނަށް ވެކްސިން ދިނުމަށް މަސައްކަތްކުރަމުންނެވެ. އެގައުމުގައި ކޮވިޑް 19 އެންމެ ހަލުވިކޮށް ފެތުރިފައިވަނީ މިދިޔަ ސެޕްޓެމްބަރު މަހުގެ ތެރޭގައި ކަމަށްވާއިރު މިހާރު އެގައުމުން ވެސް ޕޮޒިޓިވްވާ މީހުންގެ އަދަދު އަންނަނީ ދަށްވަމުންނެވެ. އެގައުމުން މި ބަލި ޖެހިފައިވާ 10 މިލިއަނަށްވުރެ ގިނަ މީހުން ފެނިފައިވެއެވެ. މިއަދަދަށްވުރެ އިތުރަށް ކޮވިޑަށް މީހުން ޕޮޒިޓިވްވި ހަމައެކަނި ގައުމަކީ އެމެރިކާއެވެ.


Court amurakaa nulai 48 gadi irah meehun hayyaru kurumuge baaru fuluhunnah dheyn Majlis in faaskoffi - One Online\n09 މެއި 2021، ހުޅުމާލެ، ބޮން ގޮއްވާލި ކަމުގެ ތުހުމަތުގައި ހޯދަން އިއުލާން ކުރި މީހާ ހުޅުމާލެ ފުލެޓަކުން ހައްޔަރުކުރުން -- ވަން ފޮޓޯ/ އަލީ ރިފްޝާން\nކޯޓު އަމުރަކާ ނުލައި 48 ގަޑިއިރަށް މީހުން ހައްޔަރުކުރުުމުގެ ބާރު ފުލުހުންނަށް ދޭން މަޖިލީހުން ފާސްކޮށްފި\nޓެރަރިޒަމަށް ތުހުމަތު ކުރެވޭ މީހުން ކޯޓު އަމުރަކާ ނުލައި ހިފައި ހައްޔަރުކޮށް، ކޯޓަށް ހާޒިރުކުރުމަކާ ނުލައި 48 ގަޑިއިރު ބަންދުގައި ބޭތިއްބޭ ގޮތަށް ފުލުހުންނަށް ބާރު ދޭން ޓެރަރިޒަމް މަނާކުރުމުގެ ގާނޫނަށް އިސްލާހު ގެންނަން ރައްޔިތުންގެ މަޖިލީހުން ދެންމެ ފާސްކޮށްފިއެވެ.\nޓެރަރިޒަމްގެ ކުށްތައް ތަހުގީގުކުރުމަށްޓަކައި ގާނޫނު ތަންފީޒު ކުރާ އިދާރާތަކަށް ކުރިމަތިވާ ބައެއް ގޮންޖެހުންތަކަށް ހައްލު ހޯދުމަށް ސަރުކާރުގެ ފަރާތުން ފޮނުއްވި މި ބިލު ރައްޔިތުންގެ މަޖިލީހަށް ހުށަހެޅުއްވީ ކުރެންދޫ ދާއިރާގެ މެންބަރު އަބުދުލްޣަނީ އަބުދުލްހަކީމެވެ.\nޓެރަރިޒަމްގެ ކުށްތައް ތަހުގީގު ކުރުމަށްޓަކައި ގާނޫނު ތަންފީޒު ކުރާ އިދާރާތަކަށް ކުރިމަތިވާ ބައެއް ގޮންޖެހުންތަކަށް ހައްލު ހޯދުމަށް ގިނަ ކަންތައްތަކެއް ބިލުގައި ވަނީ ހިމަނައިފައެވެ. އެގޮތުން ފުލުހުންނަށް މި ބިލުން ބޮޑެތި ބާރުތަކެއް ވަނީ ދީފައެވެ.\nބިލުން އެންމެ ބޮޑަށް ފާހަގަ ވަނީ، ޓެރަރިޒަމަށް ތުހުމަތު ކުރެވޭ މީހުން ކޯޓު އަމުރަކާ ނުލައި ހިފައި ހައްޔަރުކޮށް، ކޯޓަށް ހާޒިރު ނުކޮށް 48 ގަޑިއިރު ބޭތިއްބޭ ގޮތަށް ގާނޫނުގެ 22 ވަނަ މާއްދާއަށް ގެންނަން ހިމަނާފައިވާ އިސްލާހެވެ.\nބިލުގައި ބުނެފައި ވަނީ، ގާނޫނުގެ ހަ ވަނަ މާއްދާ އާއި ހަތް ވަނަ މާއްދާ އާއި 12 ވަނަ މާއްދާ އާއި 14 ވަނަ މާއްދާގައި ބަޔާންކުރާ ކުށްކުރަން އުޅޭ ކަމުގެ ތުހުމަތުކުރެވޭ މީހަކު ކޯޓު އަމުރަކާ ނުލައި ހައްޔަރުކުރުމުގެ ބާރު ފުލުހުންނަށް ލިބިގެންވާ ކަމަށެވެ.\nގާނޫނުގެ ހަ ވަނަ މާއްދާގައި ބުނެފައި ވަނީ، ޓެރަރިޒަމްގެ އަމަލެއް ކުރުމާއި ކުރަން އުޅުމާއި އެފަދަ ކަމެއް ކުރުމުގައި އެހީތެރިވެދިނުމާއި އެއްވެސް ސިފައެއްގައި ބައިވެރިވުމުގެ ވާހަކައެވެ. ހަތް ވަނަ މާއްދާގައި ބުނެފައި ވަނީ ޓެރަރިޒަމްގެ އަމަލެއް ކުރުމަށް ރޭވުމުގެ ވާހަކައެވެ. 12 ވަނަ މާއްދާގައި ބުނަނީ، ޓެރަރިޒަމްގެ އަމަލެއް ކުރުމަށް ނުވަތަ އެފަދަ ކަމަކަށް މަގުފަހި ކުރުމާބެހޭ ވާހަކައެވެ. އަދި 14 ވަނަ މާއްދާގައި ބުނަނީ ގޭންގު ނުވަތަ ގުރޫޕް ހަދައިގެން ޓެރަރިޒަމްގެ އަމަލެއް ހިންގުމުގެ ވާހަކައެވެ.\nމި ގާނޫނުގައި މިހާރު އޮންނަ ގޮތުން ޓެރަރިޒަމްގެ ތުހުމަތުގައި މީހަކު ހައްޔަރުކޮށް ބަންދުކޮށްފި ނަމަ އޭނާ ބަންދު ކުރީ ގާނޫނީ ހަމަތަކުންތޯ ކަނޑައެޅުމަށް 24 ގަަޑިއިރުގެ ތެރޭގައި އެ މީހާ ފަނޑިޔާރެއްގެ ކުރިމައްޗަށް ހާޒިރުކުރަން ޖެހެއެވެ.\nނަމަވެސް މި ބިލުން ގާނޫނަށް ގެންނަން ހުށަހަޅާފައިވާ އިސްލާހުގައި ބުނެފައި ވަނީ، ޓެރަރިޒަމްގެ ކުށްތައް ކުރުމުގެ ތުހުމަތުގައި ހައްޔަރުކުރާ ފަރާތްތައް 48 ގަޑިއިރަށް ބަންދުގައި ބޭތިއްބުމުގެ ބާރު ފުލުހުންނަށް ލިބިދޭ ކަމަށެވެ. އެފަދަ ފަރާތްތައް ފަނޑިޔާރެއްގެ ކުރިމައްޗަށް ހާޒިރުކޮށް، އެފަރާތްތަކުގެ ބަންދާ މެދު ގޮތެއް ކަނޑައެޅުމުގައި އަމަލުކުރަން ޖެހޭ އުސޫލުތައް ބިލުގައި އިތުރަށް ވަނީ ސާފުކޮށްދީފައެވެ.\nބިލުގައި ކޯޓު އަމުރަކާ ނުލައި ހައްޔަރުކުރުމުގެ ބާރު މި ގާނޫނުން ފުލުހުންނަށް ދީފައިވާ ފަރާތެއް އަމިއްލަ ތަނެއްގައި ހުންނަ ހާލަތެއްގައި ކޯޓު އަމުރަކާ ނުލައި އެތަނަކަށް ވަދެ، އެތަން ބަލައި ފާސްކުރުމާއި އެކަށޭނަ މިިންވަރެއްގެ ވަގުތަކަށް އެތަނުގައި ތިބުމުގެ ބާރުވެސް ފުލުހުންނަށް ވަނީ ދީފައެވެ.\nއޭގެ އިތުރުން އެކަން ކުރުމުގައި ފުލުހުން އަމަލުކުރަން ޖެހޭ އިޖުރާއަތްތައްވެސް ބިލުގައި ބަޔާން ކޮށްފައިވެއެވެ.\nރާއްޖެއިން ބޭރުގައި ހިންގާ ޓެރަރިސްޓް ހަނގުރާމަތަކުގައި ބައިވެރިވުމަށްފަހު ނުވަތަ އެކަމަށްޓަކައި އެފަދަ ސަރަހައްދަކަށް ގޮސް އަނބުރާ ރާއްޖެއަށް އަންނަ ފަރާތްތަކުގެ މައްޗަށް ހިންގަން ޖެހޭ އިޖުރާއަތުތައް ހިންގުމުގައި ގާނޫނު ތަންފީޒު ކުރާ އިދާރާތަކަށް ދިމާވާ ގޮންޖެހުންތައް ހައްލު ކުރުމަށްވެސް ބިލުގައި ވަނީ ކަންތައްތަކެއް ހިމަނައިފައެވެ.\nއެގޮތުން އެކަންކަމުގައި ރާއްޖެއިން ބޭރަށް ގޮސް ޓެރަރިޒަމްގެ އަމަލުތަކުގައި ބައިވެރިވެފައިވާ ކަމަށް ތުހުމަތު ކުރެވޭ ފަރާތްތަކުގެ ކަންކަން ކުރިއަށް ގެންދެވޭނެ ގޮތް ހަމަޖެއްސުމާއި އެފަދަ ފަރާތްތަކުން މުޖުތަމައު ރައްކާތެރިކުރުމަށް އަޅަން ޖެހޭ ފިޔަވަޅުތައް އެޅުމަށް ބިލުގައި ހިމަނާފައިވެއެވެ.\nއޭގެ އިތުރުން އެފަދަ ފަރާތްތަކަށް ދޭން ޖެހޭ ރިހެބިލިޓޭޝަންގެ ފަރުވާ ދިނުމަށް ކަންކަން މަގުފަހިކުރުމަށް ކުރަން ޖެހޭ ކަންތައްތައްވެސް އެ ބިލުގައި ވަނީ ކަނޑައަޅައިފައެވެ.\nގުޅޭ ޓެގު ޕޮލިސް ރައްޔިތުންގެ މަޖިލިސް ޓެރަރިޒަމް\nމީހުން ވެއްޓި އަނިޔާވާތީ ހުޅުމާލޭ ފެންޓަސީ އެކްސްޕްރެސް ބަންދުކުރަން ނިންމައިފި\nކޮވިޑްގެ ހާލަތު ގޯސްވެ، ތިނަދޫގައި ހަތް ދުވަހަށް ކާފިއު ހިންގަނީ\nކޮވިޑު ކޭސްތަކެއް ފެނި، މިލަންދޫ އާއި ގދ. ވާދޫ މޮނީޓަރިންގެ ހާލަތަށް\nކޮރަޕްޝަންގެ މައްސަލައެއް އުޅޭނަމަ އޭސީސީއަށް ހުށަހެޅުމަށް މާރިޔާ އެދިވަޑައިގެންފި


Miee Medhu Raajje Aai Dhekunu Ge Kanduthakuge Oiyvaru Gadha Dhuvasvareh - MET - Vaguthu\nރާޅުގަނޑު ސަރަހައްދު - ވަގުތު އިމޭޖްސް: އަމީން ފަހުމީ\nއިރުވައި މޫސުމުގެ މި ދުވަސްވަރަކީ މެދު ރާއްޖެއައި ދެކުނުގެ ކަނޑުތަކުގެ އޮއިވަރު ގަދަ ދުވަސްވަރެއްކަމަށް ރާއްޖޭގެ މޫސުމާއި ބެހޭ ގައުމީ އިދާރާ (މެޓް)އިން ވިދާޅުވެއްޖެއެވެ.\nމެޓް އޮފީހުން ވިދާޅުވީ، މި ދުވަސްވަރަކީ އޮއިވަރު ގަދަ ދުވަސްވަރެއް ކަމުން މޫދާއި ކަނޑުމަތީގެ އެކި އެކި ހަރަކާތްތައް ހިންގާއިރު ހައްސަ ސަމާލުކަމެއް ދިނުން އެދޭ ކަމަށެވެ.\nމާދަމާ ހެނދުނުގެ 6:00 ޖެހުމާއި ހަމައަށް ރާއްޖޭގެ މޫސުން ކުރިއަށް ލަފާކޮށް މެޓް އޮފީހުން ވިދާޅުވީ، ދެކުނުގެ ބައެއް ރަށްތަކަށް ވިއްސާރަ ކުރުމާއެކު ގުގުރުން އެކަށީގެންވާ ކަމަށެވެ. އަދި މެދު ރާއްޖެތެރެއާ އުތުރުގެ ބައެއް ރަށްތަކަށް ކެެރީގެ އަސަރު ފޯރާނެ ކަމަށް މެޓް އޮފީހުން ވިދާޅުވެފައި ވެއެވެ.\nއަދި މެދު ރާއްޖެ ތެރެއާއި އުތުރުގެ އަތޮޅުތަކުގެ ކަނޑުތައް އާންމުގޮތެއްގައި ގަދަވާނެ ކަމަށް މެޓް އޮފީހުން ލަފާކޮށްފައިވާއިރު، ދެކުނު އަތޮޅުތަކުގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަަމަށް ލަފާ ކޮށްފައި ވެއެވެ.\nމެޓް އޮފީހުން ވަނީ ދިޔަވަރު ބޮޑުވާ ގަޑިތަކުގައި ރަށްތަކަށް އުދައިގެ އަސަރު ކުރުން އެކަށީގެންވާ ކަމަށް ވިދާޅުވެފައެވެ. އެހެންކަމުން ކަނޑު ދަތުރު ކުރާ ފަރާތްތަކުން މޫސުމަށް ސަމާލުވުމަށް ނަސޭހަތްތެރިވެފައި ވެއެވެ.\nޖެނުއަރީ 19, 2022 14:14\nއިރުވައި މޫސުމުގެ ކުޑަ ހަޅަ ޖަހާއިރު އަބަދުވެސް އޮޔާއި ވައި އެބުރޭނީ ތިޔަގޮތަށް އެއީ ރާއްޖެ އޮންނަ ގޮތުން !


Dharani dhakkaane faisaa eh neh, dhiriulhenee europega\nދަރަނި ދައްކާނެ ފައިސާއެއްނެތް، ދިރިއުޅެނީ ޔޫރަޕުގައި\n11 މަސް, 1 ހަފްތާ,3ދުވަސް, 1 ގަޑި,5މިނެޓް, 57 ސިކުންތު ކުރިން 1581 18 ޝަހީދާ އަބްދުﷲ ސައީދު\nއަމިއްލައަށް ގައުމުން ބޭރަށް އަރުވާލެވިގެން ތިއްބަވާ ސިޔާސީ ބޭފުޅުންގެ ތެރޭގައި ގާސިމް އިބްރާހީމް\nދައުލަތަށް ބޮޑެތި އަދަދުތަކުން ދަރާފައިވާ ޖުމްހޫރީ ޕާޓީގެ ލީޑަރ ގާސިމް އިބްރާހީމަށް ދަރަނި ދައްކާނެ ފައިސާ ނުލިބި، ޔޫރަޕުގައި ފިލައިގެން އުޅެނީ ކޮން ގޮތަކުން ނުވަތަ ކޮންތާކުން ހަރަދުކޮށްގެންތޯ މިއީ މިއަދު ގިނަބަޔަކު އުފައްދަމުންދާ ސުވާލެކެވެ.\nޖުމްހޫރީ ޕާޓީގެ ލީޑަރ ގާސިމް އިބްރާހީމަކީ ދިވެހި ދައުލަތަށް ދަރާފައިވާ ދަރަނިވެރިންގެ ތެރެއިން އެންމެ ބޮޑު އަދަދެއް ދައުލަތަށް ދައްކަންޖެހޭ އެއް ފަރުދެވެ. ގާސިމްގެ ވިޔަފާރި މުޅި ރާއްޖެއަށް ފުޅާކޮށްފައިވާއިރު، އެތައް ރިސޯޓަކާ އެކި އެކި ނަންނަމުގައި ހަދާފައިވާ ކުންފުނިތަކުން އިންތިހާއަށް ފައިސާ ގަނޑުކޮށް ވަންނަމުންދާއިރު، ދަރަނި ދައްކާނެ ފައިސާ ހުރި ކަމަކަށް ނުވެއެވެ.\nފަޅުރައްތަކާ ރިސޯޓުތަކުގެ ކުލި ނުދެއްކުމުގެ އިތުރުން މީރާއަށް ޓެކްސްގެ ގޮތުގައި ދައްކަންޖެހޭ ފައިސާ ނުދެއްކުމުން ޖޫރިމަނާއާއެކު އެތައް މިލިއަން ރުފިޔާއެއް ހޯދަން ދައުލަތުން ދައުވާކުރާ ކޮންމެ ފަހަރަކު ފަގީރެއްކަން ހާމަކޮށްދިނުމުގެ ގޮތުން ރައްޔިތުންގެ ލޮލުގައި އަނދުންއަޅުވަން ގާސިމްގެ ކުންފުނިތަކުން މުވައްޒަފުން ވަކިކުރަމުންދާކަމީ ރައްޔިތުން މިއަދު ދަންނަ ހަގީގަތެކެވެ. ކަންމިހެންހުރިއިރު، ދަރަނިދައްކާނެ ފަދަ ގާބިލިއްޔަތުކަން ނެތް މީހަކު ގާނޫނީ ސަރުކާރެއް ވައްޓާލުމަށް ބަޔަކު ކުރަމުންދާ މަޝްވަރާތަކުގައި ބައިވެރިވުމަށްޓަކާ ގޮސް ޔޫރަޕުގައި ފިލައިގެން ދިރިއުޅޭ އިރު އެފަދަ ބޮޑު ހަރަދެއްކުރާނެ ފައިސާ ހޯދަނީ ކޮން ގޮތަކުންތޯ ކަމާބެހޭ ފަރާތްތަކުން ސުވާލުކޮށް، ތަހްގީގް ކުރަންޖެހެއެވެ.\nހަގީގަތަކީ އެކަށީގެންވާ އާމްދަނީއެއް ލިބޭ ރައްޔިތު މީހާ ސިއްހީ ފަރުވާއެއް ހޯދުމަށް އަވައްޓެރި ސްރީލަންކާ ނުވަތަ އިންޑިއާއަށް ގޮސް ފަނަރަ ދުވަސް ވާއިރު ފަރުވާ މެދުކަނޑާލުމަށް ފަހު އެނބުރި ގައުމަށް އަންނަނީ އަތްމަތި ހުސްވެ ތިބެވޭނެ ގޮތެއް ނެތިގެންނެވެ. އަދި އެފަދަ މީހުންނަކީ ދައުލަތަށް ޓެކްސް ދައްކައިގެން އުޅޭ މީހުންނަށް ވާއިރު، މަހުޖަނުގެ ނަމުން މަޝްހޫރު ވެފައިވާ ވިޔަފާރިވެރިޔާ ގާސިމް އިބްރާހިމް ދައުލަތަށް ޓެކްސް ދައްކާނެ މިންވަރު ނެތި، ޔޫރަޕުގައި އުފާކުރަން ހަރަދުކުރާނެ ފައިސާ ހުރެއެވެ. މިއީ ކޮންތާކުން ކޮން ގޮތަކަށް ހޯދާ ފައިސާއެއް ކަމާ މެދު މިހާރު މިވަނީ ސުވާލު އުފެދިފައެވެ.\nގާސިމް ދައުލަތަށް ދައްކަންޖެހޭ ފައިސާއާ ބެހޭ ގޮތުން މިދިޔަ އަހަރުގެ ތެރޭގައި ފިޝަރީޒު މިނިސްޓަރ ޑރ. މުހައްމަދު ޝައިނީ ޗެނަލް ތާޓީންގައި ވާހަކަ ދައްކަވަމުން ވިދާޅުވެފައިވަނީ ގާސިމު އިބްރާހިމް ދައުލަތަށް ދައްކަންޖެހޭ 200 މިލިއަން ޑޮލަރަށް ވުރެ ގިނަ ފައިސާ އެބަހުރި ކަމަށެވެ. ނަމަވެސް ދައުލަތަށް ދައްކަންޖެހޭ ފައިސާ ހުރެ، އެފައިސާ ނުދައްކާ ސިޔާސީ ކަންކަމަށް ފައިސާ ހަރަދުކުރާނެ ކަމަށް ގާސިމް ވިދާޅުވަމުން ގެންދަވާ ކަމަށް ޝައިނީ ވިދާޅުވިއެވެ.\nމިހާ ބޮޑު އަދަދެއް ދައުލަތަށް ދައްކަން އޮތް އިރު ދާދިފަހުން ވެސް ވަނީ ގާސިމްގެ ވިލާ ޝިޕިންގ ކުންފުނިން ދައުލަތަށް ދައްކަންޖެހޭ 75 މިލިއަން ރުފިޔާ ހޯދުމަށް ދައުވާކޮށްފައެވެ. އަދި އެ ދައުވާ ދައުލަތުން ކުރި އިރު މީގެކުރިންވެސް ދައުލަތުންވަނީ ގާސިމްގެ ފަސް ކުންފުންޏަކާ ދެކޮޅަށް 2.5 މިލިއަން ރުފިޔާ ހޯދަން ދައުވާ ކޮށްފައެވެ. މި ފަހަރު ދައުލަތުން ތިން ދައުވާއެއް ވަނީ ކޮށްފައެވެ.\nއެއީ ކަނޑައަޅާފައިވާ މުއްދަތުގައި ޖީއެސްޓީގެ ފައިސާ ނުދެއްކުމުން ދައްކަން ޖެހޭ ޖޫރިމަނާ ގޮތުގައި 7.4 މިލިއަން ރުފިޔާ ހޯދުމަށާއި ޓީޖީއެސްޓީގެ ގޮތުގައި ދައްކަން ޖެހޭ ފައިސާ އާއި ޖޫރިމަނާގެ ގޮތުގައި 49 މިލިއަން ރުފިޔާ ހޯދުމުގެ އިތުރުން ޖީއާރުޓީގެ ގޮތުގައި ދައްކަން ޖެހޭ ފައިސާ އާއި ޖޫރިމަނާގެ ގޮތުގައި 18.5 މިލިއަން ރުފިޔާ ހޯދަމަށެވެ. ނަމަވެސް ދައުލަތަށް ދަރާފައިވާ މައްސަލައިގައި ގާސިމް ވިދާޅުވަމުން ގެންދަވަނީ އޭނާ ދައުލަތަށް ދައްކަންޖެހޭ އެންމެ ލޯލާރިއެއްވެސް ނޯންނާނެ ކަމަށެވެ. އަދި ގާސިމްގެ ފަރާތުން މިކަން ދޮގު ކުރެއެވެ.\nދައުލަތަށް ދަރާފައިވާ ގާސިމް އިބްރާހީމް މިއަދު ޖަރުމަނުގައި ފިލައިގެން އުފަލުގައި ދިރިއުޅެމުންދާއިރު، މިއީ ގާސިމް ރައްޔިތުންނަށް ދީފައިވާ ކިހާބޮޑު އަނިޔާއެއްތޯއެވެ. އެންމެ ދެރަ ނިކަމެތި މީހާވެސް ދައުލަތަށް ދަރާފައި ނުވާއިރު، ގައުމުގައި ތިބި ނިކަމެތިންނަށް ވުރެ ގާސިމްގެ އަނިޔާވެރިކަން މާބޮޑު އެހެން ނޫންތޯއެވެ. ކަން މިހެން ހުރިއިރު، ދަރަނި ދައްކާނެ ފައިސާ ނެތްއިރުވެސް ވެރިކަން ބަދަލުކުރުމަށް ބަޔަކު މަސައްކަތް ކުރާނަމަ، އެތަނަކަށް ވަދެ ފައިސާގެ ބޮޑެތި އަދަދުތަކުން އެކަމަށް އެހީތެރިކަން ފޯރުކޮށްދޭކަން ވަނީ ހާމަވެފައެވެ.\nއެކަން އެންމެބޮޑަށް ދޭހަވެގެންދަނީ ސަރުކާރެއްގައި އުޅުމަށްފަހު، އެސަރުކާރުން ވަކިވާ ހިސާބަށް ދިއުމުން ނުވަތަ ވަރިފަށަށް އެރުމުން ކޮށްދިން ކަންތައްތައް ފާހަގަކޮށް ގާސިމް ކަލަ ގޮވުމުންކަން ފާހަގަކޮށްލެވެއެވެ. އިންސާނަކަށް ލިބޭނެ އެންމެ ބޮޑު ހިތްހަމަޖެހުމަކީ ތިމާއަށް ލިބޭ އެއްޗަކުން ދިރިއުޅުމުގެ ހަރަދުތައްކޮށް، މީހަކަށް ދަރަނިވެރި ނުވެ ދުނިޔޭގައި ދިރިއުޅުމެވެ. ނަމަވެސް ގާސިމްގެ އަމަލުތައް މިހެން ހުރި އިރު، މިއަދު ވެސް ގާސިމް ވިދާޅުވަމުން ގެންދަވަނީ އޭނާ ވެރިކަމަށް ވަޑައިގަންނަވަން ބޭނުން ވަނީ ރައްޔިތުންނަށް ނުފުދިފައި ހުރި ކަންކަން ފުއްދައިދީ ރައްޔިތުންނަށް އުފާވެރި ދިރިއުޅުމެއް ހޯދައިދިނުމަށް ކަމަށެވެ.\nނަމަވެސް ތިމާއަށް އުފާވެރި ދިރިއުޅުމެއް ނުލިބި ހުރުމުގެ އިތުރުން ދައުލަތަށް ދަރާފައިވާ މީހަކު ރައްޔިތުންނަށް ފައިދާވާނެ އެއްވެސް ކަމެއް ކުރެވޭނެ ގޮތަކާއި މެދު ސުވާލު އުފެދެއެވެ. އަމިއްލަ ޖާނާ މާލު ސަލާމަތް ކުރަން ނޭނގުނު މީހަކަށް ރައްޔިތުންނާ ސަރުކާރު ސަލާމަތް ކުރާކަށް ނޭނގޭނެއެވެ. ބަޔަކަށް މިކަން ގަބޫލުކުރަން ދަތިވި ނަމަވެސް ރައްޔިތުން ގަބޫލުކުރާ ހަގީގަތަކީ މިއީއެވެ.\nވެރިކަން 08 ޖެނުއަރީ 2018 - 19:06\nހިސާބަށްވުރެ ބޮޑަށް ވެރިކަމަށް ދަހިވެތި ވީމަ މީހާ ވާނީ ހަލާކު. ގާސިމަށް އެހުރީ އެހެންވެފައި. ސިޔާސީ ކަންކަމަށް ފައިސާ ހަރަދުކުރަނީ\nފާރިހު 08 ޖެނުއަރީ 2018 - 19:05\nގާސިމްގެ ވާހަކަ ދައްކަން ވެސް ނުވާނެ. މިހާރު ދެން ހޭއަރަންވެއްޖެ އެންނު. އަންނިބުނިހާ ގޮތެއް ހަދައިގެން އުޅެގެން ތިމާއަށް ވީ ފައިދާއެއް ބުނެބަލަ. ހުސް ގެއްލުން. ރައްޔިތުން ކުރި އިތުބާރާ އިހުތިރާމް ގެއްލިގެން ދިޔައީ. ކުރިން ހުރި ގޮތައް ހުރި ނަމަ މާ މޮޅުވީސް\nމުހައްމަދު 08 ޖެނުއަރީ 2018 - 19:01\nލައްކަ ލާރި ހުންނާނެ މީނަ އަތުގައި. ޔޫރަޕުގައި ނޫޅެވޭނެ ތިޔަ ފާޑޫ ފާޑުގެ މީހުންނަކަށް. އެއީ މުއްސަނދިން އުޅޭ ތަނެއް\nމަހީ 08 ޖެނުއަރީ 2018 - 19:00\nގާސިމަކީ ރަދާފައިވާ ދަރަނިވެރިއެއް.\nހޭބަލި 08 ޖެނުއަރީ 2018 - 14:04\nގާސިމަކީ ތާކު ހުރި މޮޔައެއް. ކޮންމެ އިންތިޚާބެއްގައި އަތްމަތި ދޮވެލާފަ ދާއިރުވެސް އަދިވެސް ހަމަ ހެވިފައި\nަާއާމިނަތު 08 ޖެނުއަރީ 2018 - 01:16\nހެވިފަ ތިބޭނ ކަމެއްނެތް ގޮޅިޔަށް ވަންނަން އާދޭ\nހަބީ 08 ޖެނުއަރީ 2018 - 01:11\nސުރުޚީ ވަރަށް ސަޅި. ހަަމަ ހަބޭސް\nބޯބުރި 08 ޖެނުއަރީ 2018 - 00:58\nރއްޔިތުންނަށް ދަރާފަ ތިބެގެން އެހެން މީހުންނަށް ވަގަށްގޮވޭތޯ ބަލާ އަދިވެސް\nހިނި 08 ޖެނުއަރީ 2018 - 00:53\nމަގާތައް އަންނަނީ ހަމަ ހިނި. ތިޔަކުދިންނަށް ކުރެވުނު ވަރެއް ކޮއްފަ ބަހައްޓާ.\nބަހާރު 08 ޖެނުއަރީ 2018 - 00:47\nމީހުވާ މިބުނީ ލަދުކުޑަ ބައިގަނޑެއް. ވެރިކަން ބޭނުމިއްޔާ ރައްޔިތުންނަށް ދޭންއޮތް ލާރިގަނޑު ދީފަ ދެން އާދޭ\nބޭބެ 08 ޖެނުއަރީ 2018 - 00:41\nގާސިމް ގައިގަ ދެފަަރަކުވެސް ނޫން ކަށިޖަހާނީކީ. ހާސް ފަހަރުވެސް ކަށިޖަހާނެ\nޙުސައިން 08 ޖެނުއަރީ 2018 - 00:25\nމީނަމީ އިދިކޮޅު މީހުންގެ ތިޖޫރި. ދޮވެލާފަ ފޮނުވާލާނެ. ބަަލަންތިބޭ މަމިބުނީ ދޮގެއްތޯ\nޙަސަންބެ 08 ޖެނުއަރީ 2018 - 00:22\nތިޔަ ގާސިމްގެ ވާހަަކަ ދައްކާ މީހާވެސް ފާފަވެރިވާނީ. ރައްޔިތުންނަށް ދަރާފަ ހުރި މީހާ ގޮސް ޔޫރަޕުގަ އަޗާތަޅަނީ. ޝަހީދާގެ ހިއްވަރަށް ހަަ ސާބަސް\nބުރާންތި 07 ޖެނުއަރީ 2018 - 19:35\nގާސިމަކީ ބުރާންތި ވެފައި ހުންނަ މީހެއް. ވެރިކަމޭ ގޮވާލާއިރަށް އެބަޔަކާ ދިމާލަަށް ދުއްވައިގަންނާނެ. ދެން މުޅި ކުންފުނި ހަފުސްވަންދެން ހަަމަ ބަހާނީ. އެންމެ ފަހުން އިނދަޖެހުނީމާ ދުރަށްލާއިރަށް ގޮވާނެ މި ގާސިމު ހަދަރުކުރީމޭ އެވެނި މިވެނި މީހަކަށް. ޝަހީދާ ތިޔަ ބުނީ ހަމަ ރަގަޅު ވާހަކައެއް.\nއަލީ 07 ޖެނުއަރީ 2018 - 19:31\nގާސިމަކީ ދަރާވިކިގެން އުފަލުގައި އުޅޭ މީހެއް.\nކާސިމްބެ 07 ޖެނުއަރީ 2018 - 17:45\nލާރި އޮންނާނެ. ގަނޑުވެފައި އޮތީމާ ނުދެއްކިގެން އެއުޅެނީ\nކުމާރު 07 ޖެނުއަރީ 2018 - 17:39\nއަސްލުވެސް އަހަރެމެން މިއުޅެނީ މަރަށް ފުރާނައަށް ވެސް އިންޑިއާއަށް ވެސް ނުދެވިގެން. ހާދަ ލާރިއެއް އޮތީމައޭދޯ ޔޫރަޕުގައި އަޗާ ތަޅަން އުޅެވޭނީ


Hiyaa Mashrooge flat'thakah kuleege gothugai jehenee mahakah 11000...\nރާއްޖެ - ހިޔާ މަޝްރޫއު\nފިނިޝިންގއާ އެކު ޖުމްލަ 82000 ޑޮލަރު (1.2 މިލިއަން ރުފިޔާ) އެޕާޓްމަންޓަކަށް ހަރަދުކުރެވިފައިވޭ\nޖުމްލަ 6850 ހައުސިން ޔުނިޓް ދޫކުރެވޭނެ\nކުލި ކަނޑައަޅާނީ ސަރުކާރާ މަޝްވަރާކުރުމަށް ފަހުގައި\nކ. މާލެ 25 ޖޫން 2019 | އަންގާރަ 18:06 36,761\nހިޔާ މަޝްރޫއުގެ ފްލެޓްތައް - ތަހާރަތު މުހައްމަދު ވަހީދު\nރައީސް ޔާމިންގެ ސަރުކާރުގައި ފެށި ހިޔާ މަޝްރޫއުގެ ފްލެޓްތަކުގެ އެޕާޓްމަންޓަކަށް މަހު ކުލީގެ ގޮތުގައި ގާތްގަނޑަކަށް 11،000 ރުފިޔާ ދައްކަން ޖެހޭނެ ކަމަށް ހައުސިންގ ޑިވެލޮޕްމަންޓް ކޯޕަރޭޝަން (އެޗްޑީސީ) އިން ބުނެފިއެވެ.\nހައުސިންގ ޑިވޮލޮޕްމެންޓް ކޯޕަރޭޝަން ( އެޗްޑީސީ ) އިން އަންގާރަ ދުވަހު ރައީސް އޮފީހުގައި ބޭއްވި ޕްރެސްކޮންފަރެންސް ގައި، އެޗްޑީސީގެ ޑެޕިއުޓީ މެނޭޖިން ޑިރެކްޓަރ އަހުމަދު އާތިފް ވިދާޅުވީ، ހުރިހާ ހަރަދަތުތައް އެކުލެވޭ ގޮތަށް ޔުނިޓަކަށް ޖެހޭނީ 82،496 ޑޮލަރު ކަމަށެވެ. އެއީ ދެ ކޮޓަރީގެ އެޕާޓްމެންޓަކަށް 1.2 މިލިއަން ރުފިޔާއެވެ. މިހާރުގެ މާކެޓް ރޭޓާއި އިންޑަސްޓްރީގެ އަގުތަކަށް ބަލާއިރު ދެ ބެޑް ރޫމްގެ އެޕާޓްމެންޓަށް ޖެހޭ 82 ހާސް ޑޮލަރު އެއީ ބޮޑު އަގެއް ކަމަށް އޭނާ ވިދާޅުވިއެވެ.\nއެހެންކަމަށްވުމާއި އެކު އާއްމުންނަށް މި އަގުގައި ކޮންޓްރެކްޓް ކުރެވިފައި އޮތް ޕްރޮޖެކްޓެއް ނިމޭއިރު އަންދާޒާ ކުރެވިގެންދާ އިރަށްވުރެ އަގު ބޮޑުވާނެ ކަމަށް ލަފާކުރެވޭ. އެހެންވީމާ އެކަމާއި ސަރުކާރާއި މަޝްވަރާކުރެވެމުންދޭ. އެހެން ކަމަށްވާ ނަމަ އާއްމުންނަށް ލިބިގެން އަންނަ އިރު އެވްރެޖް ކޮށް 11،000 ރުފިޔާ ޖެހޭނެ ކަމަށް އަންދާޒާ ކުރެވޭ\n~ އެޗްޑީސީގެ ޑީއެމްޑީ އަހްމަދު އާތިފް\nކުރިން 7000 ފްލެޓް ހިމަނަން ނިންމާފައިވިޔަސް މަޝްވަރާތަކެއް ކުރެވި، އިމާރާތުގެ ތިރީގައި ކޮމާޝަލް ކަންތައްތަކަށް ޔުނިޓްތައް ބަހައްޓަން ނިންމާފައިވާތީ އެ އަދަދު ވަނީ 6850 އަށް ދަށްކުރެވިފައެވެ.\nސުހައިލް ވިދާޅުވީ، 7000 ޔުނިޓަކީ ވެސް ދެ ކޮޓަރީގެ އެޕާޓްމެންޓް ކަމަށެވެ. އެޕާޓްމެންޓްގެ ބޮޑު މިނަކީ 750 އަކަފޫޓެވެ. އެއިން ކޮންމެ އެޕާޓްމެންޓެއް ގައި ދެ ކޮޓަރި އާއި ދެ ފާހަނާ ހުންނައިރު ބަދިގެއާއި ކާގެ ހުންނަނީ އެއްކޮށް ހުންނަ ހޯލެއްގެ ގޮތަށެވެ.\nނޫސްވެރިއަކު ކުރި ސުވާލަކަށް ޖަވާބުދެމުން ސުހައިލް ވިދާޅުވީ، ކުރިން ޕްރްޖެކްޓް ކުރެވުނު އިރު '' ފިނިޝިން'' މަސައްކަތް ނުހިމެނޭ ކަމަށެވެ. އެގޮތުން އެކަން ނިންމަން 42 މިލިއަން ޑޮލަރު ހަރަދުވާއިރު އެކަންތައް ނިމެން ވެސް އިތުރު ތިން މަސް ނަގާނެ ކަމަށެވެ.\nއެހެން ކަމުން ލަފާކުރެވޭ ގޮތުން ޕްރޮޖްކެޓްގެ މަސައްކަތް ނިމެނޭނީ އަންނަ އަހަރު ކުރީކޮޅު ކަމަށް ސުހައިލް ވިދާޅުވިއެވެ. އެގޮތުން އަންނަ އަހަރުގެ ފެބްރުއަރީ ނުވަތަ މާޗް މަހުގެ ތެރޭގައި އެ ފްލެޓްތަކަށް ވަދެވޭނެ ކަމަށް އެޗްޑީސީން މައުލޫމާތު ދީފައިވެއެވެ.


ރާއްޖޭގެ ފުޓުބޯޅައިގެ ފެންވަރު ރަނގަޅުކުރުމަށް ލީގު ވަރުގަދަ ކުރަން ޖެހޭ ރާއްޖޭގެ ފުޓުބޯޅައިގެ ފެންވަރު ރަނގަޅުކުރުމަށް ލީގު ވަރުގަދަ ކުރަން ޖެހޭ\nރާއްޖޭގެ ފުޓުބޯޅައިގެ ފެންވަރު ރަނގަޅުކުރުމަށް ލީގު ވަރުގަދަ ކުރަން ޖެހޭ\nދިވެހި ރާއްޖޭގެ ފުޓުބޯލައިގެ ފެންވަރު ރަނގަޅުކޮށް، މޮޅެތި ކުޅުންތެރިން އުފެއްދުމަށް، ވަރުގަދަ ފުޓުބޯޅަ ލީގެއް ޤާއިމުކުރަން ޖެހޭކަމަށް ޗައިނާގެ ޤައުމީ ފުޓުބޯޅަ ޓީމުގެ ކޯޗު މާސެލޯ ލިއްޕީ ބުނެފިއެވެ.\nވޯލްޑް ކަޕު ކޮލިފައިންގައި މާލޭގެ ގަލޮޅު ދަނޑުގައި ދިވެހި ރާއްޖެ 5-0ން ބަލިކުރުމަށްފަހު، ނޫސްވެރިންނާ ވާހަކަދައްކަމުން ލިއްޕީ ބުނީ ދިވެހި ޤައުމީ ޓީމުގެ ކުޅުންތެރިންގެ ފަރާތުން މުޙިއްމު ކަންތައްތަކެއް ފާހަގަކުރެވުނުކަމަށާއި މޮޅެތި ކުޅުންތެރިން ރާއްޖޭގައި އެބަތިބިކަމަށެވެ. 2006ވަނަ އަހަރު އިޓަލީވިލާތަށް ވޯޅްޑް ކަޕު ކާމިޔާބުކޮށްދިން ތަޖުރިބާކާރު ކޯޗުވަނީ ރާއްޖޭގެ ކުޅުންތެރިންގެ ދެއްކި ހިތްވަރަށް ވަރަށް ބޮޑަށް ތަޢުރީފުކޮށްފައެވެ.\nމިހާތަނަށް ގަލޮޅު ދަނޑަށް އައި އެންމެ މޮޅު ކޯޗު ބުނީ ރާއްޖޭގެ ފުޓުބޯޅަ އިތުރު ހަރުފަތަކަށް ގެންދަން ބޭނުންނަމަ ކުރަންޖެހޭ އެންމެ މުޙިއްމު ކަމަކީ ރާއްޖޭގެ ލީގު ވަރުގަދަ ކުރުންކަމަށެވެ. ރާއްޖޭގެ ފުޓުބޯޅައާއި ގުޅޭ ގިނަ މަޢުލޫމާތުތަކެއް ނެތްކަމަށް ބުނެ، ލިއްޕީ ބުނީ މޮޅު ކުޅުންތެރިން އުފެދޭނީ އެ ޤައުމެއްގެ ލީގު ވަރުގަދަވުމުންކަމަށެވެ.\n2022ވަނަ އަހަރު ގަތަރުގައި ބާއްވާ ވޯލްޑް ކަޕު ކޮލިފައިންގައި ރާއްޖެ ހިމެނެނީ ގްރޫޕު އޭގައެވެ. މި ގްރޫޕުގައި އެއްވަނާގައި އޮތީ ޗައިނާއެވެ. އަދި ދެވަނާގައި ސޫރިޔާ އޮތްއިރު، ތިންވަނާގައި އޮތީ ފިލިޕީންސެވެ. ރާއްޖެ އޮތީ ހަތަރުވަނާގައެވެ. މި4ޤައުމަށްވެސް ލިބިފައިވަނީ3ޕޮއިންޓެވެ. ގްރޫޕުގެ ފުލުގައި އޮތް ގުއާމަށް އެއްވެސް ޕޮއިންޓެއް ނުލިބެއެވެ.\nވޯލްޑް ކަޕު ކޮލިފައިންގައި ރާއްޖެވަނީ މިހާތަނަށް ދެ މެޗު ކުޅެފައެވެ. ޗައިނާ އަތުން އަމިއްލަ ދަނޑުގައި ބޮޑު ތަފާތަކުން ބަލިވި ނަމަވެސް، ރަށުން ބޭރުގައި ރާއްޖެވަނީ 1-0ން ގުއާމް ބަލިކޮށްފައެވެ.


ދެއްކުންތެރިޔާއަށް ހުރި ޢުޤޫބާތް – Ilm\nދެއްކުންތެރިޔާއަށް ހުރި ޢުޤޫބާތް\nދެއްކުންތެރިޔާގެ އުންމީދުވަނީ ގެއްލެނިވެގެންނެވެ. އަދި އޭނާގެ މަސައްކަތްވަނީ ބޭކާރުވެގެންނެވެ. އަދި އޭނާއާ މުޢާމަލާތް ކުރެވޭނީ އޭނާ އެދުނު ގޮތާ ޚިލާފަށެވެ. އަދި އޭނާއަށް ދެޢުޤޫބާތެއް ދެވޭނެއެވެ. އެއީ ދުނިޔަވީ ޢުޤޫބާތާއި އުޚްރަވީ ޢުޤޫބާތެވެ.\n* ދުނިޔޭގައި އޭނާއަށް ހުރި ޢުޤޫބާތް\nﷲ ތަޢާލާ، ދެއްކުންތެރިން ދުނިޔޭގައި ފަޟީޙަތްކުރައްވާނެއެވެ. އަދި އޭނާގެ ކަންކަން ފާޅުކުރައްވާނެއެވެ. ނަބިއްޔާ ﷺ ޙަދީޘްކުރެއްވިއެވެ.\n((مَنْ يُسَمِّعْ يُسَمِّعِ اللهُ بِهِ، وَمَنْ يُرَائِي يُرَائِي اللهُ بِهِ)) [رواه مسلم]\nމާނައީ: “މީހުންނަށް އިއްވުމަށް ކަންކަން ކުރާމީހާ ދަންނައެވެ. ﷲ އޭނާގެ ކަންކަން އޭނާ މެދުވެރިކޮށް މީހުންނަށް އިއްވަވާނެއެވެ. އަދި މީހުންނަށް ދެއްކުމަށް ކަންކަން ކުރާމީހާ ދަންނައެވެ. ﷲ އޭނާގެ ކަންކަން އޭނާ މެދުވެރިކޮށް މީހުންނަށް ދައްކަވާނެއެވެ.”\n“މިޙަދީޘްގެ މާނައަކީ އިޚްލާޞްތެރިކަމެއް ނެތި މީސްތަކުންނަށް ދެއްކުމަށް ނުވަތަ އިއްވުމަށް ޢަމަލުކުރާމީހާގެ ޢަމަލަށް އެފަދަ ޖަޒާއެއް ދެއްވޭނެކަމެވެ. އެގޮތުން ﷲ ތަޢާލާ، އޭނާ އެކަމުގައި މަޝްހޫރުކުރައްވާ، ފަޟީޙަތްކުރައްވާ އަދި އޭނާ ފޮރުވައިގެން އުޅުނު ކަންކަންވެސް ފާޅުކުރައްވާނެތެވެ. އޭނާގެ ނަފްސާއި މޭ ތެރޭގައި ފޮރުވައިގެން އުޅުނު ކަންކަންވެސް ﷲ ތަޢާލާ ފާޅުކުރައްވާނެތެވެ.”\nނަބިއްޔާ ﷺ ޙަދީޘްކުރެއްވިއެވެ.\n(( الْمُتَشَبِّعُ بِمَا لَمْ يُعْطَ كَلاَبِسِ ثَوْبَىْ زُورٍ)) [رواه البخاري]\nމާނައީ: “އެމީހަކަށް ދެއްވިގެން ނުވާ އެއްޗެއް، އެއެއްޗެއް ލިބިގެން އުޅޭމީހެއްފަދައިން ދައްކާމީހަކީ، އޮޅުވާލުމުގެ ދެ ފޭރާމެއްލައިގެން އުޅޭފަދަ މީހެކެވެ”.\n* އާޚިރުގައި އޭނާއަށް ހުރި ޢުޤޫބާތް\nއާޚިރަތް ދުވަހުން ޖަހަންނަމައިގެ އަލިފާން، އެފަދަ މީހަކަށް ހުރިކަމުގެ އިންޛާރުވަނީ ދެވިގެންނެވެ. ﷲ ތަޢާލާ ވަޙީކުރެއްވިއެވެ.\nމާނައީ: “ދުނިޔޭގެ ދިރިއުޅުމާއި، އެ ދުނިޔޭގެ ޒީނަތްތެރިކަމަށް އެދޭމީހާ (ދަންނައެވެ!) އެއުރެންގެ ޢަމަލުތައް ތިމަންއިލާހު އެއުރެންނަށް އެތާނގައި ހަމަޔަށް ފުއްދަވައި ދެއްވާހުށީމެވެ. އަދި އެއުރެންނަށް އެތާނގައި އުނި ނުކުރައްވާހުށްޓެވެ.  އެއުރެންނީ އާޚިރަތުގައި ނަރަކަ ނޫން އެހެންތަނެއް އެއުރެންނަށް ނުވާ މީހުންނެވެ. އަދި އެއުރެންކުޅަ ކަންތައް އެތާނގައި، ބޭކާރުވެގެންވެތެވެ. އަދި އެއުރެން ކޮށްއުޅުނު ކަންތައް ބާޠިލުވެގެންވެތެވެ.  “\nއަދި ޞަޙީޙް މުސްލިމުގައި ނަބިއްޔާ ﷺ ޙަދީޘްކުރެއްވި ބަސްފުޅެއްވެއެވެ.\nއޭގައިވަނީ: ޤިޔާމަތްދުވަހުން އެންމެ ފުރަތަމަ ނިޔާއިއްވޭ މީހުންގެ ވާހަކައެވެ. އޭގައިވަނީ ޝަހީދަކީ ކީރިތި ޤުރުއާނުގެ ޤާރީއަކާއި ޞަދަޤާތްކުރި މީހެއްގެ ވާހަކައެވެ. އެބައިމީހުންގެ ޢަމަލުތައްވީ ﷲ ފިޔަވާ އެހެން ފަރާތްތަކަށެވެ. ފަހެ، އެފަދަ މީހަކަށް ބުނެވޭނެއެވެ. ތިބާ ދޮގުހަދައިފިއެވެ. ނަމަވެސް ތިބާ އެކަން ކުރީ ތިބާއަކީ މިވެނިފަދަ މީހެކޭ ބުނެވުމަށްޓަކައެވެ. ފަހެ، އެފަދައިން ބުނެވިއްޖެއެވެ. ދެން އޭނާއާ މެދު އަމުރު އިއްވޭނެއެވެ. ފަހެ މޫނުވަތަށް ދަމާފައި ގެންގޮސް އެއަށްފަހުގައި އޭނާ ނަރަކައަށް އެއްލާލެވޭނެއެވެ.\nފަހެ ދެއްކުންތެރިޔާއަށް ދުނިޔޭގައިވަނީ ފަޟީޙަތެވެ. އަދި އާޚިރުގައި ހުރީ ޢުޤޫބާތެވެ.


BML Ge Namugai Meehakah Gulhai 60000 Rufiya Hoadhi Meehaku Hayyarukoffi - Vaguthu\nބީއެމްއެލްގެ ނަމުގައި މީހަކަށް ގުޅައި -/60000 ރުފިޔާ ހޯދި މީހަކު ހައްޔަރުކޮށްފި\nބޭންކް އޮފް މޯލްޑިވްސްގެ ނަމުގައި ފޯނުން މީހަކަށް ގުޅައިގެން މަކަރާއި ހީލަތުން -/60000 ރުފިޔާއަށްވުރެ ގިނަ ފައިސާ ހޯދާފައިވާ މައްސަލައަކާއި ގުޅިގެން ހައްޔަރުކޮށްފައިވާ މީހެއްގެ ބަންދުގެ މުއްދަތު އިތުރުކޮށްފިއެވެ.\nފުލުހުން ވިދާޅުވީ މަކަރާއި ހީލަތުން މީހެއްގެ އަތުން ބައިލައްކައަށްވުރެ ގިނަ ރުފިޔާ ހޯދި މައްސަލައިގައި ހައްޔަރުކޮށްފައި ވަނީ 34 އަހަރުގެ ދިވެހި ފިރިހެނެކެވެ. އޭނާ ހައްޔަރުކުރީ މިމަހުގެ 09 ވަނަ ދުވަހު އެވެ. ކްރިމިނަލް ކޯޓުން މިހާރު ވަނީ އޭނާ ބަންދުގައި ބަހައްޓައިގެން ތަހްގީގު ކުރިއަށް ގެންދިއުމަށް 15 ދުވަހުގެ މުހުލަތެއް ދީފައެވެ.\nމީހުންނަށް ފޯނުކޮށް އެކިނަންމުގައި އޮޅުވާލައިގެން ގިނަ އަދަދެއްގެ ފައިސާ ހޯދުން އެއީ ރާއްޖޭގައި ވަރަށް އާއްމު ކަމެކެވެ. ފޯނުކޮށް މީހުންގެ ކާޑުގެ ނަމްބަރު ދޭން ބޭންކުން ނޭދޭނެ ކަމަށް ތަކުރާރުކޮށް ބޭންކްތަކުން ބުނި ނަމަވެސް އަދިވެސް ގިނަ ބަޔަކު ގެންދަނީ އެފަދަ މަޅީގައި ޖެހެމުންނެވެ. ބައެއް ޕްރޮމޯޝަންތަކުގެ ނަމުގައި ނުވަތަ ބޮޑެތި ކުންފުނިތަކުގެ ނަމުގައި ވެސް މީހުންނަށް ގުޅައިގެން ގިނަ އަދަދެއްގެ ފައިސާ ހޯދުން އެއީ ވަރަށް އާއްމު ކަމެކެވެ.\nފައިސާއާއި އަގުބޮޑޫތަކެތި ހިމެނޭ މުއާމަލާތްތައް ކުރާއިރު އެކުރެވޭ މުއާމަލާތަކީ ސައްހަ މުއާމަލާތެއްތޯ ކަށަވަރުކުރުމަށް ސަމާލުކަންދެއްވުމަށް ފުލުހުންނާއި އަދި ކުންފުނިތަކުން ވެސް އަންނަނީ ތަކުރާރުކޮށް އިލްތިމާސް ކުރަމުންނެވެ. އަދި ސައްހަނޫން މުއާމަލާތެއް ހިންގުމަށް މަސައްކަތްކުރާކަމަށް ޝައްކުކުރެވޭނަމަ، ލަސްނުކޮށް އެ މުއާމަލާތެއްގެ މައުލޫމާތު ފުލުހުންނަށް އަންގަވައި ދެއްވުމަށް ފުލުހުން އެދެއެވެ.\nމަކަރާއި ހީލަތުން ފައިސާ ހޯދި މީހަކު ފުލުހަށް ހާޒިރުވާން އަންގައިފި\nފޯން ކޯލަކުން -/60000 ހޯދި މީހަކު ފުލުހަށް ހާޒިރުވާން އަންގައިފި\nފިހާރަތަކުން ވައްކަން ކުރަން ދަބަސް ބޭނުން ކުރަނީ، ސަމާލުވޭ!\nޖޫން 14, 2021 06:47\n" ފުލުހުން ވިދާޅުވީ މަކަރާއި ހީލަތުން މީހެއްގެ އަތުން ބައިލައްކައަށްވުރެ ގިނަ ރުފިޔާ ހޯދި މައްސަލައިގައި ހައްޔަރުކޮށްފައި ވަނީ 34 އަހަރުގެ ދިވެހި ފިރިހެނެކެވެ." މިވަރަކުން ނުފުދޭ. މިކަންކަމުން ޢާންމުން ސަލާމަތްކުރުމަށްޓަކައި މިކަހަލަ ވަގުންގެ ފުރިހަމަ ވަނަވަރު ހާމަކުރަންޖެހޭ!\nޖޫން 14, 2021 18:04\nކޮމެންޓެއް ކޮއްލާ މީހެއް ވެއްޖާ ޕޮލިހުން ވަނަވަރު ހާމަކޮއް ކުޑަ ގޮޅިޔައްލާ އަދަބުދީ ހަދާނެ.


ރާސްތާ2 އެގާރަވަނަބައި – Esfiya – Dhivehi Vaahaka Site\n- by Kiyara - 85- November 3, 2019\nއަލައިކާއަަށް ހީވަމުން ދިޔައީ އޭނާ ހިތުގެ ހާލަތު ލަވައެއްގެ ސިފައިގައި އަލްޔަސް ކިޔަމުން ދިޔައެވެ. އަލްޔަސްގެ ފިރިހެންވަންތަ އަޑުން އެލަވަ ތާނިޔާއަށް ކިޔައިދެމުން ދިޔައިރު އަލައިކާގެ ހިތް ކުދިކުދި ވަމުން ދިޔައެވެ. ސްޓޭޖްމަތީ ބަހައްޓާފައި ހުރި ގޮނޑިެއްގައި ބޮޑު ގިޓައެއް ހިފައިގެން އަލްޔަސް އިން އިރު އަލްޔަސްގެ ކުރިމައްޗަށް ވާ ގޮތަށް މައިކެއް ހުއްޓެވެ. އަލްޔަސްއާ އިން ގޮނޑިއާ ޖެހިގެން އިން ގޮނޑީގައި ތާނިޔާ އިނެވެ. ލަވަ ކިޔަމުން ދިޔަ ގަޑީ ގިޓާކުޅެމުން އަލްޔަސްގެ ތޫނު ނަޒަރު އަމާޒުވެފައި ހުރީ ތާނިޔާއަށެވެ. ތާނިޔާ ރަކިގޮތަކަށް ހީލައިގެން އިސްޖަހައިގެން އިނެވެ. އަލްޔަސް ތާނިޔާދެކެ ވާ ލޯބި އެ ބެލުމުންވެސް އަލައިކާއަށް އިނގިގެން ދިޔައެވެ.\nގިޓާ ހިފައިގެން އަލްޔަސް ގޮސް ގޮނޑީގައި އިށީނުމާއެކު ތަނުގައި ދިއްލާފައި ހުރި ބޮކި ނިވިފައި އަލްޔަސްއަށް ވަކިން އަލި އެޅުވުނެވެ. ގިޓާގެ ނަރުތަކާ ކުޅެމުން ތާނިޔާއަށް ބަލާލި އަލްޔަސްއަށް ފެނުނީ ތާނިޔާގެ ބަދަލުގައި ރަކި ހިނިތުންވުމެއްގައި އިން އަލައިކާއެވެ. ކަޅު ކުލައިގެ ޝޯލްތެރެއިން އަލައިކާގެ ދޮން މޫނު ފެންނަމުން ދިޔައީ ސާދަވިލޭރޭގެ ހަނދު ފަދައިންނެވެ. މޫނުގައި އެއްވެސް މޭކަޕެއްކޮށްފައި ނެތް އިރުވެސް އެރީތިކަން ފަނޑު ނުވެއެވެ. އަލައިކާގެ ޖާދުވީ ދެލޮލަށް ބަލަހައްޓައިގެން ހުރެ އެ ވަގުތު ހިތަށް އައި ލަވަ އަލްޔަސް ކިޔާލިއެވެ. އޭނާގެ ނަޒަރު އެންމެ ފަހަރަކުވެސް އަލައިކާ އިން ވަކި ނުކުރެއެވެ. ލަވަ ނިންމާލާފައި އަލްޔަސް އަލައިކާގެ އަތްތިލަ ނަގައި އެއަތުގައި ބޮސްދިނެވެ.\nއަލްޔަސް އޭނާގެ އަތްތިލާގައި ބޮސް ދިނުމާއެކު ތާނިޔާގެ މުޅި މޫނު އެކީ ރަތްވެގެން ދިޔައެވެ. ރަކި ގޮތަކަށް ފަހަތް ބަލާލަމުން ނިއްކުރި މައްޗަށް ވެއްޓިފައި ހުރި އިސްތަށިކޮޅު އެއްފަރާތްކޮށްލިއެވެ.\nހަފްލާގެ ބައިވެރިންނަށް ނަޒަރެއް ދީފައި އަލައިކާއަށް ބަލާލި އަލްޔަސް ސިހުނީ އަލައިކާގެ ބަދަލުގައި ތާނިޔާ ހުރުމުންނެވެ. އަލްޔަސް ދެލޯ މަރާ ބާރުކޮށްލުމަށްފަހު ދެފަރާތަށް ބޯ ހަލުވާލިއެވެ. އޭނާއަށް އެވީ ކިހިނެއްތޯއޭ ހިތާހިތުން ސުވާލުކުރެވުނެވެ. ތާނިޔާގެ ބަދަލުގައި އަލައިކާ ފެނުނީ ކީއްވެބާއެވެ. ތާނިޔާއަކީ އޭނާގެ ލޯބިވެރިޔާއެވެ. އަލައިކާއަކީ އިހަކަށް ދުވަހު އޭނާއާ އެކުވެރިވި އަންހެންކުއްޖެކެވެ. އޭނާގެ ހިތުގައި އަލައިކާއާ މެދު އިހްސާސްތަކެއް އުފެދިއްޖެކަން ސިކުނޑީގެ ކަނަކުން އެންގުމާއެކު އަލްޔަސްގެ ހިތަށް ނުބައި ގޮތެއްވިއެވެ. ލޯބިވާ ލޯބިވެރިޔާ ހުއްޓާ އެ އަންހެން ކުއްޖާއަށްޓަކައި އޭނާގެ ހިތުގައި އިހްސާސް އުފެދުމުން އަލްޔަސްއަށް ބޭވަފާތެރިކަން އިހްސާސް ކުރެވުނެވެ. ބޭވަފާތެރިއެއްގެ ލަޤަބު ލިބޭކަށް އަލްޔަސް ބޭނުމެއް ނޫނެވެ. ލަވަކީ ގަޑީ ތާނިޔާގެ ބަދަލުގައި އަލައިކާގެ ސޫރަ ފެނުނީ އެރޭ އަލައިކާ އެތަނުން ފެނުމުން ކަމަށް އަލްޔަސް އަމިއްލަ ހިތަށް ވިސްނައި ދިނެވެ.\nއައިރާގެ އަތުގައި ބާރަށް ހިފަހައްޓައިގެން އަލައިކާ ފުންކޮށް ނޭވާލަމުން ދިޔައެވެ. އެއްވެސް ހާލެއްގައި ބަލިކަށިވެ ރޯކަށް އޭނާ ބޭނުމެއްނޫނެވެ. ހިތްކުދި ކުދި ވެފައިވީ ނަމަވެސް ހިތްވަރު ކުރަން އަލައިކާ ބޭނުމެވެ. މިހާ ހަމައަކަށް އަޅުވާލުމަށްފަހު އަލައިކާ އިސް އުފުލާލިއެވެ. އޭރު ތާނިޔާ އަލްޔަސް އަތުގައި ހިފައިގެން ސްޓޭޖުން ފައިބަނީއެވެ. އަލައިކާ ނޫންކަމަށް ހަދާފައި ދުރު ބަލަން ފެށިއެވެ.\nއަލައިކާ ފޯނު ރިންގްވާން ފެށުމާއެކު ފުންނޭވައެއް ދޫކޮށްލުމަށްފަހު ގުޅަނީ ކާކުތޯ ބެލިއެވެ. ޔޫއާންއަށް ވުމުން އަވަހަށް ޖަވާބުދިނެވެ. ޔޫއާންގެ ފޯނު ކޯލު ނިންމާލިއިރު އަލައިކާގެ މޫނު މަތިން ފެންނަމުން ދިޔައީ މާޔޫސް ކަމެވެ. ލޮލުގައި ކަރުނަ ވިދަމުން ދިޔައެވެ. އައިރާއަށް ބަލާލަމުން ކަރުނަތައް ހިންދާލުމަށްފަހު އަލައިކާ ހިނިތުންވެލިއެވެ. “ޔޫއާން ބުނީ އަލްޔަސްއާ ތާނިޔާގެ ކުޑަ އިންޓަވިއުއެއް ނަގައްޗޯ” ގަދަކަމުން ހިނިތުންވަމުން އަލައިކާ ބުންޏެވެ.\nނަވާރް ގޮވައިގެން ޔާޒް ދިޔައިރު ނަވްޔާއާ މާއިޒް ސިޓިންރޫމްގައި އުއްބަތި ދިއްލައި އުޅުނެވެ. ސޯފާ އޮށޯވެލައިގެން ޒާޔާ އޮތެވެ. ނަވާރް ވަނުމާއެކު ކުރަން ހުރި މަސައްކަތް ދޫކޮށްފައި ނަވްޔާ ނަވާރް ގާތަށް އައެވެ. ޒާޔާ ސޯފާގައި އިށީންދެފައި ނަވާރްއަށް އިށީންނަށް ތަންދެއްކިއެވެ. ނަވާރް ގާތު އެބަ އަންނަން ކަމަށް ބުނެފައި ޔާޒް ގޮސް ވަނީ ކޮޓަރިއަށެވެ. ޔާޒް ވަނުމާއެކު ޒާޔާ ނަވާރްއާ ވާހަކަ ދައްކަން ފެށިއެވެ. ވައި އަޑުން ޒާޔާ ވާހަކަ ދައްކަމުން ދިޔަ ގޮތުން ނަވާރްއަށް ހެވުނެވެ.\nކަރަންޓް ބޯޑުތައް ހުންނަ ބަޔަށް ގޮއްސައި ޔޫސުފް ބެލިއިރު ހުރިހާ ބަޔަކަށް ކަރަންޓްދޭ ބްރޭކަރު އިނީ ވެއްޓިފައެވެ. ޔޫސުފް އޭތި ރަނގަޅު ކުރުމާއެކު މުޅިގެއަށް އަލުން ކަރަންޓް އައެވެ. އޭނާ ދިރިއުޅޭ ބަޔަށް ދިއުމުގެ ބަދަލުގައި ޔޫސުފް ދިޔައީ ޔާޒްމެން ބަޔަށެވެ. ނަވާރްގެ ހާލު ބަލާލަން ހިތް އެދުނު ވަރުންނެވެ.\nކަރަންޓްއައުމާއެކު ނަވާރްއަށް ދެލޯ މަރާލެވުނީ އަލިގަދަވީ ވަރުންނެވެ. އަނދިރިއަށް ހޭނިފައި ހުއްޓައި އަލިވުމުން އޭނާގެ ލޮލަށް އުނދަގޫވީއެވެ.\nޔާޒް ކޮޓަރިން ނުކުމެގެން އައިއިރު ހުރީ އެއްޗިހި ބަދަލުކޮށްގެންނެވެ. ޔާޒް އައިސް ނަވާރް ގާތު ސޯފާގައި އިށީންދެފައި ޓީވީ ހުޅުވާލުއެވެ. އޭރު ޓީވީއިން ދައްކަމުން ދިޔައީ ތާނިޔާގެ އާ އާލްބަމް ނެރޭ ހަފްލާގައި އަލްޔަސް ލަވަކިޔަން ހުރި ތަނެވެ. އަލްޔަސް ލަވަ ކިޔާތަން ފެނުމުން ޔާޒް އަނގަޔަށް ގޮތެއް ހަދާލިއެވެ.\nޔޫސުފް އައިސް ޓަކި ޖެހުމާއެކު ނަވްޔާ ދޮރު ހުޅުވިއެވެ. ޓީވީން އަންނަމުން ދިޔަ ލޯބީގެ ލަވަ ކަންފަތުގައި ޖެހުމާއެކު ޔޫސުފްއަށް ބަލާލެވުނީ ނަވާރްއާ ދިމާއަށެވެ. އިސްޖަހައިގެން އަތުގެ އިނގިލިތަކާ ކުޅެން ހުރިއިރު އެމޫނު މަތިން މައުސޫމްކަން ފެންނަން ހުއްޓެވެ. ޔޫސުފް އެއް މިޔައަކުން ހީލާފައި ގޮސް ޔާޒްއާ ޖެހިގެން އިށީނެވެ. ޓީވީ ރަނގަޅަށް ބަލާލިއިރު އަލްޔަސް ލަވަ ކިޔާތަން ފެނުމުން ޔޫސުފްއަށްވެސް ވައްތަރެއް ޖައްސާލެވުނެވެ. “މި ގޮލާ ލަވަ ވެސް ކިޔާތަ ގުޑް ފޯ އަލް” ނަވްޔާ ނެތްކަން ޔަގީންކޮށްފައި ޔޫސުފް ބުނެލިއެވެ. ޔޫސުފްގެ ވާހަކައާ އެއްބަސް ވުމުގެ ގޮތުން ޔާޒް ބޯޖަހާލިއެވެ. ލަވަކިޔާ ނިންމާފައި އަލްޔަސް ތާނިޔާގެ އަތްތިލަައިގައި ބޮސް ދިނުމާއެކު ޔޫސުފްއާ ޔާޒްގެ އަނގަ ހުޅުވިގެން ދިޔައެވެ. ލަވަ ނިމުމާއެކު އެޓީވީން އެހަފްލާއަށް ގޮސް އިން ކުއްޖާ ކުޑަގޮތަކަށް ހަފްލާގެ ކަންކަން ދިޔަ ގޮތް ކީއިރު ތާނިޔާއާ އަލްޔަސް ލޯބީގެ ގޮތުން ގުޅިގެން އުޅޭ ވާހަކަ ތާނިޔާ އެތަނުގައި އިއުލާން ކުރިކަމަށް ބުނުމާއެކު ޔޫސޫފްއަށާ ޔާޒްއަށް ކުޑަވަރެއްގެ ޝޮކެއް ލިބުނެވެ. ދެމީހުންނަށްވެސް ވައިއަޑުން އަލައިކާގެ ނަން ކިޔާލެވުނެވެ. “އޯނޯ މީޖެންގަ އޮތް އެއްޗެއްތަ؟ ޑޭމް އިޓް އަލް ވީ އެތަނުގަ” އެއީ ހޮޓެލްޖެންކަން އެނގުމާއެކު ޔާޒް ބުންޏެވެ. އަލައިކާ އެރޭ ދިޔަ ހަފްލާއަކީ އެއީކަން އެނގުމާއެކު ޔޫސުފްއާ ޔާޒްގެ ހިތް ހަމްދަރުދީން ފުރުނެވެ. ޔާޒް ފޯނު ނަގައި އައިރާއަށް ގުޅާލަމުން ސޯފާއިން ތެދުވިއެވެ. ކޮއްކޮގެ ހާލަކީ ކޮބައިކަން ނޭންގޭހާ ހިނދަކު އޭނާގެ ހިތަށް ހަމަޖެހުމެއް ނުލިބޭނެއެވެ.\nނަވާރް ހިމޭނުން އިނުމުން ޔޫސުފްއަށް އުނދަގޫވިއެވެ. ކޮންމެސް ޖެއްސުމެއްކޮށްނުލާ ނީންދެވިގެން ބަދިގއަށް ވަދެ ފެންތަށްޓެއް ހިފައިގެން އައެވެ. ނަވާރްއާ ހަމައަަށް އަރާފައި އަރިއަޅާލީކަމަށް ހެދެމުން ފެންތަށި ނަވާރް ގަޔަށް އޮއްސާލިއެވެ. “އޫޕްސް ސޮރީ” ލާނެއް ގޮތަކަށް ހެވިފައި އިނދެ ޔޫސުފް މާފަށް އެދުނެވެެ. ނަވާރްގެ މޫނު ރަތްވެފައި ހުރިއިރު ރުޅިން ފަޅައިގެން ދާން އުޅޭހެން ހީވިއެވެ. “ޔޫ ސައިކޯ” ދެދަތްޕިލަ ޖައްސާ ބާރު ކޮށްފައި ނަވާރް ބުނެލިއެވެ. ޔޫސޫފް ހޭންފެށުމާއެކު ނަވާރްގެ ރުޅިގަދަވިއެވެ.އަތުން ގޯހެއް ނުހެދެނީސް ނަވާރް ސޯފާއިން ތެދުވެގެން އެބައިން ނިކުމެގެން ދިޔައެވެ. ހިތާހިތުން ޔޫސުފްއަށް އެތިވަރު ގޮވަމުންނެވެ.\nފޯނު ކޯލު ނިންމާފައި އައި ޔާޒް ނަވާރް ނެތުމުން ޔޫސުފްއާ ސުވާލުކުރިއެވެ. އޭނާ އަތުން ނަވާރް ގަޔަަށް ފެން އެޅިގެން ގޮއްސިކަމަށް ބުނުމުން ޔާޒް ޔޫސުފްއާ ދިމާއަށް ލޯއަޅާލިއެވެ. ޔޫސުފް ހެވިފައި އިން ގޮތުން އެއީ ގަސްތުގައި ކުރިކަމެއްކަން ޔާޒްއަށް އެނގުނެވެ. “ކަލޭއަށް ހަމައަަށް ނީންދެވޭ ދޯ ނަވާރްއަށް އުނދަގޫ ކޮށްނުލައެއް. ޕިސްޕިސް. އޭ މަމިދަނީ އަލްމެން ބަލާ ބޭނުންތަ ދާން؟ އައިރާ ބުނި އަލް އެހާ އޯކޭއެއް ނޫނޯ!” ކައްޓެއް ޖެހުނު ފަދައިން ޔޫސުފް ސޯފާއިން ތެދުވެފައި ޔާޒްއާއެކު ދާނަން ކަމުގައި ބުންޏެވެ.\nހިތްމަތީ ގާގަނޑެެއް ބާއްވައިގެން އަލައިކާ އަލްޔަސްއާ ތާނިޔާގެ އިންޓަވިއުއެއް ނެގިއެވެ. މޫނު މަތިން ހިނިތުންވުން ދައްކައިގެން ހުއްޓެއް ކަމަކު އެހިތް ކަރުނައަޅާ ރޮމުން ދިޔައެވެ. އަލައިކާގެ އަޑު ކުރަކިވެފައި ހުރިއިރު ލޯވެސް ހުރީ ކޮންމެސް ވަރަކަށް ރަތްވެފައެވެ. ބޭނުންވާ ސުވާލުތައް ކުރެވުމާއެކު އަލައިކާ މައިކް އޮފްކޮށްފައި ދުރަށް ހިނގައިގަތެވެ. އަލްޔަސް ގޮވާލުމުންވެސް އަޑުނީވޭކަމަށް ހަދާފައި އަލައިކާ ދިޔައައެވެ.\nއަލައިކާ މަޑުވެސް ނުކޮށް ދިއުމުން އަލްޔަސްގެ ހިތްދެރަވިއެވެ. އަލައިކާ ތާނިޔާއަށް ތައާރަފުކޮށްދޭން އޭނާ ހުރީ ނުހަނު ބޭނުންވެފައެވެ. އަލައިކާ މޫނަށް އައިސްފައި ހުރި ބަދަލުވެސް އަލްޔަސްއަށް ފާހަގަވިއެވެ. އަލައިކާއަށް ވީގޮތް ހޯދުމަށް އޭނާގެ ހިތްއެދެންފެށިއެވެ.\nޔާޒް ގުޅާފައި ބޭރުގައި ކަމަށް ބުނުމުން އައިރާ އަލައިކާ ގޮވައިގެން ނިކުތެވެ. އަނގައިން ބަހެއް ބުނުމެއް ނެތި އަލައިކާ ގޮސް ކާރަށް އެރިއެވެ. ޔޫސުފްއާ ޔާޒް އަލައިކާއަަށް ބަލާލާފައި އެއްޗެކޭ ނުބުނީ އަލައިކާ ދެރަވެފައި ހުރުމުންނެވެ. ނުރޯން ކިތަންމެ މަސައްކަތެއް ކުރިނަމަވެސް އޭނާގެ ދެލޯ ވަނީ ފެންކަޅިވެފައެވެ. އިރިއިރު ކޮޅާ ނޭފަތްވެސް ދަމާލައެވެ. އައިރާ ކާރަށް އެރުމާއެކު ޔާޒް ކާރު ދުއްވާލިއެވެ.\nއަތުގައި އޮތް ފޮޓޯ ގަނޑަށް ނަޒަރު ހުއްޓައިގެން ހުރިއިރު އިވާންގެ ލޮލުން ކަރުނަ އަންނަމުން ދިޔައެވެ. ލޯބިވާ ދަރިފުޅު ދުނިޔެއަށް އުފަންވި ދުވަހު ނަގާފައިވާ އެފޮޓޯ ވަރަށްވެސް ފުރިހަމައެވެ. ލައިޝާ އަތުގައި އަރާމުކޮށް ދަރިފުޅު ނިދާފައި އޮތް އިރު ލައިޝާ ކޮނޑުގައި އަތް ވަށައިގެން ހެވިފައި ދަރިފުޅަށް ބަލަން އިވާން ހުއްޓެވެ.\nއިވާން ލޮލުން އައިސް ވެއްޓުނު ކަރުނަތިކި ޖެހުނީ ފޮޓޯގަނޑުގައެވެ. އިވާން ފޮޓޯ ގަނޑުގައި ތުންފަތް ޖައްސާލުމަށްފަހު އަތުތެރޭގައި ބޮނޑި ކޮށްލިއެވެ. “އައި މިސް ޔޫ މައި ޕްރިންސެސް. ކޮންމެތާކު ހުރި ނަމަވެސް ދަރިފުޅު ހެޔޮހާލުގައި ވާނެ ކަމަށް އުއްމީދު ކުރަން” އިސްރާ ހަމްދާއާ ނާފިއުއާ ހަވާލުކުރުމަށްފަހު އިވާން ރާއްޖެއިން ބޭރަށް ދިރިއުޅުން ބަދަލުކުރިއެވެ. ދަރިފުޅާ ވީހާވެސް ދުރަށް ދާން އިވާން ބޭނުންވީ އެދަރިފުޅު ރައްކާތެރި ކުރުމަށެވެ. މާޒީގައި އޭނާއަށް ހެދުނު ގޯހުގެ ސަބަބުން އޭނާގެ އަންހެނުން ދުނިޔެއާ ވަކިވެ ލޯބިވާ ދަރިފުޅުގެ ފުރާނައަށް ނުރައްކާވީއެވެ. އޭނާގެ ދުޝްމިނުން ކިބައިން އިސްރާ ސަލާމަތްކުރެވެން އޮތް ހަމައެކަނި ގޮތަކީ އެދަރިފުޅާ ވީހާވެސް ދުރަށް ގޮސްގެންނެވެ. އެކަމުން އޭނާގެ ހިތް ކުދި ކުދި ވީ ނަމަވެސް އެދަރިފުޅުގެ މިސްތަޤްބަލާ މެދު ވިސްނާފައި އެފިޔަވަޅު އަޅަން އޭނާއަށް މަޖުބޫރުވީއެވެ. އެމީހުން ދިން އިންޒާރުތަކަށް ބީރު ކަންފަތެއް ދިނުން ވެގެން ދިޔައީ އޭނާގެ އަންހެންނުންގެ ނިމުމަށެވެ. ލޯ ކުރިމަތީގައި ލައިޝާގެ ފުރާނަ ނަގާލިއިރު އޭނާ ހުންނަން ޖެހުނީ ގޮތްހުސްވެެފައެވެ. ބެލުން ނޫން ކަމެއް ނުކުރެވުނެވެ. އިސްރާއަށް އެހެން ވާކަށް އިވާން ނޭދެއެވެ. ލައިޝާ މިދުނިޔެއަށް އެންމެ ފަހުގެ ނޭވާ ދޫކޮށްލީ އޭނާ ގާތު އެދަރިފުޅަށް ރަނގަޅު މުސްތަޤްބަލެއް ހޯދައިދޭން އެދިފައެވެ. ދުނިޔޭގެ އަނިޔާވެރިކަމުން އެދަރިފުޅު ރައްކާތެރިކޮށްދިނުމަށް އެދެމުންނެވެ. ނާފިއުއާ އިސްރާ ހަވާލު ކޮށްފައި މާލެއިން ބޭރަށް ދިއުމަށް އެދުނީ އިވާންއެވެ. މާލޭގައި އުޅެއްޖެނަމަ ދުޝްމަނުން ކޮންމެ ގޮތަކުންވެސް އޭނާގެ ދަރިފުޅަށާ ނާފިއުގެ އާއިލާއަށް ގެއްލުން ދީފާނެތީއެވެ.\nގެއާ ހަމައަށް ދެވުނު އިރުވެސް އެކަކުވެސް އަނގައިންނެއް ނުބުނެއެވެ. ޔާޒް ހަމަ ކާރު މަޑުކޮށްލުމާއެކު އަލައިކާ ފައިބައިގެން ދިޔައެވެ. އަލައިކާ ފަހަތުން ޔޫސުފް ދާން އުޅުމާއެކު އެކަން ހުއްޓުވީ ޔާޒްއެވެ. އަލައިކާ އެކަނި އެހަަށް ދޫކޮށްލުމަށް ޔާޒް ބުންޏެވެ. ޔޫސުފް ބޯޖަހާލުމަށްފަހު ކާރުތެރޭގައި މަޑު ކުރިއެވެ.\nއިސްޖަހައިގެން ކޮޓަރިއާ ދިމާއަށް ދިޔަ އަލައިކާއަށް އަކްމަލް ގޮވާލިއެވެ. އޭނާ ސިޓިން ރޫމްގައި ހުއްޓައި ގޮވާނުލާ އަލައިކާ ނުދާނެއެވެ. އަކްމަލް ގޮވާލުމުންވެސް ޖަވާބެއް ނުދީ އަލައިކާ ދިއުމުން އަކްމަލްއަށް ހައިރާންކަން ލިބުނެވެ. އަލައިކާ މާ ބޮޑަށް ވަރުބަލިވީއޭ ހިތަށް އަރުވާލަމުން އަކްމަލް އޭނާ ކުރަން އިން މަސައްކަތައިގެން ކުރިއަށް ދިޔައެވެ.\nއަލައިކާ ހިތްފުރެން ދެން ރޯލުމަށްފަހު ފާޚާނައަަށް ވަދެ މޫނު ދޮވެލައިގެން ނިދަން ތައްޔާރުވެގެން ނިކުތެވެ. އެނދަށް އަރާފައި ފޯނު ބަލާލިއިރު އަލްޔަސް މެސެޖްކޮށްފައި ހުއްޓެވެ. މެސެޖްތައް ނުބަލާ އެ ޑިލީޓްކޮށްލުމަށްފަހު ނިދޭތޯ ދެލޯމަރާލިއެވެ.\nރާއްޖޭގެ ފުޓުބޯޅަ ސީޒަން ނިމިގެން ދިޔައީ ނިއުރޭޑިއަންޓް ޗެމްޕިއަން ކަން ނަގައިގެންނެވެ. އެމީހުން ފަހު މެޗުތައް ކާމިޔާބު ކުރުމުގައި ޔޫސުފްގެ ހިއްސާ ވަރަށް ވެސް ބޮޑެވެ. ބަދަލު ކުޅުންތެރިއެއްގެ ގޮތުގައި ގިނަ މެޗުތަކުގައި އަރައި އޭނާ ވަނީ ނިއުރޭޑިއަންޓް މޮޅު ކޮށްދީފައެވެ. ލީގު ޗެމްޕިއަންކަން އަލްޔަސްމެން ޓީމަށް ނުލިބުނަސް ގަދަ ހަތަރެއްގައި ލައްވާލާއިގެން އޭޝިއާ ޗެމްޕިއަންސް ލީގަށް ކޮލިފައިވިއެވެ. ލީގުގެ މޮޅު ކުޅުންތެރިޔާއާއި ރަންބޫޓް އަލްޔަސްއަށް ލިބުނެވެ. އޭނާވަނީ ތިން މެޗުގައި ހެޓްރިކް ހަދާފައެވެ. އަލްޔަސްމެން ޓީމު އަމިއްލަ ދަނޑުގައި ކުޅުނު ފަހު މެޗުތައް ބަލަން ތާނިޔާ ދިޔައެވެ. މީޑިއާ ގެ ސަމާލުކަން ރަނގަޅަށް ވެސް އަލްޔަސްއާ ތާނިޔާގެ ޖޯޑުހޯދިއެވެ. ސެލެބްރިޓީ ޝޯވތަކަށް އެދެޒުވާނުން ގެންދަން ފެށިއެވެ.\nއަލްޔަސްއާ އަލައިކާގެ އެކުވެރިކަން ހީނަރުވެފައޖ ވީ ނަމަވެސް ކޮންމެސް ވަރަކަށް އަލައިކާ އަލްޔަސްއާ ވާހަކަ ދައްކައެވެ. ހިތުގައި އަލްޔަސްއަށް ޓަކައި އުފެދިފައި ވި އިހްސާސްތައް ބޭޒާރުވެދާނެ ކަމުގެ ބިރަށް އަލްޔަސްއާ ވާހަކަ ދައްކަން އަލައިކާއަށް މަޖުބޫރުވިއެވެ. އުޅެން ޖެހޭ ދާއިރާގެ ގޮތުން އަލްޔަސްއާ ކުރިމަތި ނުލައެއްވެސް ނޫޅެވެއެވެ.\nމަސައްކަތުގައި އުޅުމުގެ ތެރެއިން އަލައިކާ ޒެވިއަންއާ ވެސް ކުރިމަތިލާން ޖެހުނެވެ. ފުރަތަމަ ދުވަސްކޮޅު އުނދަގޫވީ ނަމަވެސް ފަހުން ފަހުން އަލައިކާ ހޭނުނެވެ.\nއައިރާގެ ލޯބީގެ ދުނިޔެއަށް ކަޅު ވިލާތައް އަނެއްކާވެސް ބޯކުރިއެވެ. ޔާޒްއާ ޔޫސުފްއާއެކީ ގިނަ ވަގުތު އައިރާ ހޭދަކުރާތީ އެކަމާ ހިތްހަމަ ނުޖެހުނީއެވެ. އައިރާގެ އެންމެ ގާތް ދެއެކުވެރިންނާ ވާހަކަ ދެއްކުން ޝާރިމް މަނާ ކުރިއެވެ. ވަކިން ޚާއްސަކޮށް ޔާޒްއާއެވެ. އައިރާ ކިތަންމެ ދެރަވި ނަމަވެސް ޝާރިމްދެކެ ވާ ލޮތްބެއްގެ ސަބަބުން ޝާރިމް އެދުނު ގޮތަށް އައިރާ ކަންތައް ކުރިއެވެ. އޮފީހުގައި ބުރައީ ކަމަށް ބުނެ ޔާޒްގެ މެސެޖްތަކާ ކޯލްތަށް ޖަވާބުދިނުން ހުއްޓާލިއެވެ. އައިރާގެ ދުރުކަން އިހްސާސް ކުރެވިގެން ޔާޒް އެގެއަށް ދިއުމުންވެސް އައިރާގެ ފަރާތުން ފެނުނީ ދުރުކަމެވެ. ޔާޒްއާ ވާހަކަ ދެއްކީ އަހާން މެދުވެރިކޮށެވެ. އައިރާގެ އެދުރުކަމުގެ ފަހަތުގައި ޝާރިމްގެ އަތެއް ވާކަން ޔާޒްއަށް ރޭކާލީ އެގެއަަށް ދިޔަ ދުވަހު އައިރާ ކަންތައް ކުރިގޮތުންނެވެ. ޝާރިމްއަށް ވުރެ ޔާޒް ރުޅިއައީ އައިރާދެކެއެވެ.\nSalam deqr readers. Here is the 11th episode of raastha season2. Next part friday ga In Sha Allah hurihaa kiyuntherinnah ves mi bai kamudhiya kamah ummedhu kuran\nFathimath Shaarima Ismail kiyantha vvvv reethi😃😃😃😃😍😍😍😍\nUmmu Xahaa Xaan no\nHaadha reechey Masha Allah\nLooking forward for the next part😊❤❤\nVarah Reethi ingyy ❤❤❤ Masha Allah 😘😘😘😘 waiting for the next part 😉😉 luv yeahhhh ❤😘\ni wish you would upload atleast twice or more than that withinaweek but okay. waiting to read the other parts soon.\nKiyara ves varah try kuran egithah genes dheveytho. Test dhuvaskolhuvyma regular koh nugeneveny test nimuny In Sha Allah thin dhuvasvaru genesdheveytho try kuraanan\nv v gina parts ah comment nukurevi hingajje dhw kiyaa🙁🙁🙁…Sorry ingey..exam dhuvaskolhu v ma time kolheh libey irah kiyaalan…ekm vx v v rythi story gendhaa goiy masha allah🧡💙💚💜💛❤💕💕….kiyaa i missed u so much….Ly sis…plx reply this comment asap u c this🙂🙂🙂..ly <3\nThankss dear. Heheh itss ok ehenves vedhaane. Kiyara ah ves comments thakah reply kureveny varah lahun test there vymama. Varah ufaavehjje jiji ge comment eh ehaa dhuvaskohllafa fenunyma\nKim jinnie💙💜 says:\nWow…. Maashaa Allah … vr reethi.. Alaika evarah dhera nukurahh chey… I really enjoyed this part… waiting for the next part…💜💜💜💜💜💜💜💜💜💜💜💜💜💜💜💜💜💜💜💜💜💜💜💜💜\nkbaa next part miadhu friday ehnu\nDear mihaaru ihannane up kohllafa